Vaahaka: Hiy thelhunuvarun - 19 | Fainu Online\nއައިޝަތު 26 މާރިޗު 2021, ހުކުރު, 19:36\nކުރިމަތީގައި ހުރި އާޒިމް ފެނިފައި ނީނާގެ ފައިދަށުން ހީވީ ބިންގަނޑު ދެމިގެންދިޔަހެންނެވެ .ޒާހިރު ހުރީ ފާޑަކަށް ހެވިފައި ބަލަހައްޓައިގެންނެވެ. އާޒިމް ދިޔަގޮތައްގޮސް ޒާހިރުގެ ގިރުވާނުގައި ހިފާ ބޭރަށް ނެރުމަށް ހިނގައިގަތެވެ. ހަމަ އެ ސިކުންތުގައި ޒާހިރުގެ ދެ އަތުން އާޒިމްގެ އަތުގައި ހިފާ ގިރުވާނުން އަތް ނައްޓުވާލިއެވެ. އާޒިމް ރުޅި އައިސްގެން ތުރުތުރު އަޅަނީއެވެ. ޒާހިރާއި ދިމާލަށް ލޯ އަޅާލާފައި ތުން ފިއްތާލައިގެން ހުރި ގޮތުން ހީވަނީ ހަމަ ދެންމެ ދެންމެ ޒާހިރު މަރާލާފާނެ ހެންނެވެ. އާޒިމް ރުޅި އައިސްގެން ހަމައިން ނުނެއްޓިހުރީ ހަމަ ކިރިޔާއެވެ. "ކަލޭ ނުޖެހޭނެ އޭނަ ގައިގަ އަތްލާކަށް، ކަލޭ ލަދެއް ނުގަނޭތަ... ތީ މަގޭ ކޮއްކޮ ފިރިމީހާ އޭ!..ހަނދާންކުރާތި އޭނަ ގައިގަ އިނގިލި ކުރި ޖައްސާލިޔަސް ނިމުނީ!!!"އާޒިމްގެ ޝަހާދަތް އިނގިލި ޒާހިރުގެ މޫނުގައި ޖެހޭނުޖެހޭ ހިސާބުގައި ބަހައްޓަކައި ކަޅިއަޅައިލައިގެންހުރެ ޒާހިރާއި ދިމާލަށް ބުންޏެވެ. ނީނާ ހުރީ ހަދާނެގޮތެއް ނޭންގިފައެވެ. ޒާހިރު އަދިވެސް ހުރީ ފާޑަކަށް ހެވިފައެވެ. "ކަލެއަށް ކީއްކުރެވޭނީ..ކަލޭތީ އޭނަގެ ކާކު؟" ތުންފިއްތާލާފައި ޒާހިރުވެސް އެއްސެވެ. އާޒިމްވެސް ވަކި ޒާހިރުއަކަށް ދުލެއް ނުދެއެވެ. ހަމަ އެ ރުޅިގަނޑުމަތީ ޒާހިރަށް ރައްދު ދިނެވެ. " އަހަރެން ނީނާއާ ކައިވެނި ކުރާނަން ކަލެއަކަށް އެއްކަމެއްވެސް ނުކުރެވޭނެ.. އަދި ނުވެސް ހުއްޓުވޭނެ..ކަލޭގެ ކިބައިން އަހަރެން ނީނާ ސަލާމަތް ކުރާނަން... ނީނާ ހުރީ ބުނާނެ އެއްޗެއް ނޭންގި އާޒިމާއި ދިމާލަށް ބަލަން ހުއްޓުން އަރާފައެވެ. އާޒިމް އޭނާދެކެ ހަމަ އެހާ ލޯބިވޭބާއެވެ؟ ވީއިރު އާޒިމަށް އެހެން ހަދަން ހެޔޮވާނެބާވައެވެ؟ ނީނާގެ ހިތައް އަރާ ފައިބަމުންދާ ހައިޖާނުގަނޑު މައިތިރކުރަން ނީނާ ބޭނުންވެއެވެ.\nއާޒިމްގެ ބަސްތަކުން ޒާހިރު ހިތްނުތަނަވަސްވާން ފެށިއަސް އެކަން ނުދައްކައި ބުނެލިއެވެ." އެއްކަމެއްވެސް ނުކުރެވޭނެ" މިހެން ބުނެފައި ނީނާއާއި ދިމާލަށް ރުޅިވެރި ގޮތަކަށް ބަލާލާފައި ޒާހިރު ނުކުމެގެން ދިޔައީ އެވެ.\nނީނާ އަނެއްފަރާތައް މޫނު އަނބުރާލާފައި އެނދާއި ދިމާލަށް ހިނގައިގަތެވެ. ގޮތް ހުސްވެފައިވާ މީހަކު ފަދައިންނެވެ. ލޮލޮން އޮހޮރޭ ކަރުނަތައް ކޯތާފަތް މައްޗަށް ފައިބައި މުޅި ބުރުގާ އޮތީ ތެމިފައެވެ. މީ ކޮންކަހަ ދިރިއުޅުމެއްބާވައެވެ؟ ދެ ފިރިހެނުން އޭނާ ދެކޮޅަށް ދަމަން އޭނާއަކީ ކުޅޭ ކުޅޭ އެއްޗެއް ހެއްޔެވެ. އާޒިމްދެކެ ނީނާ ލޯބިވިޔަސް އޭނާ އާޒިމާއި ކައިވެނި ކުރާން ޖެހިލުން ވަނީއެވެ. ޒާހިރުއާއި ކައިވެނި ކުރަން މަޖުބޫރުވަނީ އެވެ. އެތަނުން އޭނާ ދާނީ ކާކުގެ ކައިރިއަށް ހެއްޔެވެ؟ ޒާހިރަކީ މީހެއްގެ ފިރިއެއް ނަމަވެސް ނީނާއަށް މިއަދު އެވަނީ ގޮތް ހުސްވެފައެވެ.\nޒާހިރު ބޭރަށް ނުކުތުމާއެކު ފޯނު ރިންގުވާން ފެށިއެވެ. މައިޝާ އެވަގުތު ގުޅަނީއެވެ. "ހަލޯ ޒާހިރު! ކީއްތިކުރަނީ ހާދަ ގުޅައިފީމޭ..! ނުތަނަވަސް ހިތަކާއި އެކު މައިޝާ ސުވާލުކޮށްލިއެވެ. "ރައްޓެއްސަކާއެކު ކޮފީއެއްގައި އިނދެވުނީ ސޮރީ! މިދަނީ..." މިހެން ބުނެފައި ޒާހިރު ހިނގައިގަތީ ގެއާ ދިމާލަށެވެ.\nކުއްލިއަކަށް އެއްޗެއް ވެއްޓުނު އަޑަށް އާޒިމް ބަލާލިއެވެ. ބިންމަތީގައި ނީނާ އޮތްތަން ފެނިފައި އާޒިމް އަވަސް އަވަހަށް ނީނާގެ ގާތައް ދިޔައެވެ. އަތްދަނޑި މައްޗަށް ނީނާ ނެގުމަށްފަހު އެނދުމަތީގައި ބޭއްވިއެވެ. އަދި ދުވެފައިގޮސް ފެންތައްޓެއް ގެނެސް،އަތައް ފެންފޮދެއް އެޅުމަށްފަހު ނީނާގެ މޫނުގައި އުނގުޅާލިއެވެ. އަދި މަޑުމަޑުން ނީނާގެ ކޮލުގައި ޖަހާލުމަށް ފަހު ނީނާއަށް ގޮވާލިއެވެ. އެހެންނަމަވެސް ނީނާގެ ފަރާތުން އިޝާރާތެއް ނުލިބުނެވެ. އާޒިމް ވަރަށް ބޮޑަށް ހާސްވާންފެށިއެވެ. މެންދަމުގެ ވަގުތުކަމުން އެއްވެސް މީހަކަށް އެ ޚަބަރު ދޭކަށް އާޒިމަކަށް ނުކެރުނެވެ. އާޒިމް ގަޑި ބަލައިލިއިރު ގަޑިން 3:30 ވަނީ އެވެ. އަދިވެސް ނީނާގެ ހާލު ރަނގަޅެއް ނުވެއެވެ. ނީނާގެ ކައިރީގައި އާޒިމް އިށީންދެލިއެވެ. އަދި މާޔޫސްވެފައިވާ ނަޒަރަކުން ނީނާއާއި ދިމާލަށް ބަލާލިއެވެ.\nޒާހިރު ގެއާ ހިސާބަށް ދެވުމާއެކު ފޯނުން ކޮންމެވެސް މީހަކާއި ގުޅާފާއި ވާހަކަދައްކާލިއެވެ. ހީވަނީ ބޮޑު ކަމެއް ނިންމާލިހެންނެވެ. ޒާހިރުގެ މޫނުމަތިން ފެންނަނީ ކެހިވެރިކަމެވެ. ނީނާގެ އެސްފިޔަތައް ތެޅިލިއެވެ. އަދި ނީނާ މަޑުމަޑުން ދެލޯ ހުޅުވާލިއެވެ. އޭރު އާޒިމް އިނީ ނީނާއާއި ދިމާލަށް ބަލަހައްޓައިގެންނެވެ. ނީނާ ލޯ ހުޅުވާލުމުން ނީނާއަށް އާޒިމް ގޮވާލިއެވެ. އާޒިމާއި ދިމާލަށް ނީނާވެސް ބަލައިލިއެވެ. ނީނާގެ މޫނުމަތިން ހީވަނީ ވަރުބަލި ކަމުގެ ސާލެއް ލެވިފައިވާހެންނެވެ. ގިނައިރު ރުއިމުގެ ސަބަބުން ދެލޯކައިރިވަނީ ދުޅަވެ ރަތްވެފައެވެ. ތުންފަތް ހިކި ނޭފަތް ކައިރިވަނީ ވަނީ ރަތްވެފައެވެ. އާޒިމަށް އިނދެވުނީ ނީނާގެ މޫނަށް ބަލަހައްޓައިގެންނެވެ. ހަމަހިމޭން ކަމުގެ ފަރުދާއެއް ދެމީހުންގެ ދޭތެރޭގައި ލެވިފައިވެއެވެ. ނީނާގެ ލޮލުން އާޒިމްގެ ގާތު އެހީވެދޭށޭ ބުނާފަދައެވެ. އާޒިމްގެ ލޮލުން ހީވަނީ ދެންމެ ދެންމެ ނީނާދެކެ ލޯބިވާ ވާހަކަ ބުނެފާނެ ހެންނެވެ. ނީނާ އެނދުން ތެދުވަން މަސައްކަތްކުރިއެވެ. އާޒިމް އެވަގުތު ނީނާގެ ގައިގައި ހިފަހައްޓާލިއެވެ. ނީނާ މަޑުކުރާށޭ ބުނާފަދަ ގޮތަކަށް އަތް އުފުލާލިއެވެ. އާޒިމް ހުއްޓުނެވެ. ނީނާ ތެދުވެފައި ދެފައި ކުރުކޮށްލާފައި އެނދުގައި އިށީންދެލިއެވެ. "އާޒިމް ދެން ދޭ ގެއަށް..، ކުޑަކޮށް އަރާމުކޮށްލީމަ ރަނގަޅުވެދާނެ" މޫނާއި ބޮލާއި އެއްކޮށް ދެއަތުން ފިރުމާލަމުން މަޑުމައިތިރި ކަމާއެކީގައި ނީނާ ބުނެލިއެވެ. ރޭގަނޑު ނުނިދާ ހުރުމުގެ ސަބަބުން ނީނާގެ ބޮލަށް ބަރުވެ ދެލޯ ވަނީ ވަރުބަލިވެފައެވެ. އާޒިމްގެ ވެސް ހާލަކީ ހަމަ އެއީއެވެ. އާޒިމްގެ މޫނުމަތިންވެސް ފެންނަނީ ވަރުބަލިކަމެވެ. ނީނާ އެހެން ބުނި ކަމުގައި ވިޔަސް އާޒިމް އެތަނުން ދާކަށް ބޭނުމެއް ނުވެއެވެ. އެހެން ނަމަވެސް ނީނާ އަރާމުކޮށްލަން ބޭނުންވާނެވަރު އާޒިމަށްވެސް އިހުސާސްކުރެވެއެވެ. އެހެންކަމުން ނީނާއާއި ދިމާލަށް މޮޅިވެރި ބެލުމަކުން ބަލާލައި ކުޑަކޮށް ހިނިތުން ވެލާފައި އެތަނުން ދާން ހިނގައިގަތެވެ. އިރުކޮޅަކުން އިވުނީ ފަތިސް ނަމާދުގެ ބަންގީގެ އަޑެވެ. އެނދުން ތެދުވެގެން ނީނާ ގޮސްވަނީ ފާހާނާއަށެވެ. ނީނާގެ ހިތައް ހަމަޖެހުމެއް ލިބޭނީ ނަމާދުކޮށްލީމާކަން ނީނާއަށް އެނގެއެވެ. ފަތިސް ނަމާދުކޮށްލައިގެން ނީނާ އެނދުގައި އޮށޯވެލީ ލިބިފައިވާ ވަރުބަލިކަމެއްގެ ސަބަބުންނެވެ. ޒަޚަމްވެފައިވާ އެހިތައް ކުޑަކުޑަ ވަގުތުކޮޅަކަށް ނަމަވެސް ލުއިކަމެއް ލިބޭތޯއެވެ.\nއުފާވެރި ފަތިހެކެވެ. މަސްތުކުރުވަނިވި މާހައުލެކެވެ. މަޑު ފިޔާތޮށި ކުލައިގެ އެނދުމަތީގައި ނިދާފައި އެތިބަ ދެ ޒުވާނުންނަށް އެރޭގެ މެންދަންވީ އުފާވެރި ވަގުތަކަށެވެ. ކައިވެނީގެ ފުރަތަމަ ރޭގެ އުފާވެރިކަމަކީ ހަޤީގީ ލޯބިވާ ދެމަފިރިއަކަށް ވަރަށް އަގުބޮޑު އެއްޗެކެވެ. ލޯބިން ފުރިފައިވާ ދެހިތް ބަންޑުންވެ ލޯބީގައި ޖަހާލެވުނު ގޮށް އާ ހަރުފަތަކަށް ގެންނަ ރެއެކެވެ. ފާތުންނަށް ހޭލެވުނީ ގަޑި ސޯނާވާންފެށިއަޑަކަށެވެ. މޯޅިއަކަށް ދެމިލާފައި ލޯ ހުޅުވާލިއެވެ. ފާތުންގެ އުނަގަނޑުގައި އަތް ވަށާލައިގެން އަރާމު ނިންޖަކުން ނިދާފައިވާ އިއްބެ ފެނުމުން ފާތުންގެ ހިތް އުފަލުން ފޮޅިލިއެވެ. އަދި މަޑު ހިނިތުންވުމެއް ފާތުންގެ އެ ރީތި ތުންފަތަށް ވެރިވިއެވެ. އިއްބެގެ މޫނަށް ބަލަހައްޓައިގެން ފާތުންނަށް އޮވެވުނު އިރެއްވެސް ނޭންގެއެވެ. އެ ރީތި މޫނަށް ބަލަހައްޓައިގެން އޭނާ އުމުރު ދުވަހުވެސް އޮވެދާނެއެވެ. ދިގު އިންތިޒާރެއްގެ ނިމުން ފޮނިވެ ފާތުންގެ ހަޔާތައް ވަނީ ބަހާރުމޫސުން އައިސްފައެވެ. އެހާވެސް ފާތުން އިއްބެދެކެ ލޯބިވެއެވެ. މަޑުމަޑުން އިއްބެގެ އަތް ނެގުމަށްފަހު ފާތުން ތެދުވެ ފާޚާނައަށް ވަނެވެ.\nއިރުއަރައިފިއެވެ. ފަތިހުގެ ފިނި ރޯޅިތަކުގެ ތެމިފައިވާ ދާވަނި ހިކެމުންދާން ފަށައިފިއެވެ. ފަޒާގެ ޖާދޫވީ އަސަރުތައް މަޑުމަޑުން ގެއްލެން ފަށައިފިއެވެ. ކޮވެލިތަކާއި ބުލްބުލް ތަކުގެ ގޮވުން މަޑުމަޑުން ފަނޑުވެއްޖެއެވެ. ނަމަވެސް ހުދުކުލައިގެ ގަމީހެއް ލައިގެން އެ ފެހި ކުލައިގެ ފަޒާއިން ކުޑަވެސް ހިތްހަމަ ޖެހުމެއް ލިބޭތޯ ގޮނޑުދޮށުގައި ބަހައްޓާފައި އިން ރުއްބުޑެއްގެމަތީގައި އިށީންދެލައިގެން އިން އާޒިމްގެ ހިތް އޭގެ ގައިދުޚާނާއަކުން މިނިވަނެއްނުވިއެވެ. އާޒިމް ތެދުވެއްޖެއެވެ. ޚިޔާލުތަކުގެ އޮޅުންގަނޑުގެ ތެރެއަށް ފިކުރުތައް ހުސްކުރަމުން ގެސްޓުހައުސްއާއި ދިމާލަށް އޭނާ ހިނގައިގަތެވެ. ދޮރާށި ހުޅުވާލާފައި ގޭތެރެއަށް ވަންތަނާ ކޮންމެސް މިހަކު އާޒިމަށް ގޮވާލައިފިއެވެ. ފަހަތައް އެނބުރި ބަލާލިއިރު މައިޝާ ހުރީ ޖޫސްތައްޓެއް ހިފައިގެން ޖޫސްތަށި ބޯށެވެ. އާޒިމްގެ ވަރުބަލިވެފައިވާ މޫނު ފެނިފައި މައިޝާ ހައިރާންވިއެވެ. އަދި ސުވާލުކޮށްލިއެވެ. " ރޭގަ ނުނިދަންތަ؟ " ނޫން! ފަތިހު ހޭލިގޮތައް،" އިތުރަށް އެއްޗެއް ނުބުނެ އާޒިމް ދިޔައީއެވެ. އާޒިމްގެ ޠަބީޢަތައް ބަދަލެއް އައިސްފައިވާކަން މައިޝާއަށް އިހުސާސްކުރެވުނެވެ. ނަމަވެސް އެއްވެސް އެއްޗެއް ނުބުނެ އާޒިމް ދިޔަދިނީ އަރާމްކޮށްލަން ބޭނުންވެފައި ހުރެދާނެތީއެވެ. އެވަގުތު ޒާހިރު އައިސް ގޭތެރެއަށް ވަނެވެ. މައިޝާ ފެނުމާއެކު " ޖާނޫ ކިޔާފައި ގޮވާލިއެވެ. " ކޮޓަރިއަށް ވަންނަމުން ދިޔަ އާޒިމަށް މިއަޑު އިވިފައި އަތް މުއްކަވާލެވުނެވެ. އަދި ދޮރުކަނީގައި ބާރަކަށް ޖަހާލެވުނެވެ. " ކޮންތާކުން ތިއައީ" މައިޝާ ސުވާލުކޮށްލިއެވެ. "މިއައީ ކުޑަ މަސައްކަތެއް ނިންމާލާފައި " ޒާހިރު ބުނެލިއެވެ.\nޒާހިރު އައުމުން ސައިބޯން ދިޔުމަށް މައިޝާ ދައުވަތު ދިނެވެ. ދެމީހުން އެކީގައިގޮސް ވަނީ ކާކޮޓަރިއަށެވެ. " ކާކޮޓަރިއަށް ވަތްއިރު އިއްބެވެސް ސައިމޭޒު ދޮށުގައި އިނެވެ. "ފާތުން ހުރީ އިއްބެއަށް ސައި ހަދާށެވެ. މައިޝާ ދިޔަގޮތަށްގޮސް އިއްބެއާއި ދިމާކޮށްލިއެވެ. ފާތުންވެސް ލަދުރަކި ގޮތުގައި ހެވިފައި ހުއްޓެވެ. " ކޮބާ އާޒިމް" މައިޝާ ކާމޭޒު ކައިރީގައި އިށީންދެލުމާއެކު އިއްބެ އަހާލިއެވެ. " ކޮޓަރީގައި، ފާޑަކަށް ހުރީ...މިހާރަކަށް އައިސް އާޒިމަށް ކިހިނެއްވެފައިތަ އެ ހުންނަނީ؟؟؟؟؟" " ނޭންގެ ކަމެއް ވީތަ؟" އިއްބެވެސް ބުނެލިއެވެ. އެވަގުތު ފާތުން ސައިތަށިގެނެސް އިއްބެގާތުގައި ބައިންދާފައި އިއްބެގާތުގައި މިދަނީ ނީނާމެންގެއަށްކަން ބުނެލިއެވެ. އިއްބެ ބޯ ޖަހާލާފައި ސަމާސާ ގޮތަކަށް ބުނެލިއެވެ. "ނީނާގެ މޫނު ނުފެނި ސައެއް ނުބޮވޭނެ ދޯ،" ފާތުން ހެވިފައި ކާކޮޓަރިން ނުކުމެގެން ދިޔައެވެ. ފާތުން ގޮސް ނުކުންނަން ދެކަށް ޒާހިރު ފާތުންއާއި ދިމާލަށް ފާޑަކަށް ބަލަހައްޓައިގެން އިނެއެވެ.\n"ވެދާނެ މިކޮޅުގައި މާގިނަ ދުވަސް ވީކަމަށް ،އަހަންނަށް ފެންނަނީ ދެން މާލެދާން، " ޒާހިރުވެސް ހިޔާލެއް ދިނެވެ. " އާން މިހާރު ގެސްޓުހައުސްގެ މަސައްކަތްވެސް ގާތްގަނޑަކަށް ނިމެނީ! ދެން ހުރީ ޑޮކިއުމެންޓްސް މަސައްކަތް؟" ސައިތަށި ތުނބުން ނައްޓާލަމުން އިއްބެވެސް ބުނެލިއެވެ. އެވަގުތު އާޒިމް އައިސް ކާކޮޓަރިއަށް ވަންނަނީއެވެ. އެމީހުންގެ ވާހަކަ އާޒިމަށް ކޮންމެވެސް ވަރަކަށް އިވުނެވެ. އަދި ޒާހިރު އޭނާ އެރަށުން ފޮނުވާލަން ކުރެވުނު ކަމެއް ކުރާނެކަން އާޒިމަށް އެނގެއެވެ. " އަހަރެން އަދި ބޭނުން މަޑުކުރަން، އިއްބެ އަދި ޖެހޭނެއެއްނު ފާތުންނާއި އެކީ މަޑުކޮށްލަން،،އަހަރެމެން ދާނީ އެއްކޮށް؟ ކުޑަ މަސައްކަތެއް ނިންމަންވެސް އެބަޖެހޭ" ގޮޑި ދަމާލާފައި އިށީންނަމުން އާޒިމް ބުނެލިއެވެ. އާޒިމް މިހެން ބުނެލީ ޒާހިރާއި ދިމާލަށް ބަލަހައްޓައިގެން އިނދެއެވެ. ޒާހިރު އެއްކަޅިން އާޒިމާއި ދިމާލަށް ބަލާލިއެވެ. މައިޝާ އިނީ ހެވިފައި އާޒިމާއި ދިމާލަށް ބަލަހައްޓައިގެންނެވެ. "އަނެއްކާ އަހަރެން ފަހަރި ކިޔާނެ ކުއްޖެއް ހޯދަނީތަ؟ ސަމާސާ ރާގަކަށް ހެވިފައި މައިޝާ އަހާލިއެވެ. އަދި އިއްބެއާ ދިމާލަށް ބަލައިލުމަށްފަހު އެއްލޯ މަރާލިއެވެ.\nފާތުން ނީނާމެންގޭ ގޯތިތެރެއިން ވަދެގެން ދިޔައިރު ހިލަމެއް ބިލަމެއް ނުވެއެވެ. މާމައާއި ނީނާގެ ކޮއްކޮ މަރުވިފހުން ނީނާމެންގޭގެ ދިރުންވަނީ ގެއްލިފައެވެ. އާއްމުކޮށް ފަތިހު ފަތިހާ ރޮތިކޮށް ކުނިހަކާލެވިފައިވާ ގޯތިތެރެ މިއަދު އޮތީ ކުނިން ފުރިފައެވެ. ނީނާ އަނެއްކާ މިއަދު ހޭލާ ނޫޅެނީބާވައޭ ފާތުންގެ ހިތާހިތާ ސުވާލުކޮށްލިއެވެ. ފާތުން ގޮސް ގޭގެ ދޮރުގެ ތަޅުގައި ހިފާލިއިރު ދޮރުގައި ހުރީ ތަޅުލާފައެވެ. ބަދިގެއާއި ކާކޮޓަރިވެސް ހުރީ ތަޅުލާފައެވެ. ފާތުން ހާސްވާންފެށިއެވެ. އަވަހަށް ފޯނުނަގައި ނީނާގެ ފޯނަށް ގުޅޭތޯ މަސައްކަތްކުރިއެވެ. ނީނާގެ ފޯނު އޮތީ ނިއްވާލާފައިކަމަށް ބުނަމުންދެއެވެ. ރަށުގައި އުޅޭ ރައްޓެހި އެހެން ކުދިންނަށް ގުޅާ ނީނާ އުޅޭތޯ ބެލިއެވެ. ހާސްވެފައިހުރެ ފާތުން ބާރަކަށް ގޯތިތެރެއިން ނުކުމެގެންގޮސް ނީނާމެންގެއާ ޖެހިގެން ހުރި ގޭގެ މީހުންނާއި، ނީނާ ކޮބައިތޯއާ ބެހޭގޮތުން ސުވާލުކުރިއެވެ. އެއްވެސް މީހަކާ ނީނާއާއި ދިމާނުވާކަމަށް ބުނަމުން ދިޔައެވެ. ދެން ފާތުން މިސްރާބުޖެހީ ގެއާއި ދިމާލަށެވެ. އާޒިމަށް ނީނާވީ ތަނެއް އެނގޭނެތޯ ބަލާށެވެ. ދިޔަ މަގުމަތީ އޭގެން މީހެއްގެ ފޯނަށް ގުޅޭތޯވެސް ފާތުން މަސައްކަތްކުރިއެވެ. ނަމަވެސް ދެމީހުންގެ ފޯނު ވަނީ ކޮޓަރީގައެވެ. މައިޝާއާއި އެކީގައި ކާމޭޒު ދޮށުގައި ދެމީހުން ތިބީއެވެ. ފާތުން ގެއާ ހިސާބަށް އެރިތަނާ ޒާހިރު ދޮރާށިން ނުކުމެގެން ވަރަށް ބާރަށް ދިޔަތަން ފާތުންއަށް ފެނުނެވެ. ނަމަވެސް އެކަމާ މާބޮޑަށް ވިސްނާން ނުހުރެ ފާތުން ދުވަފައި ގޮސް ނީނާ ގެއްލިއްޖެއޭ ކިޔާފައި ބާރަކަށް ގޮސް ކާކޮޓަރިއަށް ވެނެވެ. ހާސްވެފައިވާ ފާތުންއަށް ކޮޅަކަށް ނުވެސްހުރެވުނެވެ. ހުރިތަނަށް މީހާ ވެއްޓި ބިރުން ރޯންފެށީއެވެ. ނީނާއަކީ ހަމައެކަނި އޭނާ ގާތްއެކުވެރިޔާއެއް ނޫނެވެ. އޭނާގެ އެއްބަނޑުއެއްބަފާ ދައްތަކަމުގައި ފާތުން ދެކެއެވެ. ނީނާގެ މާމަ މަރުވަމުން އޭނާއަށް ކުރި ހަމައެކަނި ވަޞިއްޔަތަކީ ހެޔޮގޮތުގައި ނީނާ ބެލުމެވެ. އެހެންކަމުން ނީނާ ނުފެނުމުން އެކަމާ އެންމެ ހިތާމަކުރާނީ އޭނާ ނޫން ވަކި ކާކު ހެއްޔެވެ؟ އިއްބެ ދިޔަގޮތައްގޮސް ފާތުން ކައިރިއަށް ހުއްޓި ތިރިވެލާފައި ފާތުން ނެގިއެވެ. އާޒިމް ތެދުވެ ހުއްޓުން އަރާފައި ހުރެވުނީއެވެ!!!!!!!!!!!!!!! ނީނާ ގޭގައި ތަޅުލާފައި ނީނާ ދާނީ ކޮންތާކަށް ހެއްޔެވެ؟ އެންމެންގެ ހިތައްވެސް އަރަމުންދިޔައީ އެއް ސުވާލުތަކެކެވެ.\nމަރިޔަމް2weeks ago\nވަރަށް އުފާވެެއްޖެ ވާހަަކަ އަލުން އައީމަ


ބުރާސްފަތި, 16 ޖޫން 2016\nފަނޑިޔާރުންނާއި ޝަރުޢީދާއިރާގެ މުވައްޒަފުންނަށް ޓެރެރިޒަމްއާ ހައްދުފަހަނައަޅައި ދިއުމުގެ މައްސަލަތަކާއިގުޅޭ މަޢުލޫމާތު ދިނުމުގެ 02 ސެޝަންއެއް ފެށޭ ހަފްތާގައި ކުރިއަށްގެންދިއުމަށް ވަނީ ރޭވިފައެވެ. ފަނޑިޔާރުންނާއި ކޯޓުތަކުގެ އިސް އޮފިޝަލުންނަށް ޑިޕާޓްމަންޓުގެ ޓްރޭނިންގ ރޫމްގައި ކުރިއަށް ގެންދިއުމަށް ރޭވިފައިވާ މިސެޝަންގައި މަޢުލޫމާތު ދެއްވާނީ މިނިސްޓްރީ އޮފް ޑިފެންސް އެންޑް ނެޝަނަލް ސެކިއުރިޓީގެ ކަމާބެހޭ ރިސޯސް ބޭފުޅުންނެވެ. މިސެޝަންތަކުގައި އަލިއަޅުވާލެވޭނީ، ޓްރެރިޒަމްއާއި ހައްދުފަހަނައަޅާދިއުމާބެހޭ ޤައުމީ މައްސަލައާއި، ދިވެހިރާއްޖޭގައި މިހާރު ޓެރެރިޒަމް އޮތް ޙާލަތާއި، ޓެރެރިޒަމްއާ ގުޅޭގޮތުން ބައިނަލް އަޤުވާމީ މައިދާނުގައި ދިވެހިރާއްޖޭގެ ޒިންމާއަކީ ކޮބާކަމާއި، ޓެރެރިޒަމްއާއި ހައްދުފަހަނައަޅާ ދިއުމުގެ މައްސަލައިގައި ދިވެހިރާއްޖޭގެ ސިޔާސަތަކީ ކޮބާކަމާއި، އަދި މިކަންކަން ހުއްޓުވަން ރާއްޖެއިން މިހާރު ކުރަމުންދާ މަސައްކަތްތަކާއި، ކުރިއަށްއޮތްތަނުގައި ކުރަން ނިންމާފައިވާ ކަންތަކުގެ މައްޗަށެވެ. މި 02 ސެޝަން ކުރިއަށް ގެންދިއުމަށް ރޭވިފައިވަނީ 20 އަދި 21 ޖޫން 2016 މިދެދުހުގެ ހެނދުނު 10:30 ން މެންދުރުފަހު 14:00 އެވެ.\nއަނގާރަ, 14 ޖޫން 2016\nމުވައްޒަފުންނަށް ޙައްޖަށް ދިއުމުގެ ފުރުޞަތު ފަހިކޮށްދިނުމަށްޓަކައި މޯލްޑިވްސް ޙައްޖު ކޯޕަރޭޝަން ލިމިޓެޑުން ކުރިޔަށް ގެންދާ "މުވައްޒަފުންގެ ސްކީމް" ގައި ޝަރުޢީ ދާއިރާއިން ބައިވެރިވެއްޖެއެވެ.\n1437 ވަނަ އަހަރުގެ ރަމަޟާންމަހުގެ ހަނދުބެލުމާބެހޭ ހަނދުކޮމިޓީގެ ބައްދަލުވުން\nއާދީއްތަ, 05 ޖޫން 2016\nމި އަހަރުގެ ރަމަޟާންމަހުގެ ހަނދުބެލުމުގެ ޙަރަކާތަށް އެކުލަވައިލާފައިވާ ޝަރުޢީދާއިރާގެ ހަނދު ކޮމިޓީގެ ބައްދަލުވުން މިއަދު ހަވީރު 5:30 އިން ފެށިގެން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ ކޮންފަރެންސް ހޯލްގައި ކުރިއަށް އެބަދެއެވެ.\nމިއަހަރުގެ ރަމަޟާންމަހުގެ ހަނދު ސާބިތުކުރުމަށްޓަކައި ރަމަޟާންމަހުގެ ހަނދު ފެނުނު މީހަކު ނުވަތަ ބަޔަކު ހެކިބަސް އަދާކުރުމަށް ހަމަޖެހިފައި ވަނީ މާލޭގައިނަމަ މާލޭ ކޯޓެއްގެ ޤާޟީއެއްގެ ކުރިފުޅުމަތީގައެވެ. އަތޮޅުތަކުގައިނަމަ އެރަށެއްގެ މެޖިސްޓްރޭޓް ކޯޓުގެ މެޖިސްޓްރޭޓެއްގެ ކުރިފުޅުމަތީގައެވެ. އަދި މެޖިސްޓްރޭޓެއް ނެތް ރަށެއްގައިނަމަ އެރަށެއްގެ ކައުންސިލް އިދާރާ ހިންގެވުމާ ޙަވާލުވެހުންނެވި އެންމެ އިސްވެރިޔާގެ ކުރިފުޅު މަތީގައެވެ.\n1437 ވަނަ އަހަރުގެ ރަމަޟާންމަހުގެ ހަނދުބެލުން\nމިއަހަރުގެ ރަމަޟާންމަހުގެ ހަނދު ސާބިތުކުރުމަށްޓަކައި ރަމަޟާންމަހުގެ ހަނދު ފެނުނު މީހަކު ނުވަތަ ބަޔަކު ހެކިބަސް އަދާކުރުމަށް ހަމަޖެހިފައި ވަނީ މާލޭގައިނަމަ މާލޭ ކޯޓެއްގެ ޤާޟީއެއްގެ ކުރިފުޅުމަތީގައެވެ އަތޮޅުތަކުގައިނަމަ އެރަށެއްގެ މެޖިސްޓްރޭޓް ކޯޓުގެ މެޖިސްޓްރޭޓެއްގެ ކުރިފުޅުމަތީގައެވެ. މެޖިސްޓްރޭޓެއް ނެތް ރަށެއްގައިނަމަ އެރަށެއްގެ ކައުންސިލް އިދާރާ ހިންގެވުމާ ޙަވާލުވެހުންނެވި އެންމެ އިސްވެރިޔާގެ ކުރިފުޅު މަތީގައެވެ.\nމިއަދު، 29 ޝަޢުބާން 1437 (05 ޖޫން 2016) ވާ އާދީއްތަ ދުވަހު ހަވީރު 5:30 ން ފެށިގެން ހަނދުގެ މައްސަލަ ވަކިގޮތަކަށް ނިމެންދެން ފޯނާއި ފެކްސްގެ ޚިދުމަތް ލިބޭނޭގޮތުގެމަތީން އަތޮޅުތަކުގެ އަތޮޅު ކައުންސިލް އިދާރާތަކާއި، ރަށުކައުންސިލް އިދާރާތައް ހުޅުވާފައި ބެހެއްޓުމުގެ އިންތިޒާމް ހަމަޖައްސަވައިދެއްވުމަށްވެސް ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން ވާނީ ލޯކަލް ގަވަރމެންޓް އޮތޯރިޓީ (އެލް.ޖީ.އޭ) ގައި ދަންނަވާފައެވެ.\nހޯމަ, 16 މޭ 2016\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ ޑިރެކްޓަރ / ފައިނޭންސް ގެ މަޤާމަށް ކުރިމަތިލުމުގެ ފުރުޞަތު، 24 މޭ 2016 ވާ އަންގާރަ ދުވަހުގެ 14:30 ގެ ނިޔަލަށް ވަނީ ހުޅުވައިލެވިފައެވެ.\n1437 ވަނަ އަހަރުގެ ރަމަޟާންމަހުގެ ރަސްމީ މަސައްކަތު ގަޑިއާއި ޝައްވާލުމަހުގެ ފުރަތަމަ7ދުވަހުގެ ރަސްމީ މަސައްކަތު ގަޑިއާގުޅޭ\nހޮނިހިރު, 14 މޭ 2016\nޤާނޫނީ ވަކީލުކަމުގެ ހުވާކުރުމުގެ ރަސްމިއްޔާތުގައި ބައިވެރިވުމަށް އެދި ހުށަހެޅުމުގެ ފުރުޞަތު\nހުކުރު, 13 މޭ 2016\nދިވެހިރާއްޖޭގައި ޤާނޫނީ ވަކީލެއްގެ ހައިސިއްޔަތުން މަސައްކަތްކުރުމުގެ ހުއްދަދިނުމަށް މިއަހަރު ބާއްވާ ފުރަތަމަ ރަސްމިއްޔާތުގައި ބައިވެރިވުމަށް އެދި ހުށަހެޅުމަށް ހުޅުވާލި މުއްދަތު ހަމަވިއިރު، ތަފާތު އެކި ސަބަބުތަކާހުރެ އެޕްލިކޭޝަން ފޯމް ހުށަހެޅިފައިނުވާ ގިނަ ފަރާތްތަކެއް ތިބުމުގެ ސަބަބުން، އެފަރާތްތަކަށް އެ ފުރުޞަތު ލިބިދިނުމުގެ ގޮތުން، މިއަހަރު ބާއްވާ ޤާނޫނީ ވަކީލުން ހުވާކުރުމުގެ ރަސްމިއްޔާތުގައި ބައިވެރިވުމަށް އެދި ހުށަހެޅުމުގެ ފުރުޞަތު އަލުން ހުޅުވާލައި ޢާންމުކޮށް ވަނީ އިޢުލާނު ކުރެވިފައެވެ.\nފަނޑިޔާރުންގެ މަހާސިންތާ 2016 ނިމިއްޖެ\nބުރާސްފަތި, 12 މޭ 2016\nފަނޑިޔާރުންގެ މަހާސިންތާ 2016 ނިންމުމުގެ ރަސްމިއްޔާތު މިއަދު ހަވީރު އިސްލާމީ މަރުކަޒުގެ ޖަލްސާކުރާ މާލަމުގައި ބާއްވައިފިއެވެ. ސުޕްރީމް ކޯޓުގެ ފަނޑިޔާރުންނާއި، ހައިކޯޓުގެ ފަނޑިޔާރުންނާއި، ސުޕީރިއަރ ކޯޓުތަކުގެ ފަނޑިޔާރުންނާއި، އަތޮޅުތަކުގެ އިސްމެޖިސްޓްރޭޓުން ބައިވެރިވެވަޑައިގަތް މި ޙަފުލާ ޝަރަފުވެރި ކޮށްދެއްވީ ދިވެހިރާއްޖޭގެ އުއްތަމަ ފަނޑިޔާރު އޮނަރަބަލް އަލްއުސްތާޛު ޢަބްދުﷲ ސަޢީދު އެވެ.\nއެޓަރނީ ޖެނެރަލް ފަނޑިޔާރުންގެ މަހާސިންތާގައި ބައިވެރިވެވަޑައިގެންފި\nބުދަ, 11 މޭ 2016\nއެޓަރނީ ޖެނެރަލްއާއެކު ފަނޑިޔާރުން މަޝްވަރާކުރެއްވުމަށް ބޭނުންފުޅުވާ ކަންތައްތަކާގުޅޭގޮތުން މަޝްވަރާކުރެއްވުމަށްޓަކައި ފަނޑިޔާރުންގެ މަހާސިންތާގެ މިއަދުގެ އެންމެ ފަހު ސެޝަންގައި އެމަނިކުފާނު ބައިވެރިވެވަޑައިގެންފިއެވެ. މިސެޝަންގެ މަޤުޞަދަކީ ޝަރުޢީ މަރުޙަލާގައި އެޓަރނީ ޖެނެރަލްއާ ގުޅިގެން މަސައްކަތް ކުރައްވަންޖެހޭ ކަންކަމާގުޅޭގޮތުން ފަނޑިޔާރުން މަޝްވަރާކުރައްވަން ބޭނުންފުޅުވާ ކަންކަން ހުށަހަޅުއްވައި، މަޝްވަރާކުރެއްވޭނެ ފޯރަމެއް ހުޅުވައިލުމެވެ.\nފަނޑިޔާރުންގެ މަހާސިންތާ 2016 ކުރިޔަށް ދަނީ\nފަނޑިޔާރުންގެ މަހާސިންތާ 2016 އިފްތިތާޙްކޮށްދެއްވައިފި


ރާއްޖެއަށް އެންމެ ގިނަ ފަތުރުވެރިން މިހާރު އަންނަނީ އިންޑިއާއިން ރާއްޖެއަށް އެންމެ ގިނަ ފަތުރުވެރިން މިހާރު އަންނަނީ އިންޑިއާއިން\nރާއްޖެއަށް އައި ފަތުރުވެރިންތަކެއް - ފޮޓޯ: އެމްއޭސީއެލް\nމިހާރު ރާއްޖެއަށް އެންމެ ގިނައިން އަންނަނީ އިންޑިއާ ފަތުރުވެރިން ކަމަށް ތަފާސްހިސާބުތަކުން ދައްކައިފިއެވެ.\nޓޫރިޒަމް މިނިސްޓްރީން އެންމެ ފަހުން އާއްމުކޮށްފައިވާ ތަފާސްހިސާބުތައް ދައްކާގޮތުން މިއަހަރުގެ މޭމަހުގެ ސޯޅަވަނަ ދުވަހުގެ ނިޔަލަށް ރާއްޖެއަށް 647945 ފަތުރުވެރިން އައިސްފައިވާއިރު، މީގެތެރެއިން 13 އިންސައްތަ ފަތުރުވެރިންނަކީ އިންޑިއާ ފަތުރުވެރިންނެވެ.\nމިދިޔަ އަހަރުތެރޭ ރާއްޖެއަށް އެންމެ ގިނަ އަދަދަކަށް ފަތުރުވެރިން އައީ އިންޑިއާއިން ކަމުގައިވިޔަސް މިއަހަރުގެ ފުރަތަމަ3މަސްދުވަސްތެރޭ ރާއްޖެއަށް ފަތުރުވެރިން އެންމެ ގިނަ އަދަދަކަށް އައިސްފައިވަނީ ރަޝިއާއިންނެވެ.\nއެހެންނަމަވެސް ރަޝިއާ ޔޫކްރެއިން ހަނގުރާމަ އާއި ގުޅިގެން އެޤައުމުން ރާއްޖެއަށް އަންނަ ފަތުރުވެރިންގެ އަދަދުތައް ދަށަށް ދިޔައެވެ. މިއާއެކު އޭޕްރީލްމަހު ރާއްޖެއަށް އެންމެ ގިނަ އަދަދަކަށް ފަތުރުވެރިން އައި މަރކެޓަކީ އިނގިރޭސިވިލާތެވެެ. އެހެން ނަމަވެސް އިނގިރޭސިވިލާތް ފަހަތަށް ޖައްސާލުމަށްފަހު އިންޑިއާ މިވަނީ އަނެއްކާވެސް ރާއްޖެއަށް އެންމެ ގިނަ އަދަދަކަށް ފަތުރުވެރިން އަންނަ ޤައުމަށްވެފައެވެ.\nއެއަރޕޯޓުގައި ފަތުރުވެރިންތަކެއް - ފޮޓޯ: ޕީ.އެސް.އެމް ނިއުސް\nތަފާސްހިސާބުތައް ދައްކާގޮތުން 12.6 އިންސައްތައާ އެކު ރާއްޖެއަށް މިހާރު ދެވަނައަށް އެންމެ ގިނަ އަދަދަކަށް ފަތުރުވެރިން އަންނަނީ އިނގިރޭސިވިލާތުންނެވެ. އަދި 9.6 އިންސައްތަ އާއި އެކު ރާއްޖެއަށް ތިންވަނަ އަށް އެންމެ ގިނަ އަދަދަކަށް ފަތުރުވެރިން އަންނަނީ ރަޝިއާއިންނެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާގޮތުން މިމަހުގެ މިހާތަނަށް ރާއްޖެއަށް 71155 ފަތުރުވެރިންވަނީ ޒިޔާރަތްކޮށްފައެވެ. މި އަދަދަކީ 2019ވަނަ އަހަރުގެ މޭމަހުގެ މި މުއްދަތުގައި ރާއްޖެއަށް އައިސްފައިވާ 57693 ފަތުރުވެރިންނާއި އަޅާ ބަލާއިރު، 23 އިންސައްތަ އިތުރު އަދަދެކެވެ.\nރާއްޖެއަށް މިހާރު އެވްރެޖްކޮށް ކޮންމެ ދުވަހަކު 4764 ފަތުރުވެރިން އަންނަ އިރު ފަތުރުވެރިން ރާއްޖޭގައި 8 ދުވަހުގެ ޗުއްޓީއެއް ހޭދަކުރާ ކަމަށްވެސް ޓޫރިޒަމް މިނިސްޓްރީން ހާމަކުރެއެވެ.


ފިއްލެވުމުގެ ފުރުސަތެއް އަދީބަކަށް ނެތް - ހޯމްމިނިސްޓަރ ފިއްލެވުމުގެ ފުރުސަތެއް އަދީބަކަށް ނެތް - ހޯމްމިނިސްޓަރ\nފިއްލެވުމުގެ ފުރުސަތެއް އަދީބަކަށް ނެތް - ހޯމްމިނިސްޓަރ\nހޯމްމިނިސްޓަރ އިމްރާން ޢަބްދުﷲ، މަޖިލީހުގެ ޤައުމީ ސަލާމަތާއި ޚާރިޖީ ގުޅުންތަކުގެ ކޮމިޓީގައި ވާހަކަފުޅުދައްކަވަނީ - ފޮޓޯ: މަޖިލިސް\nކުރީގެ ނާއިބުރައީސް އަޙްމަދު އަދީބު ބޭސްފަރުވާއަށް ރާއްޖެއިން ބޭރަށް ފޮނުވަނީ ފުލުހުންނާއި ކަރެކްޝަނަލް ސަރވިސްގެ އޮފިސަރުން ހިމެނޭ ޓީމަކާއެކުކަމަށާއި، އަދީބަށް ފިއްލަވައިގެން ވަޑައިނުގެންނެވޭކަމުގެ ފުރިހަމަ ޔަގީންކަން އެބައޮތްކަމަށް ހޯމްމިނިސްޓަރ އިމްރާން ޢަބްދުﷲ ވިދާޅުވެއްޖެއެވެ.\nމިނިސްޓަރ މިކަން ހާމަކުރެއްވީ ކުރީގެ ނާއިބުރައީސް އަޙްމަދު އަދީބު ބޭސްފަރުވާއަށް ރާއްޖެއިން ބޭރަށް ފޮނުވުމުގެ ޙުއްދަ ކަރެކްޝަނަލްސަރވިސްއިން ދިނުމާ ގުޅިގެން، ރައްޔިތުންގެ މަޖިލީހުގެ ޖަލްސާއަށް ހުށަހެޅި ކުއްލި މައްސަލަ ދިރާސާކުރުމަށް ކަމާގުޅުންހުރި އިދާރާތައް ރައްޔިތުންގެ މަޖިލީހުގެ ޤައުމީ ސަލާމަތާއި ޚާރިޖީ ގުޅުންތަކުގެ ކޮމިޓީއަށް ޙާޒިރުކުރުމުން މެންބަރުން ކުރެއްވި ސުވާލުތަކަށް ޖަވާބުދެއްވަމުންނެވެ.\nމިއަދު ބޭއްވި ޤައުމީ ސަލާމަތާއި ޚާރިޖީ ގުޅުންތަކުގެ ކޮމިޓީއަށް ހޯމް މިނިސްޓަރު އިމްރާނު ޢަބްދުﷲއާއި ކޮމިޝަނަރ އޮފް ޕޮލިސް މުޙައްމަދު ޙަމީދުގެ އިތުރުން ކަރެކްޝަނަލް ސަރވިސްގެ އިސްވެރިންނާއި އިމިގްރޭޝަންގެ އިސްފަރާތްތައް ވަނީ ހާޒުކުކޮށްފައެވެ. އަޙްމަދު އަދީބަކީ ދައުލަތާއި ޤައުމީ ސަލާމަތާ ގުޅުންހުރި ބޮޑެތި މައްސަލަތަކެއްގެ ތުހުމަތުކުރެވޭ މީހަކަށްވާއިރު، އެނާ ރާއްޖެއިން ބޭރަށް ފޮނުވަނީ ކޮން ގޮތަކަށްތޯ ކޮމިޓީގެ މެންބަރުން ދެންނެވި ސުވާލުތަކަށް ޖަވާބުދެއްވަމުން ހޯމްމިނިސްޓަރ އިމްރާން ޢަބްދުﷲ ވިދާޅުވީ، އަދީބު ބޭސްފަރުވާއަށް ފޮނުވުމަށް ހަމަޖެހިފައިވަނީ މިމަހުގެ 14އިން 26އަށް އަވައްޓެރި އިންޑިއާއަށްކަމަށެވެ.\nއަދި އޭނާ އިންޑިއާއަށް ފޮނުވަނީ ރާއްޖެއިން ފަރުވާދެވެން ނެތުމުންކަމަށާ، ބޭރަށްދިއުމުގެ ޙުއްދަދެއްވީ އޭނާއަށް ލިބެންޖެހޭ ބޭސްފަރުވާގެޙައްގު ހޯދައިދިނުމަށްކަމަށްވެސް މިނިސްޓަރ އިމްރާން ވިދާޅުވިއެވެ.\nމިނިސްޓަރ ވިދާޅުވީ އަދީބު ބޭރަށް ފޮނުވަނީ ސަލާމަތީ ގޮތުން އަޅަންޖެހޭ ހުރިހާ ފިޔަވަޅުތަކެއް އަޅައިގެންކަމަށާ، އަދީބު ބޭރަށް ފޮނުވަނީ ޤައިދީއަކު ފަރުވާއަށް ރާއްޖެއިން ބޭރަށް މީގެކުރިން ފޮނުވާފައި ނުވާހާ ފުރިހަމަ އިންތިޒާމުތަކެއްގެ ތެރެއިންކަމަށެވެ.\nކޮމިޓީ މެންބަރުން ކުރެއްވި ސުވާލުތަކަށް ޖަވާބުދެއްވަމުން ކޮމިޝަނަރ އޮފް ޕޮލިސް މުޙައްމަދު ޙަމީދު ވިދާޅުވީ އަދީބު ރާއްޖެއިން ބޭރަށް ފޮނުވާއިރު އޭނާއާއެކު ތަޖުރިބާ ލިބިފައިވާ ތިން ފުލުހަކާއި ކަރެކްޝަނަލްސަރވިސްގެ3މުވައްޒަފުން ދަތުރު ނިމެންދެން ހަރަކާތްތެރިވާނެކަމަށެވެ. އަދި 14ވަނަ ދުވަހު އަދިބު ފުރުވާލުމުގެ ކުރިން އެޑްވާސްޓީމެއް އަދީބު ބޭސްފަރުވާހޯދާ އިންޑިއާގެ ސަރަހައްދަށް މާދަމާ ފުރާނެކަމަށާ، އެޓީމުން އަދީބު ޑޮކްޓަރަށް ދައްކާ ހޮސްޕިޓަލާއި އޭނާ ހުންނަ ހޮޓެލްގެ ކަންކަން ބަލައި އިންޑިއާގެ ކަމާގުޅުންހުރި ފަރާތްތަކާއެކު މިކަމުގެ މަޝްވަރާތައް ކުރައްވާނެކަމަށެވެ.\nސީޕީ ވިދާޅުވީ އަދީބަކީ ބޮޑެތި މައްސަލަތަކުގައި ތުހުމަތުކުރެވޭ މީހަކަށްވުމުން އޭނާއާ ގުޅޭ އިތުރު ތަޙްޤީގުތައް ފުލުހުން ހިންގައި އެކަމުގައި ކުރިއެރުންތަކެއްވެސް ހޯދާފައިވާއިރު، އޭނާ ބޭސްފަރުވާއަށްފަހު ރާއްޖެއަށް ގެނައުމަކީ ތަންފީޒީ އިދާރާތަކުންވެސް ބޭނުންވާކަމެށްކަމަށެވެ. އެހެންކަމުން އޭނާގެ ބޭސްފަރުވާގެ ކަންކަން ވީހާވެސް ރަނގަޅަށް ގެންގޮސް އަނބުރާ ރާއްޖެ ގެނައުމަށް ރޭވުންތެރިކަމާއުކު ފުލުހުން މަސައްކަތްކުރައްވާނެކަމަށް ކޮމިޝަނަރ އޮފް ޕޮލިސް ވިދާޅުވިއެވެ.\nޓޫފޯވަން ކޮމިޓީން މޯލްޑިވްސް އިމިގްރޭޝަނާއި ސުވާލުކުރުމުން އެއިދާރާއިން ވިދާޅުވީ އަދީބަށް ދޫކޮށްފައިވަނީ 1 އަހަރު ދުވަހުގެ ވަގުތީ ޓްރެވެލް ޑޮކިއުމެއްޓެއްކަމަށާ، އެއީ ވަގުތީގޮތުން ޓްރެވެލް ޑޮކިއުމަންޓް ދޫކުރާ އެންމެ ކުރުމުއްދަތުކަމަށެވެ. އަދި އެޑޮކިއުމަންޓު ދޫކޮށްފައިވަނީ ހަމައެކަނި އިންޑިއާއަށް ދަތުރުކުރުމަށް ކަމަށާ، ޓްރެވަލް ޑޮކިއުމަންޓުން އެހެން ޤާއުމަކަށް ދަތުރުނުކުރެވޭނެކަމަށެވެ.\nމެންބަރުން ކުރެއްވި ސުވާލުތަކަށް ޖަވާބުދެއްވަމުން ކޮމިޝަނަރ އޮފް ޕްރިޒަންސް އަބްދުﷲ މުނާޒް ވިދާޅުވީ އަދީބު އިންޑިއާއަށް ފޮނުވަނީ ކަރެކްޝަނަލް ސަރވިސްގެ ބެލުމުގެ ދަށުންކަމަށާއި އޭނާގެ ބޭސްފަރުވާގެ ކަންކަން ކުރިއަށްގެންދާނީ އާއިލާއިންކަމަށެވެ. އަދި އަދީބުގެ ބަލިހާލަތު ހުރިގޮތުން މިވަގުތުވެސް ހުރީ ގޭބަންދުގައިކަމަށްވުމުން ޖަލުގައި ތަންފީޒުކުރަންޖެހޭ ބާކީ ދުވަސްތައް ބޭސްފަރުވާއަށްފަހު އެންބުރި ވަޑައިގަތުމުން އަނެއްކާވެސް ތަންންފީޒުކުރައްވަން ޖެހިވަޑައިގަންނަވާނެ ކަމަށެވެ. މިދަތުރުގައި އަދީބާއެކު ޢާއިލާއިން ދަތުރުކުރައްވަނީ އަނބިކަނބަލުންކަން ކަރެކްޝަނަލް ސަރވިސުންވަނީ ހާމަކުރައްވާފައެވެ.\nޤައުމީ ސަލާމަތާއި ޚާރިޖީ ގުޅުންތަކުގެ ކޮމިޓީން ކުރި ސުވާލުތަކަށް ޖަވާބުދެއްވަމުން މިކަމާއި ގުޅުންހުރި ހުރިހާ އިދާރާތަކުންވެސް ވަނީ އަދީބު ބޭސްފަރުވާއަށް ފޮނުވަނީ އެކަށީގެންވާ ފިޔަވަޅުއަޅައިގެން، މިކަމަށް ކަނޑައެޅިފައިވާ ވަކި އުސޫލުތަކާ އެއްގޮތަށްކަމަށް ވިދާޅުވެފައެވެ. ރާއްޖެއާ އިންޑިއާއާ ދެމެދު ޤައިދީން ބެލެހެއްޓުމާ ގުޅޭ މިފަދަ ޚާއްސަ އެއެބަސްވުމެއް ނެތްނަމަވެސް ދެޤައުމުގެ ގުޅުން މިހާރު ބަދަހިވެފައިވާ މިންވަރުން މިދަތުރުގެ ތެރެއިން އެޤައުމުން އަދީބަށް ސިޔާސީ ޙިމާޔަތް ދީފާނެކަމަށް ޤަބޫލުނުކުރެވޭކަމަށް ހޯމްމިނިސްޓްރީން މިއަދުވަނީ ފާހަގަކުރައްވާފައެވެ.\nއަދި މިހާރުގެ ކަންކަން ދާގޮތުން އަދީބު ފިލައިފިނަމަ އެއީ ސަރުކާރުވެސް ފެއިލްވުން ފަދަކަމަކަށްވުމުން ފިލުމުގެ ފުރުސަތު އަދީބަށް ނުދެއްވާނެކަމަށާ އެކަމުގެ ފުރިހަމަ ޒިންމާ ހޯމް މިނިސްޓްރީއާއި އެމިނިސްޓްރީއާ ގުޅިފައިވާ އިދާރާތަކުން ނަގާނެކަމަށްވެސް ހޯމްމިނިސްޓަރ އިމްރާން ޢަބްދުﷲ ވިދާޅުވިއެވެ.


BAM Presidents Championship: Emme kaamiyaabu kulhuntheriakah Nabaaha - vNews.mv\nމުބާރާތުގެ އެންމެ ކާމިޔާބު ކުޅުންތެރިއަކަށް ހޮވުނު ނަބާހާ ---- ފޮޓޯ: މިހާރު\nބީއޭއެމް ޕްރެޒިޑެންޓްސް ޗެމްޕިއަންޝިޕް: އެންމެ ކާމިޔާބު ކުޅުންތެރިއަކަށް ނަބާހާ\nއިސްމާޢީލް ޝާހު (ކުޑަ ޝާހު) Male' | 21 November 2019, 11:45\nލިޓަސް ބެޑްމިންޓަން އެސޯސިއޭޝަން ޕްރެޒިޑެންޓްސް ޗެމްޕިއަންޝިޕްގެ އެންމެ ކާމިޔާބު ކުޅުންތެރިއަކަށް ފާތިމަތި ނަބާހާ ހޮވިއްޖެ އެވެ.\nމުޅިން އަލަށް ބޭއްވި ޕްރެޒިޑެންޓްސް ޗެމްޕިއަންޝިޕްގައި ނަބާހާ ވަނީ ވާދަކުރި ތިން އިވެންޓުންވެސް ޗެމްޕިއަންކަން ހޯދާފައެވެ. އޭނާ ވަނީ މި ފަހަރުގެ މުބާރާތުގައިވެސް އަންހެން ސިންގަލްސް، އަންހެން ޑަބަލްސް އަދި މިކްސް ޑަބަލްސްގެ ޗެމްޕިއަންކަން ހޯދާފައެވެ.\nއަންހެން ސިންގަލްސް ބައިގެ ޗެމްޕިއަންކަން ނަބާހާ ހޯދީ އިއްޔެ ހަވީރު އިންޑޯ ބެޑްމިންޓަން ކޯޓުގައި ކުޅުނު ފައިނަލް މެޗުގައި ނީލާ ނަޖީބު ބަލިކޮށްގެންނެވެ. ފައިނަލް މެޗުގެ ސެޓުތައް ނަބާހާ ގެންދިޔައީ 21-14 އަދި 21-14 އިންނެވެ.\nއަންހެން ޑަބަލްސް ބައިގެ ޗެމްޕިއަންކަން ފާތިމަތު ނަބާހާ އާއި އައިމިނަތު ނަބީހާގެ ޕެއާ އިން ހޯދީ ފައިނަލުގައި މާޝާ ރަޝީދާއި އައިމިނަތު އަލީގެ ޕެއާ ބަލިކުރުމަށް ފަހު އެވެ. އަދި މިކްސް ޑަބަލްސް ބައިން ޒަޔާން ޒަކީ އާއި ފާތިމަތު ނަބާހާގެ ޕެއާ ޗެމްޕިއަންކަން ހޯދީ އިއްޔެ ކުޅުނު ފައިނަލުގައި ނިބާލް އަހުމަދާއި މައިސާ ފަތުހުﷲ ގެ ޕެއާ އަތުން މޮޅުވެގެންނެވެ.\nޒަޔާން، ނަބީހާ އަދި ނަބާހާ ----\nމީގެ އިތުރުން މިފަހަރުގެ މުބާރާތުގެ ފިރިހެން ސިންގްލްސްގެ ޗެމްޕިއަންކަން ހޯދީ ޒަޔާން ޒަކީ އެވެ. މި ބައިގެ ޗެމްޕިއަންކަން ޒަޔާން ހޯދީ އިއްޔެ ކުޅުނު ފައިނަލް މެޗުގައި ނިބާލް އަހުމަދު އަތުން ފަހަތުން އަރާ 2-1 ސެޓުން މޮޅުވެގެންނެވެ. މި މެޗުގެ ފުރަތަމަ ސެޓު ނިބާލް ގެންދިޔައީ 21-16 އިންނެވެ. އެކަމަކު ޒަޔާން ވަނީ އަނެއް ދެ ސެޓުގައި ކުޅުން ރަނގަޅުކޮށް މެޗު ނަތީޖާ އަނބުރާލާފައެވެ. އަނެއް ދެ ސެޓު އޭނާ ގެންދިޔައީ 21-13 އަދި 21-10 އިންނެވެ.\nމީގެ އިތުރުން ޒަޔާން ވަނީ މި މުބާރާތުގެ ފިރިހެން ޑަބަލްސް ބައިގެ ފައިނަލްގައިވެސް ވާދަކޮށްފައެވެ. އެކަމަކު މިބައިގެ ފައިނަލްގައި ޒަޔާން އާއި އަހުމަދު ތޯއިފްގެ ޕެއާ ވަނީ ހަސަން އަފްޝީން އާއި މުހައްމަދު ހިޝާމްގެ ޕެއާ އަތުން ބަލިވެފައެވެ.\nމިފަހަރުގެ މުބާރާތުގައި އެންމެ ފަހުގެ ގައުމީ ޗެމްޕިއަން މުހައްމަދު އަޖުފާން ރަޝީދު އަނިޔާގެ ސަބަބުން ކުޅެފައެއް ނުވެއެވެ.


Ambulance genaumuge beelan alun evaluate kuran ACC in angaifi | Mihaaru\nރާއްޖޭގެ ރަށްތަކަށް ގެނައުމަށް ގެނެސްފައިވާ އެމްބިއުލާންސްތައް ހަވާލު ކުރުން: ފޮޓޯ: ނިޝާން އަލީ/މިހާރު\nއެމްބިއުލާންސް ގެނައުމުގެ ބީލަން އަލުން އިވެލުއޭޓް ކުރަން އޭސީސީން އަންގައިފި\n24 އޮކްޓޯބަރ 2019 - 12:40 15 comments\nރާއްޖެއަށް 15 އެމްބިއުލާންސް ގެންނަން ހުޅުވާލި ބީލަމުގައި ހެޔޮ އަގު ހުށަހަޅާފައިވާ ކުންފުނިތަކުގެ ބަދަލުގައި އަގު ބޮޑުކޮށް ހުށަހެޅި އިންޑިއާގެ ކުންފުންޏަކަށް އެ މަސައްކަތް ދިނުމުން އެ ބީލަން އަލުން އިވެލުއޭޓް ކުރުމަށް، އެންޓި ކޮރަޕްޝަން ކޮމިޝަން (އޭސީސީ) އިން ފިނޭންސް މިނިސްޓްރީ އަށް އަންގައިފި އެވެ.\nއިންޑިއާގެ ކުންފުންޏެއް ކަމަށްވާ މޯހަން މުތާ އެކްސްޕޯޓްސް (އެމްއެމް އެކްސްޕޯޓްސް) އަށް އެ ޕްރޮޖެކްޓް ދޭން ފިނޭންސް މިނިސްޓްރީން މިދިޔަ މަހު ނިންމީ، އެންމެ ކުރު މުއްދަތެއްގެ ތެރޭގައި އެމްބިއުލާންސް ގެނެސްދިނުމަށާއި އެންމެ ހެޔޮ އަގު ހުށަހެޅި އޭޑީކޭ ޓްރޭޑް އެންޑް ޝިޕިން އިން ހުށަހެޅި އަގަށް ވުރެ 780،180ރ. ބޮޑުކޮށެވެ.\nއެ މައްސަލަ އޭސީސީ އަށް ވެސް ހުށަހެޅީ އޭޑީކޭ ޓްރޭޑް އިންނެވެ.\nAmbulance gennan India kunfugnah dhinumun ACC ah\nއެމްބިއުލާންސް ގެންނަން ދިން މައްސަލަ އޭސީސީއަށް ހުށަހެޅުން---\nއޭސީސީގެ މީޑިއާ އޮފިޝަލް މިއަދު ވިދާޅުވީ، އެ ބީލަން އަލުން އިވެލުއޭޓް ކުރުމަށް ފިނޭންސް މިނިސްޓްރީ އަށް އަންގާފައިވާ ކަމަށެވެ. އަދި އެ މައްސަލައިގެ ތަހުގީގު މިހާރު ވެސް ކުރަމުން އަންނަ ކަމަށް ވިދާޅުވި އެވެ.\nމިދިޔަ ހަފްތާ ހޯމަ ދުވަހު އޭސީސީން އެގޮތަށް އަންގާފައި ވަނީ ބީލަންތައް އިވެލުއޭޓް ކުރުމުގައި ހަމަހަމަ ކަމެއް ގެންގުޅެފައި ނުވާތީ އެވެ. އަދި ހުށަހެޅި ހުރިހާ ބީލަމެއް އިވެލުއޭޓް ކުރުމަށް އޭސީސީން ވަނީ އަންގައިފަ އެވެ.\nފިނޭންސް މިނިސްޓްރީގެ މީޑިއާ އޮފިޝަލް ވިދާޅުވީ އަލުން އިވެލުއޭޓް ކުރަން އޭސީސީން އެންގުމުން އެ މަސައްކަތް ކުރަމުން އަންނަ ކަމަށެވެ.\nއޭޑީކޭ ޓްރޭޑިން އިން ހުށަހެޅީ 59-89 ދުވަހާ ދޭތެރޭ އެމްބިއުލާންސްތައް ގެންނަން 7.9 މިލިއަން ރުފިޔާ އެވެ. ދެ ވަނަ އަށް އެންމެ ހެޔޮ އަގު ހުށަހެޅި އެމްއޯ ޓްރޭޑުގެ އަގަކީ 90 ދުވަހުގެ ތެރޭގައި ތަކެތި ގެނެސްދިނުމަށް 8.4 މިލިއަން ރުފިޔާ އެވެ. ނަމަވެސް ބިޑް ކާމިޔާބު ކުރި މޯހަން މުތާ އިން ހުށަހަޅާފައިވަނީ 90 ދުވަހުގެ ތެރޭގައި އެމްބިއުލާންސް ހަވާލުކުރާ ގޮތަށް 8.7 މިލިއަން ރުފިޔާ އެވެ.\nއެ މައްސަލަ ފެންމަތިވެފައި ވަނިކޮށް ފިނޭންސް މިނިސްޓަރު އިބްރާހިމް އަމީރު ނޫސްވެރިންނަށް ވިދާޅުވެފައި ވަނީ، އެއްވެސް މަޝްރޫއެއް ވަކި ބަޔަކަށް ދޭން ނިންމައި އެގޮތަށް ފިނޭންސް މިނިސްޓްރީން އަމަލުކޮށްފައި ނޯންނާނެ ކަމަށެވެ. ބީލަމަށް ހުޅުވައިލުމުން ކުރިމަތިލާ ކުންފުނިތަކުގެ ތެރެއިން އެ މަޝްރޫއު ކަށަވަރުވަނީ އެންމެ ކުރު މުއްދަތަކާއި އެންމެ ހެޔޮއަގު ހުށަހަޅާ ބަޔަކަށް ނޫން ކަމަށާއި ޓެކްނިކަލް އިވެލުއޭޝަންގައި ވެސް ގިނަ ކަންކަމަށް ބަލާ ކަމަށް އޭނާ ވިދާޅުވި އެވެ.\nBidthah haama kan boduvaane, Corruption eh nuhimeneyne: Ameer\nކޮރަޕްޝަން ނުހިންގާ ކަމަށް ފިނޭންސް މިނިސްޓަރު ވިދާޅުވުން--\nއެމްއެމް އެކްސްޕޯޓަކީ ސަރުކާރުގެ އެކި ޕްރޮޖެކްޓްތައް ނަގައިގެން ރާއްޖޭގައި ވިޔަފާރި ކުރާތާ އެތައް އަހަރެއް ވެފައިވާ ކުންފުންޏެކެވެ. ކާޑުގެ ބާވަތްތައް އެތެރެކުރުމުން ފެށިގެން ގޮސް އިންފްރާސްޓްރަކްޗާގެ ޕްރޮޖެކްޓްތައް ވެސް އެ ކުންފުނިން ހިންގަ އެވެ.\nއެމްބިއުލާންސް ހޯދުމަށް ފިނޭންސް މިނިސްޓްރީން އިއުލާން ކުރީ މިދިޔަ އޭޕްރީލް 18 ގަ އެވެ. ބީލަން ހުށަހަޅަން ދިން މުއްދަތު މެއި 12 ގައި ހަމަވިއިރު ގިނަ ކުންފުނިތަކަކުން ކުރިމަތިލި އެވެ. ޖޫން 19 ގައި ފިނޭންސް މިނިސްޓްރީން ވަނީ އެ ބީލަން ބާތިލްކޮށް އަލުން ހުޅުވާލައިފަ އެވެ.\nއިތުރު ލިޔުންތައް ސިއްހަތު ފިނޭންސް މިނިސްޓްރީ އެންޓި ކޮރަޕްޝަން ކޮމިޝަން ކޮރަޕްޝަން އެމްބިއުލާންސްގެ ހިދުމަތް ސިއްހީ ޚިދުމަތް\n15 އެންބިއުލާންސް ހޯދަން ބީލަން ހުޅުވާލައިފި


Technology ge eheegai fun ninjeh libbai dheynee kihineh?\nޓެކްނޮލޮޖީގެ އެހީގައި ފުންނިންޖެއް ލިއްބައިދޭނީ ކިހިނެއް\nރޭގަނޑު ފުރިހަމަޔަށް ނިދާލެވުން ވަރުގެ ކަމެއް ނެތެވެ. ޓެކްނޮލޮޖީގެ އެހީގައި އަހަރެމެންގެ ނިދިން އިތުރަށް ފައިދާ ކުރާނެ ގޮތެއް ވެއްޖެއްޔާ ކީއްހެއްޔެވެ؟\nޑޭން ގާރޓްނބާރގް މަސައްކަތް ކުރަމުން ދަނީ ޓެކްނޮލޮޖީގެ އެހީގައި ފުންނިންޖެއް ލިއްބައިދޭނެ ގޮތެއް ހޯދުމަށެވެ. މިއީ އަހަރެމެންގެ ހަނދާންތައް އާކޮށްދީ ޝަޚުސިއްޔަތު ފުރިހަމަ ކޮށްދޭނެ ކަމެކެވެ. މިގޮތުން އެންމެ ފުން ނިދީގެ ވަގުތުގައި ވަކިބާވަތެއްގެ އަޑުތަކެއް އިއްވާލުމުން އެއަޑުގެ ރާޅުބާނިތަކާ ނިދީގައި ސިކުނޑީގައި އުފެދޭ ރާޅުބާނިތައް އެކުވެގެން ނިދި އެއަށް ވުރެން ފުން ވެގެން ދާކަން އޭނާ ވަނީ ހޯދާފައެވެ. އެކަމުން އަހަރެމެންގެ ސިއްހަތަށާއި ހަނދާންތަކަށާއި ދަސްކުރުމުގެ ކުޅަދާނަކަމަށް އިތުރު ކުރިއެރުމެއް ލިއްބައި ދެއެވެ.\nގާރޓްންބަރގް ބުނަނީ މިހެންނެވެ.\n“އަހަރެމެންގެ ނިދިން މިއަށްވުރެން ފައިދާ ބޮޑުވާނެގޮތެއް ވެއްޖެ ނަމަޔޯ؟ ނިދުމާ ބެހޭ ސައެންޓިސްޓެއްގެ ގޮތުން މިސުވާލު އަހަރެންގެ ހިތުގެ މައްޗަށް ބާރުހިންގާތާ ދިހަވަރަކަށް އަހަރު ވެއްޖެ.’\nބޮކިތަކާއި ޓެކްނޮލޮޖީގެ ސަބަބުން މީހުން ސައުވީސް ގަޑިއިރު އުފެއްދުންތެރި ކަމުގެ މަސައްކަތުގައި އުޅެންފަށައިފި. އެހެންކަމުން އަހަރެމެންގެ ތަބީއަތަށް އެކަމުން އަގެއް ދައްކަން ޖެހެއެވެ. ތަބީއީގޮތުން އަހަރެމެން ނިދަން ބޭނުންވާ ގަޑިތަކަށް އޮޅުންއަރާގޮތް މެދުވެރިވެއެވެ.\nސާކޭޑިއަން ރިދަމް އަކީ އަހަރެމެން ތަބީއީގޮތުން ހަކަތައިގެ މިންވަރު މަތިވެ ދަށްވާ ވަގުތު ކަނޑައަޅާ ތަބީއީ ނިޒާމެވެ. މި ރިދަމްތަކާ ބެހޭ ހޯދުންތައް މުޅި ދުނިޔޭގައި އަހަރެމެން ކުރަންފެށީ ދާދި ފަހުންނެވެ. އަހަރެމެންގެ ނިދުން ފުރިހަމަ ނުވާނަމަ އަހަރެމެންގެ ސިއްހަތާއި އަހަރެމެންގެ ދިރިތިބުމަށް ބޮޑު އިންގިލާބެއް ގެނުވައެވެ. މިހެންވެ އަހަރެމެންނަށް އަސްލުގައި ބޭނުންވާވަރަކަށް ނިދުމެއް ނުލިބެއެވެ. އެމެރިކާގެ މީހުން މިހާރު ނިދަނީ ސާޅީހުގެ އަހަރުގެ ތެރޭގައި ނިދާ އުޅުނުވަރަށް ވުރެން އެއްގަޑިއިރު މަދުންނެވެ.\nކޮންމެވެސް ސަބަބަކާހެދި ނިދި މަދުކުރުން އަހަރެމެން ދުށީ މޭމަތީގައި ޖަހާލެވޭ ޝަރަފުވެރި މެޑެއްޔެއްގެ ގޮތުގައެވެ. މިކަމުން ޖަމާވެގެންދަނި ސިއްހީ ކާރިސާތަކެވެ. ގިނަބަޔަކަށް ހަނދާންނެތުމުގެ ބަލި ނުވަތަ ހިތުގެ ބަލިތައް، ވާގިނެތުމާއި ހަކުރުބަލި ނިދި ހަމަނުވެގެން ޖެހޭކަން އެނގޭވެސްމެއެވެ. ނިދީގައި ނޭވާ ނުލެވޭގޮތްވުން، ސްލީޕް އެޕްނިއާ، ނުވަތަ ގުގުރިދެމުމުގެ މައްސަލަ ހުރެ އެކަންތަކަށް ފަރުވާ ނުހޯދާ ހުރެއްޖެ ނަމަ މި ބުނެވުނު މައްސަލަތައް އަދި ވަކީން ބޮޑުވެގެންދާނެއެވެ. ނިދި މަދުވުމުން އަހަރެމެން ކުއްލި ނިންމުންތައް ނިންމާ ހަދަމެވެ. އެއީ ރިސްކީ ކަމެއް މެއެވެ. އަދި އަނެކާއަށް ހަމްދަރުދީ ވުމުގެ ބައި ކުޑަވާގޮތް ވެސް ވެއެވެ. ނިދި މަދުވުމުން އަހަރެމެންގެ އަމިއްލަ ވޭންތައް އިހްސާސްވާލެއް ބޮޑެވެ. ނިދި ފުރިހަމަ ވެފައި ހުންނަ މީހަކަށް ވުރެން ނިދިން މަހުރޫމުވެފައި ހުންނަ މީހާއަށް އަނެކުންނާ އަޅާލާން ދަތިވާނެއެވެ.\nސައެންސްވެރީން މިހާރު ބަލަމުން ގެންދަނީ ނިދަންވީ ކިހާއިރަކުތޯއެއް ނޫނެވެ. ނިދީގެ ފެންވަރުވެސް އެމީހުން ބަލަމުންގެންދެއެވެ. އަދި ނިދީގެ ސަބަބުން ސިއްހަތަށް ކުރަނީ ކޮންކަހަލަ އަސަރެއްތޯވެސް ބަލަމުން ގެންދެއެވެ.\n“އަހަރެންގެ ހޯދުންތައް އަމާޒުކުރަނީ ނިދީގައި މީހާއަށް އެންމެ ތާޒާކަން ލިއްބައިދޭ ކަންކަމަށް. ގިނަ ސައެންސްވެރިން އެއްބަސްވާ ގޮތުގައި އެއީ ފުންނިދި. މިހާރު އަހަރެމެންނަށް އެނގިފައިވާ ގޮތުގައި ނިދީގެ ތިން ހަރުފަތްތަކެއްވޭ. އެއީ ލުއި ނިދުމާއި ލޮލުގެ ހަރަކާތް ކުރެވޭ ނިދުން ނުވަތަ REM އަދި ފުން ނިދި. އަހަރެމެން މިކަންތައް ބަލަނީ ބޮލުގެ ނާށިގަނޑުގައިއާއި ދަތްދޮޅީގައި ސެންސަރުތަކެއް ގުޅައިގެން. ނިދާފައި އޮންނަ އިރު ސިކުނޑީގައި އުފެދޭ ރާޅުބާނިތައް ހޭލާ ހުންނަ އިރު ހުންނަ ރާޅުބާނިތަކާވެސް އެއްގޮތް. ދިގު ރާޅިބާނިތަކަކީ ޑެލްޓާ ރާޅުބާނިތައް. އެއީ ހޭލާ ހުންނަ އިރު ހުންނަ ރާޅުބާނިތަކާ ތަފާތު އެއްޗެއް. ނިދުން ހަމަޔަށް ނުލިބޭނަމަ އަހަރެމެންގެ ހަށިގަނޑު އަލުން ތާޒާވުމަށާއި ކަންކަން ދަސްކުރުމާއި ދިރުތަކަށް ލިބެން ޖެހޭ ދިރުންތަކެއް ނުލިބޭ. ފުން ނިންޖަކީ އަހަރެމެންގެ ޝަޚުސިއްޔަތަށް ބަދަލު ވިޔަނުދީ އަދި ދުރުހަނދާންތައް ދަމަހަށްޓާދޭ ކަންތައް. އަހަރެމެން އުމުރުން ދުވަސްވާ ވަރަކަށް ޑެލްޓާ ރާޅުބާނިތައް ދާނީ މަދުވަމުން. އެއްގޮތަކުން ބަލާއިރު މި ޑެލްޓާ ރާޅުބާންޏަކީ އަހަރެމެންގެ ނަފުސުގެ ޒުވާންކަން ދައްކައިދޭ ރާޅުބާނިތައް. މިއުފެދެނީ ފުންނިދީގަ.”\nތަބީއީ ގޮތުން އަހަރެމެން ޖެހެނީ ފުންކޮށް ނިދާށެވެ. އެކަމަށް ބޭނުންކުރެވޭނެ ހުރިހާ އާލާތެއް އަހަރެމެން ބޭނުން ކުރަން ޖެހެއެވެ. ވިޔަފާރި ފެންވަރުގެއާއި ކުލިނިކް ފެންވަރުގެ އާލާތްތަކެވެ. އެގޮތުން ވަރަށް ގިނަ ކަންތަކެއް ހޯދުނެވެ. އަދި ކެއުމުގެ ގަޑިތަކާއި އެހެނިހެންވެސް ތަބީއީ ގަޑިއަށް ބަދަލުގެނެސްގެން ބެލުނެވެ. ގަދައަށް ކަސްރަތު ކޮށްގެންނާއި ލުއިކޮށް ކަސްރަތު ކޮށްގެންވެސް މެއެވެ. އެހެންނަމަވެސް ފުންނިންޖަކަށް ދާނެ ގޮތެއް ނުހޯދުނެވެ. ހާވާޑުގެ މެޑިކަލް ސްކޫލުގެ ޑޮކްޓަރެއް ކަމަށްވާ ޑިިމިޓްރީއާ ބައްދަލުވަންދެންނެވެ.\nޑޮކްޓަރ ޑިމިޓްރީ ބުނާ ގޮތުގައި ޖަރުމަން ލެބޯޓަރީއަކުން ބެލި ބެލުންތަކުން އެނގެނީ ނިދާފައިވާ މީހާއަށް ވަކިބާވަތެއްގެ އަޑެއް އިއްވުމުން އޭނާގެ ނިދި ފުންވާކަމެވެ. އަދި ނިދީގެ ފައިދާ ބޮޑަށް ކުރާކަންވެސް މެއެވެ. އަދި މީގެ އިތުރަށް މި ހޯދުމުން އެނގުނީ އޭގެ އަނެއް ދުވަހު އެމީހުންގެ ހަނދާންވެސް ގަދަވެފައި ހުންނަ ކަމެވެ.\n“ދެން ޑިމިޓްރީއާ އަހަރެން ގުޅިގެން މި ހޯދުންތަކަށް ޓީމެއް އެކުލަވާލިން. “ ޑޭން ބުންޏެވެ.\nމި ދެޑޮކްޓަރުންގެ މަސައްކަތުން މިކަމަށް ޚާއްސަ ލެބެއް އެމެރިކާގެ ޕެން ސްޓޭޓްގައި ހުޅުވިއެވެ. އަދި އެމީހުން ތައްޔާރު ކުރި ސިސްޓަމްއިން މިހޯދުންތައް ޔަގީން ކުރިއެވެ. މިކަމަށް ނެޝަނަލް ފައުންޑޭޝަނުން ފަންޑު ކުރިކަން އެއީ މިހޯދުންތަކަށް ލިބިގެންދިޔަ ކުރިއެރުމެކެވެ.\nއަލަށް މިހޯދުންތައް ދިރާސާކުރަން އުފެއްދި ލެބްގައި މިކަމަށް ޚާއްސަ އެތައް ސާމާންތަކެއް ބެހެއްޓުނެވެ. އޭގެ ތެރޭގައި ނިދާފައި އޮންނަ މީހާއަށް ރާޅުބާނިތަކެއްގެ އަޑު އިއްވާނެ މެޝީނެއްވެސް ބެހެއްޓުނެވެ.\nމީހާ ފުންނިދީގައި އޮންނަ ވަގުތު އަހަރެމެން މި އުފެއްދި މެޝިނުން އޭނާއަށް ރާޅުބާނިތަކުގެ އަޑު އިއްވަމުން ގެންދިޔައިމެވެ.\n“މިއީ ކިހާ ހެއްވާ ކަމެއް ދޯ؟” އޭނާ ހެމުން ބުންޏެވެ.\nމިއަޑު ތަކަކީ ނިދާފައި އޮންނަ މީހާގެ ސިކުނޑީގައި އުފެދޭ ރާޅުބާނިތަކާ އެއްގޮތް އަޑުތަކެވެ. ވަކި ފްރެކްއެންސީއެއްގައި މި އަޑުތައް އިއްވުމުން ނިދާފައި އޮންނަ މީހާގެ ނިދި އިތުރަށް ފުންވެގެން ދެއެވެ. އަދި ޑެލްޓާ ރާޅުބާނިތައް އިތުރުވެގެން ދާތަން ފެނިގެން ދެއެވެ.\nއޭގެ އަނެއް ދުވަހު ބައިވެރީންގެ ގާތުން އެއަޑު އިވުނުތޯ އެހުމުން އެމީހުންނަށް އަޑެއް އިވުނު ކަމަކަށް ނުބުނެއެވެ. އެކަމަކު އެމީހުން ސިކުނޑިތައް ވަނީ މިއަޑުތަކަށް އިޖާބަ ދީފައެވެ.\nއެމީހުން މިކުރި ތަޖްރިބާ ސްކޭންކޮށް އޭގެ ނަތީޖާ ވަނީ ދައްކާފައެވެ. އަދި ރެކޯޑް ކުރެވިފައިވާ ރާޅުބާނިތަކުން ރީއްޗަށް މިކަމުގެ ހެކި ފެންނަން ހުއްޓެވެ.\n“އަހަރެމެންނަށް ހޯދުނުގޮތުގައި މީހާ ފުން ނިންޖަކަށް ފޮނުވާލުމަށް އޭނާގެ ގައިގާ ނަރުތަކެއް މިހާރު ގުޅާކަށް ނުޖެއެވެ. އަހަރެމެން މިބަލަނީ މީހާ ދިރިއުޅޭތަނެއްގައި ހުރެގެންވެސް ފުންނިދި އޭނާއަށް ލިއްބައިދޭނެ ވަސީލަތެއް އުފައްދާނެ ގޮތެކެވެ.\nމިގޮތުން މީހުންގެ ސިއްހަތަށް ފައިދާ ކުރާނެ މަގު ފަހިވެގެން ދާނެއެވެ.\nއަހަރެމެންގެ ނިންޖަކީ އަހަރެމެންގެ ޒުވާންކަން ދަމަހަށްޓައި ދިނުމަށް މުހިންމު ދައުރެއް އަދާ ކުރާ ކަމެކެވެ. އެހެންވެ އަހަރެމެން ނިދާއިރު ހަމަ ދާދި ކުޑަކުޑަ އާލާތެއްގެ އެހީގައި ނިދީގެ ފައިދާ ކުރާނެ ގޮތް މެދުވެރި ކޮށްލެވިދާނެއެވެ.\nޑޮކްޓަރ ޑޭންގެ މިތަގުރީރަށް އަޑުއަހަންތިބި އެންމެން ތަރުހީބު ދިނެވެ.


ގޫގުލުން ޓެކްހަށް މަކަރުހަދަނީތަ؟\nސްޕޭންގެ ވެރި ރަށް މެޑްރިޑްގައި ހުންނަ ގޫގުލްގެ އޮފީސް ފާސްކޮށްފި އެވެ. ޓެކްހަށް މަކަރުހަދާ ކަމަށް ބެލެވިގެންނެވެ. ގޫގުލް އަކީ ބިޔަ ކުންފުންޏެކެވެ. އާމްދަނީ ވެސް އެހާ ގިނައިން ލިބެ އެވެ. އެހެން ނަމަވެސް ޔޫރަޕް ގައުމުތަކުން ދަނީ ގޫގުލް އަށް ފާރަލަމުންމެވެ. ޕެރިހުގައި ހުންނަ ގޫގުލްގެ އޮފީހަށް ދާދި މިދާކަށް ދުވަހު ފުލުން،...\nއެންޑްރޮއިޑް "އެން" އަކީ "ނޫގެޓް" ކަމަށް ގޫގުުލުން ބުނެފި\nއެންޑްއިޑް މާޝްމެލޯ އަށް ފަހު އެންޑްރޮއިޑަށް އިތުރުވި ބޮޅަކީ އެންޑްރޮއިޑް "އެން" އެވެ. އެއީ މިހާރު އެންޑްރޮއިޑް "ނޫގެޓް" އެވެ. ނޯގަޓް، ނޫގާ އަދި ނަގެޓް ވެސް ކިޔަ އެވެ. އެންޑްރޮއިޑް އުފައްދަނީ ގޫގުލުން ނެވެ. ގޫގުލް އަކީ އެމެރިކާ ކުންފުންޏެކެވެ. އެމެރިކާ މީހުން ކިޔަނީ ނޫގެޓް އެވެ.\nގޫގުލުން އެންޑްރޮއިޑް ސެކިޔުރިޓީ އަށް ބޮޑު ހޭދައެއް\nއެންޑްރޮއިޑް "އެން" އަކީ ކޮން އެއްޗެއްތަ؟\nތިޔަ ކަހަލަ ސުވާލެއް ކޮށްފާނެ ކަމަށް މި ހުރީ ގޮތެއް ނިންމައިގެންނެވެ. ވަޒީފާއާ ބެހޭ ޓްރައިބިއުނަލަށް ދިއުމަށެވެ. އެ ތަނަށް ދިއަ ކޮންމެ މީހަކަށް ވެސް ރަނގަޅު ގޮތްތަކެއް ވެފައި ހުރީމަ އެވެ. އަލުން ވަޒީފާދޭން އަންގައި، ފާއިތުވި ދުވަސްތަކަށް ދޭންޖެހޭ އުޖޫރަ ގަނޑުކޮށް ދިނުމަށް ވެސް ހުކުމްކޮށްފާނެ އެވެ. ކިހާ ބައިވަރު ފައިސާއެއް...\nގޫގުލް ކްރޯމް: ތަޖުރިބާކޮށްލަން ޖެހޭ ދެތިން ޕޮއިޓެއް\n"ނެޓްސްކޭޕް ނެވިގޭޓާ" އަކީ އެއް ޒަމާނެއްގައި ބޭނުންކުރި އިންޓަނެޓް ބްރައުޒާއެކެވެ. އެ އަށް ވުރެ މަޝްހޫރު އިންޓަނެޓް ބްރައުޒާއެއް އެއިރު ނެތެވެ. އެކަން މިހާރު އެނގެނީ މަދު ބަޔަކަށެވެ. ގޫގުލް ކްރޯމް މިހާރު އެ އޮތީ އެއިރު ނެޓްސްކޭޕް ނެވިގޭޓާ އޮތް މަގާމުގަ އެވެ. އެ އަށް ވުރެ ވެސް އުހުގަ އެވެ. އިންޓަނެޓް ބްރައުޒްކުރަން ގޫގުލް ކްރޯމް...


William aai Kate ge dharikanbalun dhakkalaifi\nވިލިއަމް އާއި ކޭޓްގެ ދަރިކަނބަލުން ދައްކާލައިފި\nވިލިއަމް އާއި ކޭޓް ދަރިކަނބަލުންނާ އެކު\nއިނގިރޭސި ވިލާތުގެ ޕްރިންސް ވިލިއަމް އާއި އޭނާގެ އަނބިކަނބަލުން ކޭޓް މިޑްލްޓަނަށް މިއަދު ލިބިވަޑައިގެންނެވި ދަރިކަނބަލުން އާންމުންނަށް ދައްކާލައިފި އެވެ.\nވިހޭތާ 10 ގަޑިއިރު ފަހުން ދެ ކަނބަލުން ދެ ވަނަ ބޭފުޅާއާ އެކު މިހާރު ވަނީ ގަނޑުވަރަށް ވަޑައިގެންފަ އެވެ. ހުދު ބްލޭންކެޓެެއްގެ ތެރޭގައި އޮތް ދަރިކަނބަލުންނާ އެކު ކުޑަ ވަގުތުކޮޅަކަށް ސެއިންޓް މޭރީ ހޮސްޕިޓަލްގެ ދޮރުމަތީ ދެ ކަނބަލުން މަޑުކޮށްލެއްވި އިރު އެތައް ހާސް ބަޔަކު މަރުހަބާ ކިޔަން އެ ސަރަހައްދަށް ޖަމާވެފައިވެ އެވެ.\nޝާހީ ދަރިކަލުންނަށް ކިޔާނެ ނަމެއް އަދި އިއުލާނުކޮށްފައި ނުވާއިރު އިނގިރޭސި މީޑިއާގައި ދަނީ ކިޔާނެ ނަމަކާ މެދުގައި ބޮޑެތި ބަހުސްތައް ކުރަމުންނެވެ.\nދެމަފިރިންނަށް ކުރިން ފިރިހެން ދަރިފުޅަކު ލިބިވަޑައިގެންފައިވާއިރު އެ ދަރިފުުޅުގެ އުމުރަކީ އަދި އެއް އަހަރެވެ. މި ފަހަރު ލިބިވަޑައިގަތް ދަރިފުޅުގެ ހާލު ރަނގަޅު ކަމަށާއި ދަރިފުޅުގެ ބަރުދަނުގައި ތިން ކިލޯ ހުރި ކަމަށް ވެއެވެ. އަދި ކޭޓް ވިހޭ ވަގުތު ގާތުގައި ވިލިއަމް ހުންނެވި ކަމަށް ވެސް ގަނޑުވަރުން ބުންޏެވެ.\nޝާހީ އާއިލާއަށް މިއަދު މި އިތުރުވި އަންހެން ބޭފުޅަކީ އިނގިރޭސި ތަހުތަށް ވެޑުވޭނޭ ބޭފުޅުންގެ ލިސްޓްގައި ހިމެނިވަޑައިގަންނަވާ4ވަނަ ބޭފުޅާއެވެ. ވިލިއަމްގެ މާމަ، ރާނީ އެލިޒަބަތު2އަށް ފަހު އެ ތަހުތާ އެންމެ ގާތުގައި ހުންނެވީ ވިލިއަމްގެ ބައްޕަ ޗާލްސްއެވެ. އެއަށް ފަހު ވިލިއަމް އާއި ވިލިއަމް އަދި ކޭޓްގެ ފިރިހެން ދަރިފުޅު ޖޯޖްއެވެ.


Dho?! Geygai bandhu viyas Netflix Party eh beyvvidhaane\nގޭގައި ބަންދުވިޔަސް ނެޓްފްލިކްސް ޕާޓީއެއް ބޭއްވިދާނެ\nނެޓްފްލިކްސް ޕާޓީ އެއް މިރޭ ބާއްވަން ކިހިނެއް ވާނެ ހެއްޔެވެ؟ މިބުނި އެއްޗެއް އަދި ނޭނގުނު ދޯ އެވެ. ގޫގުލްގައި ނިކަން ނެޓްފްލިކްސް ޕާޓީ ޖަހާލާފައި ސާޗް ކޮށްލަ ބަލާށެވެ. އޭރުން އެނގޭނެ އެވެ.\nކޮރޯނާ ވައިރަސް އައުޓްބްރޭކާ ގުޅިގެން، ވައިރަސް ފެތުރުން މަދުކުރުމަށް މިވަގުތަށް ކުރެވެން އޮތް އެންމެ ރަނގަޅު ކަމަކީ ސެލްފް ކަރަންޓީން ވުމެވެ. ބޭރަށް ނުނިކުމެ ގޭގައި ތިބުމެވެ. އެކަމަކު ގޭގައި ބަންދުވެގެން ތިބެންޖެހުމަކީ ވެސް ނުލާހިކު ފޫހި ކަމެއް ދޯ އެވެ. ނެޓްފްލިކްސް އިން އެކަމަކު މިއޮތީ މިކަމަށް ވެސް ކޮންމެވެސް ވަރެއްގެ ހައްލެއް ހޯދައިދީފަ އެވެ.\nނެޓްފްލިކްސް ޕާޓީ އަކީ، ފްރީކޮށް ކްރޮމް އަށް އެޑް ކޮށްލެވޭ އެކްސްޓެންޝަނެއް ގޮތަށް އިންނަ ފީޗާ އެކެވެ. މި އެކްސްޓެންޝަން އެޑް ކުރުމުން އެކުގައި ފިލްމު ބަލަން ބޭނުންވާ އެންމެ ހިމަނައިގެން ޗެޓް ރޫމް އެއް ކްރިއޭޓް ކުރެވޭނެ އެވެ. ޕާޓީއަކަށް އެއްފަހަރާ 20 މީހުންނަށް ޖޮއިން ކޮށްލެވޭނެ އެވެ.\nއެހެންވީމަ، ނެޓްފްލިކްސް ގެ މި އާ ފީޗާ އާ އެކު ވަރަށް ގިނަ ބަޔަކަށް އެކަނި ފިލާނެ އެވެ. ހާއްސަކޮށް ބަލިވެގެން އައިސޮލޭޝަން ގައި އޮންނަ މީހަކަށް ގޭގެ މީހުންނާއި އާއިލާ އާއި އެކު ވަގުތުކޮޅެއް ހޭދަކޮށްލަން ވެސް މިއީ ކިހާ ސަޅި ފީޗާއަކަށް ވާނެ ދޯ އެވެ.\nމި ހުރިހާ ފަސޭހަ އެއް ލިބޭ އިރު ދެން ވެސް ފަރުދީ ޒިންމާ އަދާކޮށްގެން ގޭގައި މަޑުކޮށްލާށެވެ. އޭރުން ތިމާވެސް، އެހެން މީހުން ވެސް ރައްކާތެރި ވާނެ އެވެ.


Miaharu furathama faaharah Rajjey ge inflation mathivejje\nމިދިޔަ މަހު ރާއްޖޭގެ އިންފްލޭޝަން ރޭޓް 0.40 ޕަސެންޓް މަތިވެއްޖެ\nމަސް މާރުކޭޓު ސަރަހައްދުގައި މީހަކު މަހެއް ހިފައިގެން ހިނގާފައި ދަނީ: މި އަހަރު ފުރަތަމަ ފަހަރަށް ވަނީ އަގުތައް މަތިވެފައި- ފޮޓޯ: އަހުމަދު އަޔާދު| އަވަސް\nމި އަހަރު ފެށުނު ފަހުން ފުރަތަމަ ފަހަރަށް ބާޒާރުގެ އަގުތައް ނުވަތަ މުދަލާއި ހިދުމަތުގެ އަގު (އިންފްލޭޝަން) މަތިވެއްޖެ އެވެ.\nނޭޝަނަލް ބިއުރޯ އޮފް ސްޓެޓިސްޓިކްސްގެ ތަފާސް ހިސާބުތައް ދައްކާ ގޮތުގައި މި އަހަރުގެ ޖެނުއަރީ މަހު ރާއްޖޭގެ އިންފްލޭޝަން ރޭޓް 0.09 ޕަސެންޓަށް ދަށްވި އެވެ. އަދި ފެބްރުއަރީ މަހު 0.32 ޕަސެންޓް ދަށްވުމަށްފަހު މާޗް މަހު ވެސް 0.21 ޕަސެންޓް ވަނީ ދަށްވި އެވެ. ނަމަވެސް މިދިޔަ މަހު ރާއްޖޭގެ އިންފްލޭޝަން ރޭޓް ވަނީ 0.40 ޕަސެންޓް މަތިވެފަ އެވެ.\nމި މަތިވުމަކީ މި އަހަރު ފެށުނު ފަހުން ކޮންސިއުމާ ޕްރައިސް އިންޑެކްސް (ސީޕީއައި) މަތިވި ފުރަތަމަ ފަހަރެވެ. މި އަދަދަކީ މިދިޔަ އަހަރުގެ އޮކްޓޫބަރު އިންފްލޭޝަން 1.38 ޕަސެންޓް މަތިވި ފަހުން އަގުތައް އުފުލުނު ފުރަތަމަ ފަހަރެވެ.\nބާޒާރުގައި އިންފްލޭޝަން މަތިވުމުގެ ތެލުގެ އަގު މަތިވުމަކީ ސަބަބެވެ. މި އަހަރު ފެށުނު ފަހުން ރާއްޖޭގެ ބާޒާރުގައި ތެލުގެ އަގު ވަނީ މަތިވެފަ އެވެ.\nނޭޝަނަލް ބިއުރޯ އޮފް ސްޓެޓިސްޓިކްސް އިން ނެރެފައިވާ މިދިޔަ މަހުގެ ކޮންސިއުމާ ޕްރައިސް އިންޑެކްސް (ސީޕީއައި) ހިސާބުތައް ދައްކާ ގޮތުގައި މިދިޔަ މަހު އިންފްލޭޝަން 0.40 ޕަސެންޓް މަތިވިއިރު، މަހުގެ އަގުތަކަށް އައި ބަދަލު ނުލައި ބަލާނަމަ މި އަދަދު އުޅެނީ 0.62 ޕަސެންޓު މަތީގަ އެވެ. ނަމަވެސް މި އަދަދު މާޗް މަހު ހުރީ 0.09 ޕަސެންޓް ދަށުގަ އެވެ.\nމިދިޔަ މަހު އަގުތައް އެންމެ ބޮޑަށް މަތިވެފައިވަނީ މޭވާގެ ބާވަތްތަކުން ނެވެ. މިބައިން 21.28 ޕަސެންޓް ވަނީ އުފުލިފަ އެވެ. މީގެ އިތުރުން ދެން އަގުތައް އުފުލިފައިވަނީ ރެސްޓޯރެންޓް އަދި ކެފޭގެ ބައިން 4.24 ޕަސެންޓް އަދި ސައިކަލުގެ ބައިން 7.35 ޕަސެންޓް ހިމެނެ އެވެ. މީގެ އިތުރުން ގެދޮރު ސާފުކުރުމާއި ބެލެހެއްޓުމަށް ގެންގުޅޭ ތަކެތީގެ ބައިން 0.62 ޕަސެންޓް އުފުލިފައިވާއިރު، ގޭގެ ކުލި 0.04 ޕަސެންޓް އަދި ޕާނާއި ސީރިއަލްގެ ބައިން 0.11 ޕަސެންޓް ވަނީ އުފުލިފަ އެވެ.\nބިއުރޯރިން ބުނެފައިވާ ގޮތުގައި މިދިޔަ މަހު މައިގަނޑު ގޮތެއްގައި އަގުތައް ދަށަށް ގޮސްފައިވާ ބާވަތްތަކުގެ ތެރޭގައި މަސް ހިމެނެ އެވެ. މަހުގެ އަގުތައް ވަނީ 1.89 ޕަސެންޓް ދަށްވެފަ އެވެ. އަދި ތަރުކާރީގެ ބައިން 3.64 ޕަސެންޓް ދަށްވެފައިވާއިރު، ވީޑިއޯއާއި އޯޑިއޯ ރެކޯޑްކުރުމާއި ޖެހުމަށް ބޭނުންކުރާ އާލާތްތަކުގެ ބައިން 3.86 ޕަސެންޓް ވަނީ ދަށްވެފަ އެވެ. އަދި ގޯތިގެދޮރުގައި ބޭނުންކުރާ ހަރުމުދަލުގެ ބައިން 1.51 ޕަސެންޓް ދަށްވެފައިވެ އެވެ. މީގެ އިތުރުން ކިރާއި ޗީޒް އަދި ބިހުގެ ބައިން 0.17 ޕަސެންޓް ވަނީ ދަށްވެފަ އެވެ. އަދޮ ގޭތެރެ ޒީނަތްތެރި ކުރުމަށް ބޭނުންކުރާ ތަކެތީގެ ބައިން 2.11 ޕަސެންޓް އަދި އެއްގަމު މަހުގެ ބައިން 0.58 ޕަސެންޓް ވަނީ ދަށްވެފަ އެވެ.\nއިންފްލޭޝަން 2.81 ޕަސެންޓް މަތިވެއްޖެ\nމެއި މަހުގެ އިންފްލޭޝަން ރޭޓް މައްޗަށް\nޖޫން މަހު އިންފްލޭޝަން 0.24 ޕަސެންޓް މަތިވެއްޖެ


ރިޟްވާންގެ ރިޕޯޓާއި ގުޅިގެން މާރިޔާ ސުއޫދު އާއި މަޝްވަރާ ކުރައްވައިފި | | Sangu News\nރިޟްވާންގެ ރިޕޯޓާއި ގުޅިގެން މާރިޔާ ސުއޫދު އާއި މަޝްވަރާ ކުރައްވައިފި\n7 ސެޕްޓެމްބަރ 2019 - 15:40\nދިފާއީ ވަޒީރު މާރިޔާ ދީދީ މަރުތަކާއި ބެހޭ ކޮމިޝަނުގެ ރައީސް ހުސްނުއް ސުޢޫދުއާއި ބައްދަލުކުރެއްވުން: ފޮޓޯ އެމްއެންޑީއެފް\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަންގެ ރައީސް ހުސްނުއް ސުއޫދު މިނިސްޓަރ އޮފް ޑިފެންސް މާރިޔާ ދީދީއާއި އެމްއެންޑީއެފްގެ އެންމެ އިސްވެރިންނާއި ބައްދަލުކުރައްވައިފިއެވެ.\nމި ބައްދަލުވުމުގައި ޗީފް އޮފް ޑިފެންސް ފޯރސް މޭޖަރ ޖެނެރަލް އަބްދުﷲ ޝަމާލް އާއި، ދިވެހިރާއްޖޭގެ ގައުމީ ދިފާއީ ބާރުގެ އިސްވެރިން ބައިވެރިވެ ވަޑައިގެންނެވިއެވެ.\nޑިފެންސް މިނިސްޓްރީގައި އޮތް މި ބައްދަލުވުމުގައި ރިޟްވާނުގެ މަރުގެ މައްސަލާގައި ކޮމިޝަނުން ނެރެފައިވާ އިންޓެރިމް ރިޕޯޓާމެދު މަޝްވަރާ ކުރި ނަމަވެސް އިތުރު ތަފްސީލެއް ދެއްވާފައެއް ނުވެއެވެ.\nއެހެން ނަމަވެސް ހައްދުފަހަނައަޅާ ދިޔުމާއި ވަޔަލެންޓް އެކްސްޓްރީމިޒަމްގެ އަމަލުތައް ރާއްޖޭގައި ހިނގާކަމީ، އިންތިހާއަށް ކަންބޮޑުވާ ކަންތައްތަކެއްގެ ގޮތުގައި އެ ބައްދަލްވުމުގައި ބައިވެރިވެވަޑައިގެންނެވި ބޭފުޅުން ފާހަގަ ކުރެއްވި އެވެ.\nއަދި އެފަދަ ކަންކަމަކީ، ރާއްޖޭގެ ގައުމީ ސަލާމަތާއި ހަމަޖެހުމާއި ރައްޔިތުންގެ ރައްކާތެރިކަމާ ގުޅިފައިވާ ކަންކަމަށްވާތީ، ގައުމީ ދިފާއީ ބާރާއި، ނޭޝަނަލް ކައުންޓާ ޓެރަރިޒަމް ސެންޓަރާއި، ދައުލަތުގެ އެހެނިހެން މުއައްސަސާތަކާއި ގުޅިގެން ސުލްހަވެރި، އަމާން ގައުމެއްގެ ގޮތުގައި ރާއްޖެ ދެމަހައްޓަން ރައީސް ސޯލިހް ގެންގުޅުއްވާ "ޕޮލިސީ އޮފް ޒީރޯ ޓޮލެރަންސް އޮން ޓެރަރިޒަމް" ތަންފީޒު ކުރަން ފިޔަވަޅުތައް އަޅާނެ ކަމާއިމެދުވެސް އެ ބައްދަލުވުމުގައި މަޝްވަރާކޮށްފައިވެއެވެ.


Hoara Ibbe ah dhin dheelathi maafaa eku anmmun rulhi gadha vejje!\nހޯރަ އިއްބެއަށް ދިން ދީލަތި މާފާއެކު އާންމުން ރުޅިގަދަވެއްޖެ!\nހޯރަ އިއްބެ 2012 ވަނަ އަހަރު ހައްޔަރުކޮށްގެން ގެންދަނީ. -- ފޮޓޯ: ސަން އޮންލައިން\nކުޑަ އަންހެން ކުއްޖަކާ ބަދު އަހުލާގީ އަމަލު ހިންގުމުގެ ކުށުގައި ޖަލަށްލާފައިވާ، އެމްޑީޕީގެ އެކްޓިވިސްޓެއް ކަމަށްވާ އިބްރާހިމް ރަޝީދު، ހޯރަ އިއްބެގެ ހުކުމް ލުއިކޮށްދީ މިނިވަން ކުރަން ސަރުކާރުން އިއްޔެ ވަނީ ނިންމާފަ އެވެ. ހޯރަ އިއްބެ 2012 ޑިސެމްބަރުގައި ހައްޔަރު ކުރީ 17 އަހަރުގެ އަންހެން ކުއްޖަކާ އެކު ކޮޓަރިއެއްގައި ތިއްބަ އެވެ. އެ އަންހެން ކުއްޖައާ ހޯރަ އިއްބެ ފަހުން ކައިވެނިކޮށް އެ ކައިވެންޏަށް ވަނީ ދެ ދަރިން ވެސް ލިބިފަ އެވެ.\nރައީސް އިބްރާހިމް މުހައްމަދު ސޯލިހުގެ ތަރުޖަމާން އިބްރާހިމް ހޫދު ވިދާޅުވީ، އިއްބެގެ ހުކުމް މާފުކޮށްދޭން ރައީސް ނިންމެވީ 2016 ވަނަ އަހަރު ކްލެމެންސީ ބޯޑުން އިއްބެގެ ޖަލު ހުކުމަށް ލުޔެއް ދިނުމަށް ނިންމާފައިވާތީ އެ ނިންމުމަށް ރިއާޔަތްކޮށް ކަމަށެވެ. ބުރާސްފަތި ދުވަހު ގެއަށް ބަދަލު ކުރާކަން އާއިލާއަށް މިހާރު ވަނީ އަންގައިފަ އެވެ.\nހޯރަ އިއްބެ މިނިވަން ކުރުމަށް ރައީސް ސޯލިހް ނިންމެވި ނިންމެވުމާ ގުޅިގެން ގިނަ ބައެއްގެ ފާޑު ކިޔުން ސަރުކާރަށް ދަނީ އަމާޒުވަމުންނެވެ. ސަރުކާރުން އިންސާފުގެ މަގަށް ރާއްޖެ ގެންދިއުމަށް ރައްޔިތުންނަށް ދެއްކީ ހުވަފެނެއް ކަމަށް ބުނެ ގިނަ ބަޔަކު ދަނީ އެކަމާ ނުރުހުން ފާޅުކޮށް ވަރަށް ބޮޑަށް ސަރުކާރަށް ފާޑު ކިޔަމުންނެވެ.\nއިދިކޮޅު ޕީޕީއެމްގެ މަޖިލިސް މެންބަރު ޑރ. އަބްދުﷲ ހަލީލް ކުރެއްވި ޓްވީޓެއްގައި ވިދާޅުވީ، ކުޑަކުދިންނަށް ޖިންސީ އަނިޔާއާ ފުރައްސާރަކޮށް ހުކުމް ތަންފީޒުކުރާ ފަރާތެއް ދޫކޮށްލުމަކީ މާފުދިނުމާއި އަދަބު ލުއިކޮށް ދިނުމުގެ ގާނޫނާ ހިލާފު ކަމެއް ކަމަށެވެ.\nމައާފުދިނުމާއި އަދަބު ލުއިކޮށްދިނުމުގެ ގާނޫނުގައިވާ ގޮތުން ކުޑަކުއްޖަކަށް ޖިންސީ ގޯނާ ކުރުމުގެ ކުށާއި ގަދަކަމުން ބަދުއަހްލާގީ އަމަލު ހިންގުމުގެ ކުށް ސާބިތުވާ މީހުންނަށް މާފު ނުދެވޭނެ އެވެ. ނަމަވެސް އިއްބެގެ މައްޗަށް ސާބިތުވެފައިވަނީ ކުޑަ ކުއްޖަކާއެކު ޖިންސީ އަމަލެއް ހިންގި ކަމުގެ ކުށެވެ.\nދެހާސް ސޯޅަވަނަ އަހަރު ކްލެމެންސީ ބޯޑުން ވަނީ އިއްބެގެ ޖަލު ހުކުމްގެ ތެރެއިން ތިން މަސް ފިޔަވައިި އަނެއް ބައި ލުއިކޮށްދޭން ރައީސް އަބްދުﷲ ޔާމީނަށް ލަފާ އަރުވާފަ އެވެ. ނަމަވެސް ރައީސް އޮފީހުން އޭރު ނިންމާފައިވަނީ އިއްބެގެ މައްޗަށް ސާބިތުވެފައިވާ ކުށަކީ މާފު ދިނުމުގެ ގާނޫނުގެ ދަށުން ލުއިކޮށް ދެވޭނެ ކުށެއް ކަމަށް ގަބޫލު ނުކުރެވޭ ކަމަށާއި އަދި އެއީ ހައި ރިސްކް ކުށެއް ކަމަށްވާތީ އިއްބެއަށް މާފު ދޭން ނުފެންނަ ކަމަށެވެ.\nއެހެން އޮތްވާ، މި ސަރުކާރުން އިއްބެ ދޫކޮށްލުމަށް ނިންމުމާއެކު ރައްޔިތުންގެ ޝަކުވާ ވަރަށް ބޮޑުވެ، ޓްވިޓާގައި ރައްޔިތުން ދަނީ ނުރުހުން ފާޅު ކުރަމުންނެވެ. ޓްވިޓާގައި މީހަކު ބުނެފައިވަނީ، ހޯރަ އިއްބެ މިނިވަން ވެގެން ދާތަން ފެނުމަކީ ބަލައިގަނެވޭނެ ކަމެއް ނޫން ކަމަށެވެ. އެފަދަ އަމަކު ކުރާ މީހުން މިނިވަންވުމަކީ އެފަދަަ ހުތުރު އަމަލުކުރާ ފަރާތްތަކަށް ހިތްވަރު ލިބިގެންދާނެ ކަމެއް ކަމަށެވެ.\nއެހެން ފަރާތްތަކުން ކުރި ޓްވީޓެއްގައި ވަނީ ކުޑަކުއްޖަކާ ބެހިގެން ޖަލަށްލާފައިވާ ފަރާތެއް ދޫކޮށްލުމަކީ އެކަމަށް ހިތްވަރު ދިނުން ކަމަށާއި އެކަން ބަލައި ނުގަނެވޭނެ ކަމަށެވެ. އަދި ހޯރަ އިއްބެ ދޫކޮށްލުމަކީ އެޒާތުގެ ކުށްކޮށްފައިވާ އެހެން މީހުންވެސް ދޫކޮށްލަން ޖެހޭ ކަމެއް ކަމަށްވެސް ޓްވީޓްގައި ވެއެވެ.\nއެހެން މީހަކު ބުނީ، ހޯރަ އިއްބެ ހައްޔަރުކުރީ ފްރޭމްކޮށްފައި ނޫން ކަމަށާއި އެހެން ކަމުން އޭނާ ދޫކޮށްލުމަކީ ކޮށްގެންވާނެ ކަމެއް ނޫން ކަމަށެވެ. އޭނާ ޖަލުގައި ބާއްވަން ޖެހޭ ކަމަށެވެ.\nކުޑަކުއްޖަކާ ބެހިގެން ޖަލަށްލީ ހޯރަ އިއްބެއަށް މާފުދީ ދޫކޮށްލާއިރު ރިހާކުރު ފުޅި ވަގަށްނެގި މީހާއޮތީ ޖަލުގައި ކަމަށް ބުނެ ވެސް މީހަކު ފާޑުކިޔެ އެވެ. މިއީ ޖަޒީރާ ރާއްޖެ ކަމަށްވާނަމަ އެ ރާއްޖެ ގޯސް ކަމަށް އޭނާ ބުންޏެވެ.\nއިތުރު ޓްވީޓެއްގައި ވަނީ، ކޮރަޕްޝަން އަކީ ހަމައެކަނި ފައިސާއިން އުފައްދާ އެއްޗެއް ނޫން ކަމަށާއި ރެޑްހޭންޑެޑްކޮށް ހިފައި ހުކުމް ކޮށްފައިވާ ހޯރަ އިއްބެ މިނިވަން ކުރުމަކީ މަގާމުގެ ނުފޫޒުގައި ހިންގުނު ޖަރީމާއެއް ކަމަށެވެ. އަދި ކުޑަކުދިންނާއި އަންހެނުންނަށް ގޯނާ ކުރާ މީހުންނަށް ދެވުނު ލާއިންސާނީ ޓިކެޓެއް ކަމަށެވެ.\nހޯރަ އިއްބެއަށް މާފު ދިނުމަށް ނިންމުމާއި ގުޅިގެން ގިނަ ބައެއްގެ ފާޑު ކިޔުން އަމާޒުވެފައިވާއިރު، ޖެންޑާ މިނިސްޓްރީން އެއްވެސް ބަހެއް ބުނެފައެއް ނުވެ އެވެ. އެކަމާ ގުޅިގެން ގިނަ ބައެއްގެ ފާޑު ކިޔުން ޖެންޑާ މިނިސްޓަރު ޝިދާތާ ޝަރީފަށް ވެސް ވަނީ އަމާޒުވެފަ އެވެ.\nހޯރަ އިއްބެ ދޫކޮށްލަން ނިންމާފައިވާއިރު، މިހާރު ވަނީ އޭނާ ދޫކޮށްލުމާ ދެކޮޅަށް ޕެޓިޝަންތަކެއްގައި ވެސް ސޮއިކުރަން ފަށާފަ އެވެ. ސަރުކާރަށް އޮތް އިތުބާރު ގެއްލިގެންދާ ކަމަށް ބުނެ ސަރުކާރަށް ރައްޔިތުން ދަނީ ވަރަށް ބޮޑަށް ފާޑު ކިޔަމުންނެވެ. މިއީ ސަރުކާރުން ރައްޔިތުންނަށްވީ އަދުލު އިންސާފު ގާއިމް ކުރުމުގެ ވައުދު ފުއްދައިދޭ ގޮތް ކަމަށްވާނަމަ އެ ގޯސް ކަމަށް ބުނެ ރައްޔިތުންދަނީ ނުރުހުން ފާޅު ކުރަމުންނެވެ.


ޗައިނާ 5-0 ރާއްޖެ: ރާއްޖެ އަތުން ޗައިނާއަށް ފަސޭހަ މޮޅެއް - Maldives Football\nޗައިނާ އާއި ރާއްޖެ މިރޭ ދުބާއީގައި ކުޅުނު މެޗްގެ ތެރެއިން (ފޮޓޯ: އިބްރާހިމް ފާއިދު / އެފްއޭއެމް)\nއެމްއެފް ނިއުސް12 ޖޫން 2021 00:01\nޝާރުޖާ، ޔޫއޭއީ - ފީފާ ވޯލްޑް ކަޕާއި އޭޝިއަން ކަޕްގެ ޖޮއިންޓް ކޮލިފިކޭޝަންގެ ގްރޫޕް އޭގެ ދެވަނަ ބުރުގައި ރާއްޖެ އާއި ދެކޮޅަށް ޗައިނާ ކުޅުނު މެޗް 5-0 ގެ ނަތީޖާއަކުން ޗައިނާއިން ކާމިޔާބުކޮށް ކޮލިފައިންގެ ތިންވަނަ ބުރުގެ އުންމީދު އާކޮށްފި އެވެ.\nމި މެޗުން މޮޅުވުމާއެކު ޗައިނާއަށް ވަނީ ގްރޫޕްގައި މިހާތަނަށް ކުޅުނު7މެޗުން 16 ޕޮއިންޓާއެކު ތާވަލުގެ ދެވަނަ މަގާމް ލިބިފައެވެ. އެއްވަނައިގައި އޮތް ސީރިޔާއިން ކުޅުނު7މެޗުން 21 ޕޮއިންޓް ހޯދައިގެން ވަނީ ވޯލްޑްކަޕް ކޮލިފައިންގެ ތިންވަނަ ބުރުގެ ފުރުސަތު ހޯދާފައެވެ. މި މެޗުން ލިބުނު ތިން ޕޮއިންޓާއެކު ގްރޫޕްގެ ފަހު މެޗް ކާމިޔާބުކޮށް ކޮލިފައިންގެ ތިންވަނަ ބުރުގެ ޖާގައެއް ހޯދުމުގެ ފުރުސަތު ޗައިނާއަށް އަދިވެސް އެބައޮތެވެ.\nގްރޫޕްގެ ފަހު މެޗްގައި ސީރިޔާ އާއި ދެކޮޅަށް ޗައިނާ ކުޅޭ މެޗްގެ މުހިންމުކަން ބޮޑުވާތީ ޗައިނާގެ ކޯޗްވަނީ ރާއްޖެ އާއި ދެކޮޅަށް ކުޅުނު މެޗްގައި މުހިންމު ކުޅުންތެރިންތަކަކަށް އަރާމުކުރުމުގެ ފުރުސަތު ދީފައެވެ.\nދުބާއީގެ ޝާރުޖާ ސްޓޭޑިއަމްގައި ހުކުރު ދުވަހު ކުޅުނު މި މެޗްގެ5ވަނަ މިނިޓްގައި ޗައިނާގެ ލިއު ބިން ބިން ވަނީ ލަނޑެއް ކާމިޔާބުކޮށް ޗައިނާއަށް ލީޑު ނަގައިދީފަ އެވެ. އޭރިޔާ ތެރޭގައި ހުހަށްހުރެ ލިއު ބިން ބިން ފޮނުވާލި ބާރު ހަމަލާ ދިފާއު ކުރުމުގައި ރާއްޖޭގެ ކީޕަރު ފައިސަލް އަށް މާބޮޑު ކަމެއް ނުކުރެވުނެވެ.\nޒުުވާން ކުޅުންތެރިންނަށް ފުރުސަތު ދީގެން މާޓިން ކޫޕްމަން ނެގި ޓީމުން ވަނީ ޗައިނާގެ ތަޖުރިބާކާރު ޓީމާއި ދެކޮޅަށް ރަގަޅު ކުޅުމެއް ދައްކާފަ އެވެ. ޑިފެންސަށް އިސްކަންދީގެން ކުޅުނު މި މެޗްގައި ރާއްޖޭގެ ކީޕަރު ފައިސަލްގެ ފަރާތުން ރީތި ސޭވްތަކެއްވެސް ވަނީ ފެނިގެންގޮސްފަ އެވެ.\nޗައިނާއިން މި މެޗްގައި ޖެހި ދެވަނަ ލަނޑު މެޗްގެ 30 ވަނަ މިނިޓްގައި އެ ޓީމަށް ކާމިޔާބުކޮށްދީފައިވަނީ ވޫ ލެއި އެވެ.\nދެވަނަ ހާފްގެ ކުޅުން ފެށުނުތާ މާގިނައިރުތަކެއް ނުވަނީސް ރާއްޖޭގެ ކޯޗް މާޓިން ކޫޕްމަންވަނީ އެއްފަހަރާ ދެ ބަދަލު ގެނެސްފައެވެ. އެގޮތުން ހަމްޒާ އާއި އައިސަމްގެ ބަދަލުގައި ނާއިމް އާއި ޝަމާލް ވަނީ ކުޅެން އަރާފަ އެވެ.\nނަމަވެސް މި ދެ ބަދަލު ގެނައިތާ ފަސް މިނިޓް ފަހުން ދެ މިނިޓްގެ ތެރޭގައި ޗައިނާއިން ވަނީ ދެ ލަނޑު ކާމިޔާބުކޮށް މެޗްގެ ނަތީޖާ 4-0 އަށް ބަދަލުކޮށްފަ އެވެ. މި ދެ ލަނޑު ޗައިނާއަށް ކާމިޔާބު ކޮށްދީފައިވަނީ އެލެން އާއި ޒަން ޔުނިންގ އެވެ.\nކޮލިފައިންގައި އެންމެ ފަހުން ސީރިޔާ އާއި ދެކޮޅަށް ކުޅުނު މެޗްގައި ނުކުޅެވުނު އަލީ އަޝްފާގް އަށް ކޯޗް ވަނީ މެޗްގެ ފަހު 13 މިނިޓްގައި ކުޅެން ފުރުސަތު ދީފަ އެވެ.\nޗައިނާއިން މި މެޗްގައި ޖެހި ފަސް ވަނަ ލަނޑު 79 ވަަނަ މިނިޓްގައި އެ ޓީމަށް ކާމިޔާބުކޮށްދީފައިވަނީ ބަދަލު ކުޅުންތެރިއެއްގެ ގޮތުގައި ކުޅެން އެރި ޓޭން ލޮންގް އެވެ.\nގްރޫޕްގެ ފަހު މެޗްގައި އަންނަ އަންގާރަ ދުވަހު ރާއްޖެ ނިކުންނާނީ ފިލިޕީންސް އާއި ދެކޮޅަށެވެ.


Zidane bunany semi ah dhevunas hiyy hama jassaaleven neh kamah - Hali News\nޒިދާން ބުނަނީ ސެމީއަށް ދެވުނަސް ހިތްހަމަ ޖައްސާލެވެން ނެތް ކަމަށް\n15 April 2021, 14:48\nދެލެގުގެ އެގްރިގޭޓުން 3-1 އިން ލިވަޕޫލް ބަލިކޮށް ޔުއެފާ ޗެމްޕިއަންސް ލީގުގެ ސެމީފައިނަލަށް ދެވުމަކީ ކާމިޔާބީއެއް ކަމަށާއި އެކަމަކު މިކަމާ ހިތްހަމަ ޖައްސާލައިގެން ތިބެވެން ނޯންނާނެ ކަމަށް ރެއާލް މެޑްރިޑުގެ ކޯޗް ޒައިނުއްދީން ޒިދާން ބުނެފިއެވެ.\nރެއާލް މެޑްރިޑަށް ޖެހިޖެހިގެން3ފަހަރު ޗެމްޕިއަންސް ލީގް ތަށި ކާމިޔާބު ކޮށްދިން ކޯޗް ޒިދާން ބުނީ މިސީޒަން ފެށިއިރު އޭނާ ކަނޑައެޅި އަމާޒަކީ ޗެމްޕިއަންސް ލީގް ސެމީފައިނަލް ކަމަށެވެ. "ކަނޑައެޅި އަމާޒް ހާސިލް ކުރެވުމުން އަހަރެން މިހުރީ ހިތްހަމަ ޖެހިފައި. ވަކިން ހާއްސަކޮށް ކުޅުންތެރިންގެ ފަރާތުން ލިވަޕޫލާ ދެކޮޅަށް ފެނުނު ކުޅުމާމެދު ވަރަށް ބޮޑަށް ހިތްހަމަޖެހޭ. އެކަމަކު އަދި އަހަރެމެންނަށް އެއްވެސް މުބާރާތެއް މިސީޒަނުގައި އަދި ކާމިޔާބު ނުކުރެވޭ. ސެމީފައިނަލަށް ދެވުނަސް ހިތްހަމަ ޖައްސާލައިގެން ތިބެވޭކަށް ނެތް" ޒިދާން ބުންޏެވެ. މީގެ އިތުރުން ޒިދާން ބުނީ އެންމެފަހުން ސްޕެނިޝް ލީގުގައި ބާސެލޯނާއާ ދެކޮޅަށް ކުޅުނު މެޗަށްވުރެ މިމެޗް ކުޅުންތެރިން ނިންމާލީ ފިޒިކަލީ ރަނގަޅު ހާލަތެއްގައި ތިބެ ކަމަށާއި މިއީ ކުރިއަށްހުރި މެޗުތަކަށް ރަނގަޅު އަސަރުކުރާނެ ކަމެއް ކަމަށެވެ.\nފުރަތަމަ ލެގް ރެއާލްގެ ދަނޑުގައި 3-1 އިން ރެއާލްއިން ކާމިޔާބު ކުރިއިރު ރޭ ލިވަޕޫލްގެ ދަނޑުގައި މިދެޓީމު ބައްދަލު ކުރި މެޗް ނިމުނީ ލަނޑެއް ނުޖެހިއެވެ. މެޗުގެ ނަތީޖާ ލިވަޕޫލް ކޮޅަށް އަނބުރާލާނެ ރަނުގެ ފުރުސަތުތައް ލިވަޕޫލަށް ލިބުނެވެ. މީގެ ތެރެއިންވެސް އެންމެ ބޮޑަށް ފާހަގަ ކޮށްލެވުނީ މިސްރުގެ ފޯވާޑް މުހައްމަދު ސަލާހަށް ލިބުނު ފުރުސަތު ތަކެވެ. މީގެ އިތުރުން ހޮލެންޑުގެ މިޑްފީލްޑަރު ޖޯޖީނިއޯ ވައިނަލްޑަމްއަށް ލަނޑުޖަހަން ލިބުނު ފުރުސަތު ބޭނުން ކުރެވޭ ގޮތެއް ނުވިއެވެ.\nލިވަޕޫލްގެ ހަމަލާއެއް ރެއާލްގެ ކީޕަރު ތިބައުޓް ކޯޓުއާ ދިފާއު ކުރަނީ: ރޭގެ މެޗުގައި ކޯޓުއާގެ މޮޅު ސޭވްތަކެއް ފެނުނު.\nމެޗަށްފަހު ލިވަޕޫލްގެ ކޯޗް ޔާގެން ކްލޮޕް ބުނީ ނަތީޖާ އަނބުރާ ނުލެވުނީ ލިބުނު ފުރުސަތުތަކުގެ ބޭނުން ނުކުރެވުމުން ކަމަށެވެ. "މެޗް ކޮންޓްރޯލްކޮށްގެން ކުޅެ ލަނޑު ޖަހާނެ ރަނުގެ ފުރުސަތުތަކެއް އަހަރެމެން ހޯދިން. މިފެންވަރުގެ މެޗެއްގައި ލަނޑުޖަހަން މާގިނަ ހުސް ފުރުސަތުތަކެއް ނުލިބޭނެ. ލިބުނު ފުރުސަތުތަކުގެ ބޭނުން ހިފުނުނަމަ ނަތީޖާ ތަފާތުވީސް ކަމަށް ގަބޫލް ކުރަން" ކްލޮޕް ބުންޏެވެ.\nމިއީ 13 ފަހަރު ޗެމްޕިއަންސް ލީގް ކާމިޔާބު ކޮށްފައިވާ ރެއާލްއިން މިމުބާރާތުގެ ސެމީފައިނަލުން ޖާގަ ހޯދި 30 ވަނަ އަހަރުކަން ފާހަގަ ކޮށްލެވެއެވެ. ސެމީފައިނަލުގައި ރެއާލް ބައްދަލު ކުރަން ޖެހޭނީ ޗެލްސީއާއެވެ. ފުރަތަމަ ލެގް މިމަހުގެ 28 ވަނަ ދުވަހު ރެއާލްގެ ދަނޑުގައި ކުޅެންޖެހޭއިރު ދެވަނަ ލެގް ޗެލްސީގެ ދަނޑުގައި ކުޅޭނީ އަންނަ މަހުގެ6ވަނަ ދުވަހުއެވެ.\nސެމީފައިނަލުގައ ދެން ބައްދަލު ކުރާނީ ޗެމްޕިއަންސް ލީގުގެ ތަށި ފުރަތަމަ ފަހަރަށް ކާމިޔާބު ކުރުމުގެ ހުވަފެންތައް ދެކެމުން އަންނަ ޕީއެސްޖީ އާއި މެންޗެސްޓަރ ސިޓީއެވެ.\nޑޮކްޓަރުންގެ ނެށުމަކަށް ޚާއްޞަ ސަމާލުކަމެއް


Raees Yamin dhevvanee hageegathakah nuvaa unmeedhu: Hussain Rasheed - vNews.mv\nރައީސް ޔާމީން ދެއްވަނީ ހަގީގަތަކަށް ނުވާ އުންމީދު: ހުސައިން ރަޝީދު\nޝިފްޒާ މުސްޠަފާ 19 October 2018, 14:55\nވޯޓު އޮޅުވާލީ ކަމަށް ވިދާޅުވެ ސުޕްރީމް ކޯޓަށް މައްސަލަ ހުށަހަޅުއްވައިގެން ރައީސް ޔާމީންގެ ސަޕޯޓަރުންނަށް އެމަނިކުފާނު ދެއްވަނީ ހަގީގަތަކަށް ނުވާނެ އުންމީދެއް ކަމަށް ހެލްތު މިނިސްޓްރީގެ ކުރީގެ ސްޓޭޓް މިނިސްޓަރު ހުސައިން ރަޝީދު ވިދާޅުވެއްޖެއެވެ.\nފެބްރުއަރީ އެކެއްގައި ސުޕްރީމް ކޯޓުން ނެރުނު އަމުރު ސަރުކާރުން ތަންފީޒު ނުކުރުމުން އެކަމާ ހިތްހަމަޖެހިވަޑައިނުގެން މަގާމުން އިސްތިއުފާ ދެއްވި ހުސައިން ރަޝީދު ވިދާޅުވީ ރިޔާސީ ކެމްޕޭނުގައި ރައީސް ޔާމީން ދެއްކެވި ވާހަކަފުޅުގައި ވެސް ގޮތް ނިންމާނީ މަގުމަތިން ނުވަތަ ކޯޓުން ނޫން ކަމަށާއި ގޮތް ނިންމާނީ ރައްޔިތުން ކަަމަށް ވިދާޅުވަމުން ގެންދެވި ކަމަށެވެ. ނަމަވެސް މިއަދު އެމަނިކުފާނުގެ ބަހާއި އަމަލާ ދިމާނުވެގެން އުޅެނީ މާޔޫސްވެގެން ގޮތްހުސްވެގެން އަތުންފައިން ގިނަ ގޯސްތަކެއް ހެއްދެވޭތީ ކަމަށެވެ. ހުސައިން ވިދާޅުވީ އިންތިޚާބު ބާތިލްކުރުމަށް ހުށަހަޅުއްވައިގެން އުޅުއްވަނީ ވެރިކަން ގެއްލިވަޑައިގަތުމުން އެކަން ހަޖަމުނުކުރެއްވިގެން ކަމަށެވެ.\nހުސައިން ވިދާޅުވީ ރައްޔިތުން އެއޮތީ ނިންމުން ނިންމާފައި ކަަމަށާއި އެއަށް ބަދަލުގެނެވޭނެ ގޮތެއް ނޯންނާނެ ކަމަށެވެ. އިލެކްޝަންސް ކޮމިޝަނުން ދާއިމީ ނަތީޖާ އިއުލާންކޮށްފައިވާއިރު އެނަތީޖާ ބައިނަލްއަގުވާމީ ދުނިޔެއާ ފޮރިން މިނިސްޓްރީން ހިއްސާ ކޮށްފައިވާ ކަަމަށެވެ. އަދި ދުނިޔޭގެ ބޮޑެތި ބާރުތަކުންނާއި އަވަށްޓެރި ގައުމުތަކުން އިންތިޚާބީ ރައީސާއި ނާއިބުރައީސަށް މަރުހަބާ ވެސް ކިޔާފައިވާ ކަމަށެވެ. އިންތިޚާބު ބާތިލްނުކުރެވޭނެކަން ރައީސް ޔާމީނަށް ވެސް އެގިވަޑައިގަންނަވާ ކަމަށާއި ނަމަވެސް ސުޕްރީމް ކޯޓަށް ވަޑައިގަތީ ގިނިކަންޏާ ވެވަޑައިގެން އަރިހުގައި ތިއްބެވި މަދު ބަޔަކަށް ހަގީގަތަކަށް ނުވާނެ އުންމީދެއް ދެއްވުމުގެ ގޮތުން ކަމަށް ހުސައިން ވިދާޅުވިއެވެ.\n"ހަގީގަތަކީ މިއަދުގެ ސިޔާސީ މަސްރަހުގައި އެމަނިކުފާނު އެހުންނެވީ ގިނިކަންޏާ. އިހުސާސް ކުރެއްވޭ މިއަދު ދެން އެހެން އޮޕްޝަނެއް ނެތްކަން. އެހެންވީމަ ކައިރީގައި ތިބި ސަޕޯޓަރުންނަށް ދެއްވަނީ ފޯލްސް ހޯޕެއް. ސުޕްރީމް ކޯޓުން ތިމަންނަމެންނަށް އަދިވެސް މިކަން ކުރެވެން އެބައޮތޭ، އޮޅުވާލީއޭ، މަކަރުހެދީއޭ ކިޔައިގެން ހަމަ ފޯލްސް ހޯޕެއް އެދެއްވަނީ. އެބަ އެނގިވަޑައިގަންނަވާ ދެންވެސް ތިއްބެވި ބޭފުޅުން ގޮސް ހުސްވާނެކަން" ހުސައިން ރަޝީދު ވިދާޅުވިއެވެ.\nހުސައިން ރަޝީދު ވިދާޅުވީ ރައީސް ޔާމީން މަސައްކަތް ކުރައްވަނީ ނޮވެމްބަރު 11 އާ ހަމައަށް ވެސް އެމަނިކުފާނު އަރިހުގައި ބަޔަކު ތިބޭތޯ ކަމަށެވެ. އެއީ ސުޕްރީމް ކޯޓުންވެސް ކާމިޔާބުވާނެކަމުގެ އުންމީދެއް އޮވެގެން ކުރައްވާ ކަމެއް ނޫން ކަމަށެވެ. ވޯޓުލުމާއި ވޯޓުގުނުން ހިނގީ އެންމެން ކުރިމަތީގައި ކަަމަށާއި ނަތީޖާ އޮޅުވާލި ކަމަށް ބެލޭނެ އެއްވެސް ޖާގައެއް ނެތް ކަމަށް ހުސައިން ރަޝީދު ވިދާޅުވިއެވެ.\nޝިފްޒާ މުސްޠަފާ Twitter


ތިޔަ ލޯބީގައި – 1 | Vaahaka ތިޔަ ލޯބީގައި – 1 – Vaahaka\n9k 25 2\tOctober 11, 2020\nވެލާނާ އިންޓަރނޭޝަނަލް އެއަރޕޯޓަށް ޖެއްސި ސްރިލަންކަން އެއަރލައިންސްގެ އަޑުން މުޅި އެސަރަހައްދު ގުގުމަމުން ދިޔައެވެ. ފްލައިޓް ޖެއްސުމާއެކު ހުރިހައި ދަތުރުވެރިންވެސް ބެލީ އޭގެން އަވަހަށް ފޭބޭތޯއެވެ. ފްލައިޓްގެ ދޮރުކުރިމަތީގައި ހުރި ކެބިން ކްރޫއަށް ހިނިތުންވެލަމުން ސިޑިން ފައިބަންއައި އަންހެންކުއްޖާގެ މޫނުމަތީގައިވީ ބަލައި ފޫހިނުވާނޭފަދަ ހިތްގައިމު ހިނިތުންވުމެކެވެ. އޭނާގެ ވަށައިގެންވި މާހައުލަށް ނަޒަރު ހިންގާލުމާއެކު އެ ތޫނު ދެލޮލުގައިވި ވިދުން ގަދަވެގެން ދިޔައެވެ. އަތުގައި އޮތް ކްރީމް ކުލައިގެ ތޮފި ބޮލަށް ހެޔޮވަރުކޮށްލުމާއެކު އެކުއްޖާވެސް އެފްލައިޓުން ފޭބި އެހެން ދަތުރުވެރިންގެ ފަހަތުން ހިނގައިގަތީ ހިތްހަމަޖެހިފައި ހުރެއެވެ. ހީވާގޮތުން މިއީ އެތައް ދުވަހަކު އޭނާ އިންތިޒާރު ކުރަމުން އައި ދަތުރެކެވެ.\nލަގެޖްތައް ޓްރޯލީއަށްލުމަށްފަހު މީހުންތަކާއިދުރު އެއްފަރާތުގައި އޭނާ މަޑުކޮށްލިއެވެ. ކޮނޑުގައި އަޅުވައިފައި އޮތް ދަބަހުގެ ތެރެއިން ފޯނު ނަގައި ބަލައިލުމާއެކު އެމޫނުމަތީގައި ރަސްކަން ކުރަމުންދިޔަ ހިނިތުންވުން ފިލައިގޮސް ނިތަށް ރޫއަރައިގެން ދިޔައެވެ. ހިތްހަމަނުޖެހިފައިހުރެ އޭނާ ވަށައިގެން ނަޒަރު ހިންގައިލީ މީހަކު ހޯދައިލާފަދަ ގޮތަކަށެވެ. ތުންފިއްތައިލަމުން އޭނާ ފޯނާއި ކުޅެންފެށިއެވެ. އިރުކޮޅަކު އެގޮތަށް ހުރުމަށްފަހު ޓްރޯލީ ކޮށްޕަމުން އެކުއްޖާ ހިނގައިގަތެވެ. އިރުއިރުކޮޅާ ވައަތުގައި އޮތް ފޯނަށް އޭނާ ނަޒަރުހިންގަމުން ދިޔައެވެ. ކުއްލިއަކަށް މީހެއްގެ ގައިގައި އަޅައިގެންފައި ޓްރޯލީއާއި އެކު އޭނާ އަރިއަޅައިލައި ވެއްޓެން ދިޔައެވެ. ތޫލި އަޑަކުން ބާރަށް އެކުއްޖާއަށް ހަޅޭލަވައި ގަނެވުނެވެ. އެއާއެކު މީހެއްގެ ބާރުގަދަ އަތުގެ ތެރޭގައި އޭނާ ވެއްޓުނަ ނުދީ ހިފަހައްޓައިލިއެވެ. ކަޅިއަޅައިލަމުން ވެއްޓިފައިއޮތް ޓްރޯލީ އާއި އޭނާގެ ލަގެޖްތަކަށް ބަލައިލުމަށްފަހު ކުރިމަތީގައި ހުރި ފިރިހެން ކުއްޖާގެ މޫނަށް އޭނާ ބަލައިލިއެވެ. އަދި އަވަސް އަވަހަށް އެފިރިހެންކުއްޖާގެ އަތް ފޮޅައިލުމަށްފަހު އޭނާ އާއި ދުރުވެލިއެވެ.\n"ސޮރީ. އަހަރެންނަށް ބަލާނުލާ އާދެވުނީމަ. ގަސްދުގައެއްނޫން." މަޑުމައިތިރި އަޑަކުން އެޒުވާނާ ދެރަވެލައިފައި ބުނެލިއެވެ. "ހެވޭ. އެކަމުވެސް ކަލޭ ނުޖެހޭ އަހަރެންގެ ގައިގަ ޖެހިގަންނާކަށް. ތަނަކުން އަންހެންކުއްޖަކު ފެންނައިރަށް ކަލޭމެން ތިބޭނީ މޮޔަވެފަ. ތީ ތިފާޑު މީހުންގެ ވައްތަރު. އަދި ތުނބުޅިލާފަ. ހިތުން މާ މާތް މީހަކަށްވެގެން. ހުއް." އެކުއްޖާ ދައްކަމުންދިޔަ ވާހަކަ މެދުކަނޑާލީ ހުދު ޔުނީފޯރމެއްގައި ދުވަމުން އައިސް އެތަނަށް ހުއްޓުނު މެދު އުމުރުގެ ފިރިހެންމީހާ ފެނުމުންނެވެ. "ޝަޔަމް މެޑަމް. އަޅުގަނޑަށް މާފުކުރައްވާ. ޓްރެފިކް.." ބިރުގެންފައި ހުރިފަދަ ގޮތަކަށް އެއަންހެންކުއްޖާގެ ކުރިމަތީގައި އިސްޖެހިފައިހުރެ އެމީހާ ވާހަކަ ދައްކަން މަސައްކަތް ކުރިއެވެ. "ހުއްޓާލާ. ކަލެއަށްވެސް އަންނަން އެނގިއްޖެ ދޯ. މިހާރު ކޮންއިރެއް. ކަލެއަށް އެނގޭތަ ކަލޭ އައުން ލަސްވެގެން އަހަރެންނަށް ކުރިމަތިލާން ޖެހުނު ކަންތައް؟". ހިތްހަމަނުޖެހިފައި ހަށަންބަނދެލަމުން އެމީހާއާއި ދިމާލަށް ޝަޔަމް ހަޅޭލަވައި ގަތެވެ. ބަދަލުގައި އެއްވެސް އެއްޗެއް ނުބުނެ ހުރިގޮތަށް އެމީހާ ހުއްޓެވެ.\n"ބަލަ އަދިވެސް ހުންނަނީތަ؟ ތި ފޮށިތައްނަގާބަލަ ދެންވެސް". ދެބުމަ ގޮށްޖަހާލަމުން ދަތްކުނޑި ވިކައިލައިފައި ޝަޔަމް ބުނެލިއެވެ. އެއާއެކު ކިޔަމަންތެރިކަމާއެކު އަވަސް އަވަހަށް އެތަނަށް ވެއްޓިފައިހުރި ފޮށިތައް ނެގުމަށް އެމީހާ އަވަސްވެގަތެވެ.\nއެހުރިހައި މަންޒަރެއް ބަލަންހުރި ނުހައިކްގެ ދެބުމަ ގޮށްޖެހިގެންދިޔައީ އޭނާއަށްވުރެ އުމުރުން ދޮށީ މީހަކާމެދު ޝަޔަމް ކަންތައްކުރަމުންދިޔަ ގޮތް ފެނިފައެވެ. ގުދުވެގެން އޮވެ އަވަސް އަވަހަށް ފޮށިތައްނަގަމުންދިޔަ އެ ބޭބެއާ ދިމާލަށް ހަމްދަރުދީގެ ނަޒަރަކުން ބަލައިލަމުން އޭނާވެސް ގުދުވެ އެތަނުން ފޮށްޓެއްގައި އަތްޖައްސައިލީ އެބޭބެއަށް އެހީއެއްވުމުގެ ގޮތުންނެވެ.\n"ހަބަރުދާރު! ތީގެން އެންމެ ފޮށްޓެއްގަވެސް ކަލޭ އަތްލައިގެން ނުވާނެ. އަދި އެ ފޮށިތައް ވަރާލާފަ ހިތުން އެބައުޅެއެއްނު މާ ރަނގަޅު މީހަކަށް ވާންވެގެން." ޝަޔަމްގެ ހަޅޭކުގެ އަޑަށް އިސްއުފުލައިލައި ނުހައިކް ބަލައިލިއެވެ. "އޭނަ ނޫޅޭ ތި ފޮށިތައް ނުނެގިގެނެއް. ކަލޭގެ އެހީތެރިކަމެއް ބޭނުމެއްނުވޭ. ހަމަމިހާރު މިތަނުން ދާން އުޅޭ." ބަސްހުއްޓި ބުނާނެ އެއްޗެއް ނޭނގިފައި ނުހައިކް އަށް އިނދެވުނީއެވެ. އިރުކޮޅަކު އެހެން އިނުމަށްފަހު އޭނާ ތެދުވެ ޝަޔަމްގެ މޫނަށް ބަލައިލިއެވެ. "އަހަރެންގެ ފުށުން ދިމާވި ދަތިތަކަށް ވަރަށް ބޮޑަށް މައާފަށް އެދެން." މަޑުމައިތިރި އަޑަކުން އެހެން ބުނެލުމަށްފަހު އެތަނުން ދިއުމަށް އޭނާ ހިނގައިގަތެވެ. އޭރުވެސް މޫނު ކުނިކޮށްލައިގެން ނުހައިކް ދިޔަ ދިމާލަށް ބަލަން ޝަޔަމް ހުއްޓެވެ.\n"މެޑަމް. ހިންގަވާ". ފޮށިތައް ޓްރޯލީއަށް ލުމަށްފަހު އަދަބުވެރިކަމާއެކު ޝަޔަމްގެ ގާތުގައިހުރި ހާދިމު މީހާ ބުނެލިއެވެ. "ކަލެއަށް ކިޔަނީ ކޮން ނަމެކޭތަ ބުނީ؟. އަހަރެން މިހާރު ހަނދާނެއްވެސް ނެތް. މިދިޔަ އަހަރު ދިމާވިގޮތަށް އަދި އެއްނު މިފެނުނީ ދޯ." ވެއްޓިފައިއޮތް ތޮފި ނަގައި ބޮލަށް ހެޔޮވަރުކޮށްލަމުން އެމީހާގެ ފަހަތުން ހިނގައިގަތް ޝަޔަމް އަހައިލީ ފާޑަކަށެވެ. "އާދިލް." މަޑުމަޑުން އޭނާ ބުނެލިއެވެ. ޝަޔަމްގެ ކުރީހުރެ އާދިލްގޮސް ކާރުގެ ދޮރު ހުޅުވައިލުމާއެކު ކާރަށް އަރައި ޝަޔަމް ހަމަޖެހިލިއެވެ. ޑިކީއަށް ފޮށިތައްލުމަށްފަހު އާދިލް ކާރަށް އަރައި ޑްރައިވަރ ޝީޓްގައި ހަމަޖެހިލަމުން ކާރު ދުއްވައިލިއެވެ. ފަސްފަހަތަށް ގެއްލެމުންދިޔަ ގުދުރަތުގެ ރީތި ހިތްގައިމު އެކި މަންޒަރުތަކަށް ގެއްލިފައި ޝަޔަމް އިނެވެ. މިހާރު އެމޫނުމަތީގައި ކުރިންހުރި ހިތްހަމަނުޖެހުމުގެ އެއްވެސް އަސަރެއް ފާޅުވާކަށް ނެތެވެ. ހިތްހަމަޖެހުމުގެ ރީތި ހިނިތުންވުމެއް ފިޔާތޮށިކުލައިގެ އެތުންފަތުގައި ވިއެވެ.\nޝަޔަމް އަޒްހަރު އަކީ ސައިނާ އާއި އަޒްހަރުގެ ހުރި ހަމައެކަނި ދަރިފުޅެވެ. ސައިނާ އާއި އަޒްހަރުގެ ގުޅުން ފެށިގެން އައީ ވިޔަފާރި ބޭނުމަކު އަޒްހަރު ރާއްޖެއަށްކުރި ދަތުރެއްގެ ތެރެއިންނެވެ. އަޒްހަރުގެ މަންމަ އަކީ މާލޭ މީހެއް ނަމަވެސް އޭނާގެ ބައްޕަ ނިސްބަތްވަނީ އޮސްޓްރޭލިޔާ އަށެވެ. އޭނާގެ ބައްޕައެކޭ އެއްގޮތަށް އަޒްހަރު ވެސް ދިރިއުޅުމުގެ ބައިވެރިއަކަށް ހިޔާރުކުރީ ރާއްޖޭ އަންހެނެކެވެ. ކައިވެންޏަށްފަހު ސައިނާގެ ދިރިއުޅުން އެއްކޮށް އޮސްޓްރޭލިއާއަށް ބަދަލުކުރި ނަމަވެސް ކޮންމެ އަހަރަކުވެސް އެދެމަފިރިން ރާއްޖޭގައިތިބި އެދެމަފިރިންގެ އާއިލާ މީހުނަށް ޒިޔާރާތްކޮށް ހަދައެވެ. ޝަޔަމް ލިބުނުފަހުންވެސް އެކަން އޮންނަނީ އެގޮތަށެވެ.\nއޮސްޓްރޭލިއާގައި އުޅެ ބޮޑުވި ނަމަވެސް ޝަޔަމް ބޮޑުވެގެން އައީ ސައިނާގެ ފަރާތުން ދިވެހިބަސް ރަނގަޅަށް އުނގެނިގެންނެވެ. ބޭނުމަކަށްވީ މުއާމަލާތުކުރަން ނޭނގުމުގެ ސަބަބުން ރާއްޖޭގައިތިބި އޭނާގެ އާއިލާއާއި ޝަޔަމްއާއި އޮތް ގުޅުން ހީނަރުވެގެންދިޔަ ނުދިނުމެވެ. ކަންތައްވީވެސް އެހެންނެވެ. ދިވެހިބަހުން ފަރިތަކަމާއެކު ވަހަކަދައްކާލުމަކީ ޝަޔަމްއަށް އެއްވެސް ދަތިކަމެއް ނޫނެވެ.\nއެކުވެރިއެއްގެ އުފަންދުވަހުގެ ޕާޓީއަށް ލަންކާއަށް ދިއުމަށްފަހު ޝަޔަމް އަށް މާލެ އާދެވުނީ އޭނާގެ މައިންބަފައިން އައިތާ ދެދުވަސް ފަހުންނެވެ. އަތުގައި އޮތް ފޯނުގެ ސްކްރީނުން ގަޑި ބަލައިލަމުން ތިރީ ތުންފަތުގައި ޝަޔަމް ދަތްއަޅައިލީ ހިތް އަވަސްވެފައި އިންފަދަ ގޮތަކަށެވެ. ބޮލުގައި އޮތް ތޮފި ނަގައި އުނގުމަތީގައި ބާވައިލަމުން ބޭރުން ފެންނަމުންދިޔަ މަންޒަރުތަކަށް އަނެއްކާވެސް އޭނާ ނަޒަރުހުއްޓައިލިއެވެ.\n"ދަރިފުޅާ ނުހައިކް" ފުޅާހިނިތުންވުމަކާއެކު އޭނާ އާއި ދިމާލަށް އަންނަ ނުހައިކް ފެނި ސާރާ ބުނެލިއެވެ. އެއާއެކު ސާރާގެ ގާތުގައި މަޑުކޮށްލައިގެން ހުރި ލަމްޔާވެސް ފޯނުގެ ސްކްރީނުން ނަޒަރުވަކިކޮށްލައި ކުރިއަށް ބަލައިލިއެވެ. "ސޮރީ މަންމާ. ވަރަށް ލަސްވެއްޖެ ދޯ." އެއަރޕޯޓްތެރޭގައި ހަރަކާތްތެރިވަމުންދިޔަ މީހުނަށް އަވަސް ނަޒަރެއްދެމުން ނުހައިކް ބުނެލިއެވެ. "ނޫނޭ. އަދި އެހާ ލަހެއްނުވޭ. އެހެންނޫނަސް މަންމައަށް އެނގޭ އެއްވެސް ސަބަބެއްނެތި މަންމަގެ ނުހައިކް އެންމެ ސުކުންތެއްވެސް ލަސްނުވާނެކަން." ތުނިކޮށްހުރި ނުހައިކްގެ ތުނބުޅީގައި ލޯތްބާއެކު ސާރާ ފިރުމައިލިއެވެ. ސާރާގެ ވާހަކައިން ދާދި ދެންމެއަކު ހިނގި ހާދިސާމަތިން ހަނދާންވެ ނުހައިކްގެ ނިތަށް ރޫއަރައިގެން ދިޔައެވެ. އެއީ ހާދަ ގޮތެއްވެސްނެތް އަންހެންކުއްޖެކޭ އޭނާގެ ހިތަށް އެރިއެވެ. މުއްސަނދިވުމުން ގިނަ މީހުނަށް އެވާގޮތެއް ހަމައެއްގޮތަކަށްވެސް ނުހައިކްއަކަށް ނުވިސްނެއެވެ. ދެފަރާތަށް ބޯހުރައިލަމުން ސާރާ އާއި ލަމްޔާގެ ފޮށިތައް އަރުވައިފައިހުރި ޓްރޯލީގައި ނުހައިކް ހިފަހައްޓައިލިއެވެ. އަދި ގެއަށްދާން ހިނގާށޭބުނެ ކުރިއަށް ހިނގައިގަތުމަށް ބޮލުން އިޝާރާތްކޮށްލިއެވެ.\n"ލަމް ހާދަމަޑުން ހުރި ދުވަހެކޭދޯ. ކިހިނެއްވީ އަނެއްކާ؟ ދަތުރުކަމުނުދަނީތަ؟" ސާރާ ގާތުގައިހުރި އޭނާގެ ލޯބިވާ ކޮއްކޮގެ ބޮލުގައި ސަކަ ގޮތަކަށް ޖަހައިލަމުން ނުހައިކް އަހައިލީ ލަމްޔާ މާމަޑުމަޑުން ހުރުމުންނެވެ. "ނޫން. އެކަމު ވަރަށް ވަރުބަލި. ގެއަށްގޮސް ރެސްޓްކޮށަލައިގެން ދާނަން ދޮންބެގަނޑަށް އުނދަގޫކުރަން." ނުހައިކްގެ ކޮނޑުގައި ޖެހިގަންނަމުން ލަމްޔާ ހީލިއެވެ. ބަދަލުގައި ލުއިގޮތަކަށް ހިނިތުންވެލަމުން ނުހައިކް ޓްރޯލީ ކުރިއަށް ދުއްވައިލިއެވެ.\nޕޯޓިކޯއަށް މަޑުކޮށްލި ކާރުން އަވަސްއަރުވައިލައިފައި ޝަޔަމް ފޭބިއެވެ. އަދި އޭނާގެ ވަށައިގެންވި މާހައުލަށް އެނބުރިލަމުން ބަލައިލިއެވެ. ގޭޓުން ފެށިގެން ގޭގޭ ޕޯޓިކޯއާއި ހަމައަށް ގައުޖަހައި ރީތި ޑިޒައިނަކަށް މަގެއްހަދައިފައި އޮތްއިރު އެމަގުގެ ދެފަރާތުންވެސް ފެންނަންހުރީ ފެހިކަމެވެ. ގޭގެ ގޯތިތެރަށް ބަލައިލުމުންވެސް އެގެއަކީ އެކިވައްތަރުގެ ގަސްހެއްދުމަށް ލޯބިކުރާބަޔަކު އުޅޭތަނެއްކަން އެނގޭހައިވެއެވެ. އިރުކޮޅަކު ގޯތިތެރޭގެ އެކިދިމަދިމާލަށް ބަލަންހުރުމަށްފަހު އެނބުރި 10ބުރިއަށް ނަގައިފައިވާ އެއުސް އިމާރާތަށް ޝަޔަމްގެ ދެލޯ އަމާޒުކޮށްލިއެވެ. އަތުގައިއޮތް ތޮފި މެޔާލައިފިއްތައިލަމުން ފުންނޭވާއެއްލުމަށްފަހު ގޭގެ ދޮރާދިމާލަށް އޭނާ ހިނގައިގަތީ އަވަސްވެފައިވީ ހިތަކާއިއެކުއެވެ. އޭނާގެ ފަހަތުން އާދިލްވެސް ފޮށިތައްހިފައިގެން ހިނގައިގަތެވެ.\n"ސަޕްރައިޒް" ބޮޑުކޮޓަރީތެރެއަށް ޝަޔަމް އަޅައިލި ފުރަތަމަ ފިޔަވަޅާއެކު އެންމެންގެ ހަޅޭކުގެ އަޑުން އެތަން ގުގުމައިލިއެވެ. އަނގަމަތީގައި ދެއަތްއަޅައިލަމުން ޝަޔަމް ފުންމައިގަތީ ވީއުފަލެއްގެ ބޮޑުކަމުންނެވެ. ބޮޑުކޮޓަރިތެރެވަނީ ޝަމަޔްއަށް މަރުހަބާކިޔުމަށްޓަކައި ވަރަށް ފުރިހަމައަށް ތައްޔާރުކޮށްފައެވެ. އެއްފަރާތަކަށް ޖައްސައިލައިފައިވާ ހުދުކުލައިގެ ބޮޑެތި ސޯފާތަކުގައި ގޭގެ ބޮޑެތިމީހުން ހެވިފައިތިއްބެވެ. ކުލަކުލައިގެ ފުއްޕާހަންތަކުން ބޮޑުކޮޓަރިތެރެ ބަރާވެފައިވާއިރު ދޮރާއި ދިމާލަށްވާގޮތަށްހުރި ފާރުގައި ބޮޑުއަކުރުން "ވެލްކަމް" ޖަހައިފައި ހުއްޓެވެ. އެއާއިލާމީހުން ޝަޔަމްދެކެ ލޯބިވާވަރު އެނގި އޭނާގެ ހިނިތުންވުން އިތުރަށް ފުންވިއެވެ.\n"ޝަޔަމްގަނޑާ" ދުވެލައިފައި އައިސް އޭނާގެ ގައިގައި ބައްދައިގަތް ޖިޔާ ހަޅޭލަވައިގަތެވެ. "އަހަރެން ހާދަ މިސްވިއޭ. ކޮންދުވަހެއް މިހާރު ނުފެންނަތާ." ތުންކޮޅު އޫކޮށްލި ޖިޔާގެ އަޑުގައިވީ ޝަކުވާއެވެ. "އެއްކަލަ ޖިޔާ. ތިހެންނުބުނެވޭނެ. އަހަރެންނަށް އޭރު އާދެވެންނެތީމަ ކިހާވަރަކަށް ޖިޔާ ގާތުބުނިން އަހަރެންނަށް ވިޒިޓްކޮށްލާށޭ. އެކަމުވެސް ފޮނިކަމުން ޖިޔާ ނައީނު." ޝަޔަމްވެސް އެރާގުގައި ބުނެލިއެވެ. " އޭތް. ތިދެމީހުން ވާހަކަ ދައްކާނީ ފަހުން. އިހަށް މިކޭކުފަޅަން ހިނގާބަލަ. މިހާރުކާހިތުން ހުރެވެނީއެއްނޫން." ސޯފާތަކުގެ މެދުގައިހުރި ކުޑަ ބިއްލޫރިމޭޒުގެ މަތީގައިއިން ކޭކަށް އިޝާރާތްކޮށްލަމުން އެތަނުން ކުއްޖަކު ހަޅޭލަވައިގަތެވެ. އެއާއެކު އެކަކު އަނެކަކަށް ބަލައިލަމުން ޖިޔާއާއި ޝަޔަމް ހިނިގަނޑެއްޖަހައިލިއެވެ.\nޝަޔަމްގެ އަތުންލަވައިދިން ކޭކުކޮޅު ކައިލަމުން ލޯތްބާއެކު ޖަންބުކުލައަރަމުންދިޔަ އެކޯތާފަތުގައި މުހުސިނާ ފިރުމައިލިއެވެ. "މާމަގެ ޝަޔަމް. ދަރިފުޅު ހީވަނީ އަދި ކުރިއަށްވުރެވެސް ރީތިވެއްޖެހެން." އެފަންދިގު އިސްތަށިގަނޑާއި އަތުން ކުޅެލަމުން މުހުސިނާ އޭނާގެ ލޯބިވާ މާމަދަރިފުޅަށް ތައުރީފުކޮށްލިއެވެ. މުހުސިނާގެ ގައިގައި އޮޅުލައިގަންނަމުން ޝަޔަމް މާމަގެ ނިތްކުރީގައި ބޮސްދިނެވެ. އާއިލާގެ މެންބަރުންނާއިއެކު ވަގުތު ހޭދަކޮށްލުމަށްފަހު ޝަޔަމް އޭނާގެ ކޮޓަރިއަށް އައީ ފެންވަރައި އަރާމުކޮށްލުމަށްޓަކައެވެ. އޭރު ގޭގައި ގެންގުޅޭ ޚާދިމުންގެ ތެރެއިން ކުއްޖަކުވަނީ އޭނާގެ ސަމާނުތައް އެހުންނަންވާތަނެއްގައި ތަރުތީބުކަމާއެކު އަތުރައިފައެވެ.\nފެންވެރުމަށްޓަކައި ތުވާލި ހިފައިގެން ޝަޔަމް ފާހާނާއާއި ދިމާލަށް ހިނގައިގަތް ވަގުތު ކޮޓަރީގެ ދޮރުގައި ޓަކިޖަހައިލި އަޑުއިވި ހުއްޓިފައި އެނބުރި އެދިމާލަށް ބަލައިލިއެވެ. "ޝަޔޫ. މީ މަންމަ އޭ. ވަންނަންތަ؟" ބޭރުންއިވުނީ ސައިނާގެ އަޑެވެ. ހޫން ލައްވައިލަމުން ޝަޔަމް އައިސް އެނދުގައި އިނށީދެހަމަޖެހިލިއެވެ. "އާއިލާ އެހެން މެންބަރުން އެވަގުތު ދަރިފުޅާވެގެން އުޅުނުގޮތުން މަންމައަށް ވާހަކަދައްކާލާނެ ފުރުސަތެއް ނުލިބުނީމަ މިއައީ. ދަރިފުޅު އެއްވެސް އެއްޗެއް ބޭނުންތަ؟" ދޮރުމަތީގައި މަޑުކޮށްލައިގެންހުރި ސައިނާގެ މޫނުމަތިން ފާޅުވަނީ އުފާވެރިކަމެވެ. ކޮންމެ އަހަރެއްގެވެސް އެދަތުރަކީ އެކުޑަ އާއިލާއަށް ނުހަނު ބޮޑު އުފަލަކާއި ހަމަޖެހުމެއްގެނުވައިދޭ ދަތުރެކެވެ. ދެފަރާތަށް ޝަޔަމް ބޯހޫރައިލުމުން މިވަގުތު ތާޒާވެލައި އަރާމުކޮށްލުމަށްބުނެ ސައިނާ އެތަނުން ދިޔައެވެ. ދަރިފުޅުގެ މޫނުމަތިން އެކަނިވެސް އޭނާ ވަރުބަލިވެފައިވާ މިންވަރު ސައިނާއަށް އިހުސާސުވެއެވެ. ސައިނާ ދިއުމާއެކު ކޮޓަރީގެ ދޮރު ތަޅުލަމުން ތުވާލި ހިފައިގެންގޮސް ޝަޔަމް ފާހާނާއަށް ވަނެވެ.\nމުޅި މާހައުލު ގުގުމަމުން ދިޔައީ އިވެމުންދިޔަ ލަވައިގެއަޑުންނެވެ. މިއުޒިކާއި އެއްވަރަށް އެއްބަޔަކު ފައިހަމަކުރަމުން ދިޔައިރު އަނެއްބަޔަކު ފޯރިއާއެކު އެމަންޒަރުތައްބަލަމުން އަތްޖަހަން ތިއްބެވެ. މީހުން ނަށަމުންގެންދިޔަ ހިސާބާއި ތަންކޮޅެއްދުރުގައި ހުރި މޭޒެއްގެ ދޮށުގައި އެއިން އެއްވެސް ކަމަކަށް އެއްވެސް ޝައުގުވެރިކަމެއްނުދީ އެކަނިމައި އެކަނި އިނށީދެލައިގެން ޒާއިން އިނީ ފުންވިސްނުމަކަށް ގެއްލިފައެވެ. އަތުތެރޭގައިހުރި ތަށިން އިރުއިރުކޮޅާ އޭނާ އެތިފޮދުފޮދު ބޮމުން ގެންދިޔައެވެ. "އެކްސްކިއުޒް. އަހަރެން މިތަނުގަ އިނށީދެލިއަސް އެންމެ ރަނގަޅުތަ؟" ދާދި ގާތުން އިވިގެންދިޔަ އަންހެންވަންތަ އަޑުން އިސްއުފުލައިލައި ކުރިމައްޗަށް ޒާއިން ބަލައިލިއެވެ.\nނޯޓް: މިވާހަކަ އަޕްލޯޑްވާނީ ކޮންމެ ދެދުވަހަކުން އެއްދުވަހުއެވެ.\nReen October 11, 2020\nNaufa October 12, 2020\nNaufa October 11, 2020\nސަލާމް. މިއީ އަޅުގަނޑު މިސައިޓަށްލިޔާ ފުރަތަމަ ވާހަކަ. ރަނގަޅުކުރަންޖެހޭ އެއްވެސްކަމެއް ފާހަގަވާނަމަ ބުނެލަދިނުންއެދެން. އިންޝާ ﷲ ރަނގަޅުކުރާނަން. 😊\n🌛މަލް🌜 October 12, 2020\nވަރަށް ސަޅި ވާނޭހެން ހީވަނީ.. ކިއުރިއަސް ޓު ރީޑް ދަ ނެކްސްޓް ޕާރޓް\nހައި October 11, 2020\nމާޝަﷲ.. ވަރަށް ރީތި 😍😍😍😍❤\nAnne❤ October 12, 2020\nވަރަށް ރީތި ފުރަތަމަ ޕާޓް. ކިއުރިއަސްލީ ވެއިޓިންގް ފޯރ ނެކްސްޓް ޕާޓް ❤💜🖤💚\nނައިސް ސްޓޯރީ. ކީޕް އިޓް އަޕް❤💜🖤\nނައިސް ސްޓޯރީ. ކީޕް އިޓް އަޕް 🖤💜❤\nކިޔާ ކުއްޖާ October 12, 2020\nވާހަކަ ގެނެސްދޭނީ ކޮން ދުވަސްތަކެއްގަ؟ އެންޑް މިއީ ކުރިން އެސްފިޔައިގަ އިން ވާހަކައެއްތަ؟ ވަރަށް ވަރަށް ރީތި މި ވާހަކަ.\nތެންކިޔު.. އިރާދަކުރެެއްވިއްޔާ ކޮންމެ ދެދުވަހުން އެއްދުވަހަކު ގެނެސްދޭނަން. އެންޑް ނޯ. އަލަށްހަމަ އަޕްލޯޑްކުރަންފެށި ވާހަކައެެއްމީ. 😊\nސްޓޯރީ ވަރަށް ރީތި. ކީޕް އިޓް އަޕް ❤💜🖤\nNaufa October 26, 2020\n❤މިޝްކާ❤ October 12, 2020\nދެން ފަހަރަކު ތަންކޮޅެއް ދިގު ކޮށްދީ.\nފުރަތަމަ ފަހަރަށް އަޅާ ބަލާއިރު ވަރަށް ރީތި❤❤\nތެންކިޔު. ޔާ. އިންޝާ ﷲ. އެންޑް މިއީ މިސައިޓުގަ އަޅުގަނޑު އަލަށް ލިޔަންފެށި ވާހަކައެއް އެކަމް އެސްފިޔަ ސައިޓްގަަވެސް ހުންނާނެ އަޅުގަނޑު ކުރިންލިޔުނު ވާހަކަ.. ❤❤😁\nކޯކިލާ މޯދީ October 13, 2020\nކިޔާ ހިތްވާ ކަހަލަ ގޮތެއް އެބަހުރި ލަވްއިޓް\nNaufa October 13, 2020\nކިއުންތެރިއެއް November 21, 2020\nވ ރީތި. މަންޒަރުތައް ބަޔާން ކޮށްފައި ވާލެއް ވަރަށް ފުރިހަމަ އަދު ޑައިލޯގުތައްވެސް ގުޅޭ. ވާހަކަ އެއްކޮށް ކިޔާފަ ވާހަކައިގެ މޮޅުކަމާމެދު ފާޑެއް ކިޔޭނީ. ހީވަނީ ރީތިވާނެހެން


Covishield libijje, dhen vaccine program medhu nukendeyne\nކޮވިޝީލްޑް ލިބިއްޖެ، ދެން ވެކްސިން ޕްރަގްރާމް މެދުނުކެނޑޭނެ\nރައީސް އިބްރާހިމް މުހައްމަދު ސޯލިހް އަދި ހެލްތް މިނިސްޓަރު އަހުމަދު ނަސީމް -- ފޮޓޯ: ރައީސް އޮފީސް\nކޮވިޑް-19 އިން ދިފާއުވުމަށް ރާއްޖޭގައި ފުރަތަމަ ޖަހަން ފެށި އިންޑިއާގެ ސީރިއަމް އިސްޓިޓިއުޓްގެ "ކޮވިޝީލްޑް" ވެކްސިންގެ އިތުރު ޝިޕްމަންޓެއް ލިބިއްޖެ އެވެ. ވެކްސިންގެ އިތުރު ޝިޕްމަންޓެއް ލިބިފައި މިވަނީ ކޮވިޝީލްގެ ފުރަތަމަ ޑޯޒް ޖެހި ފަހުން ވެކްސިން ހުސްވެ ލައްކައަށްވުރެ ގިނަ މީހުން ދެވަނަ ޑޯޒް ނުޖެހި އެކަމުގެ ކަންބޮޑުވުން އޮތް ވަގުތެއްގައެވެ.\nހެލްތް މިނިސްޓްރީން މިރޭ ބުނީ ކޮވިޝީލްޑް ވެކްސިންގެ އިތުރު ޝިޕްމަންޓެއް މިއަދު ލިބިފައިވާ ކަމަށެވެ. ނަމަވެސް ލިބުނު ސީދާ އަދަދެއް ނުބުނެއެވެ. އެ މިނިސްޓްރީން ބުނީ ވެކްސިން ނުޖެހި ތިބި ހުރިހާ އެންމެނަށް ދެން ވެކްސިން ޖެހޭނެ ކަމަށެވެ.\n"މިއަދު ލިބުނު ޝިޕްމަންޓާއެކު ވެކްސިން ޕްރަގްރާމް ނުހުއްޓި ދެން ކުރިއަށް ގެންދެވޭނެ،" އޮފިޝަލް ވިދާޅުވިއެވެ.\nމާލެ ސަރަހައްދުގައި ކޮވިޝީލްޑް ވެކްސިން ޖަހައި ދިނުން ވަގުތީ ގޮތުން ހުއްޓާލީ މެއި ހަތަރުވަނަ ދުވަހު އެވެ. ވެކްސިނަށް ރާއްޖެ ޖެހުނީ އިންޑިއާގެ ހާލަތު ވަރަށް ބޮޑަށް ގޯސްވެ ވެކްސިން ފޯރުކޮށް ދިނުން ހުއްޓާލުމާއި ގުޅިގެންނެވެ.\nއެޗްޕީއޭއިން މިރޭ ވަނީ ކޮވިޝީލްޑް ވެކްސިންގެ ދެވަނަ ޑޯޒް މާދަމާ ފަށާނެ ކަމަށް ބުނެފައެވެ. އެޗްޕީއޭއިން މިރޭ ކޮށްފައިވާ އިއުލާނެއްގައި ބުނެފައިވަނީ ކޮވިޝީލްޑް ވެކްސިންގެ ފުރަތަމަ ޑޯޒް ޖަހާފައިވާ މީހުންގެ ތެރެއިން ދެވަނަ ޑޯޒް ނުޖެހި ތިބި މީހުންނަށް އެޕޮއިންޓްމަންޓް ދީގެން ވެކްސިން ޖަހަން މާދަމާ ފަށާނެ ކަމަށެވެ. ވެކްސިން ޖެހުމަށް އެޕޮއިންޓްމަންޓް ދެމުން ގެންދާނީ ފުރަތަމަ ޑޯޒް ޖެހި ތަރުތީބުން ކުރިން ޖެހި މީހުންނަށް އިސްކަން ދީގެން ކަމަށްވެސް ބުންޏެވެ.\nއެ ގޮތުން މިއަހަރުގެ ފެބްރުއަރީ މަހު ކޮވިޝީލްޑް ވެކްސިންގެ ފުރަތަމަ ޑޯޒް ޖަހާފައިވާ މީހުން ޖުލައި 4، 2021 ގައި ވެކްސިން ޖެހުމަށް އެޕޮއިންޓްމަންޓް ހެދުމަށް އެޗްޕީއޭއިން ގުޅަމުންދާނެ ކަމަށްވެސް ވަނީ ބުނެފައެވެ. އެ ޕޮއިންޓްމަންޓް ލިބޭ ހުުރިހާ މީހުންވެސް ކަނޑައަޅާފައިވާ ސެންޓަރުތަކަށް ގަޑިއަށް ދިއުމަށްވެސް އެޗްޕީއޭއިން ވަނީ އިލްތިމާސްކޮށްފައެވެ. އަދި ދެވަނަ ޑޯޒް ޖަހައިދޭނީ ހަމައެކަނި އެޕޮއިންޓްމަންޓް ހައްދައިގެން ކަމަށްވެސް ވަނީ ބުނެފައެވެ.\nއެޗްޕީއޭ އަހުމަދު ނަސީމް މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު ކޮވިޑް ވެކްސިން\n"ވެކްސިން ގަތް އަގު ބުނެވޭނީ ހުއްދަ ލިބިގެން"\n"ހުއްދަ ދިނީ ޑަބްލިއުއެޗްއޯ މިންގަނޑަށް ފެތޭތީ"


އިންތިހާއަށް އާދޭސް 6… | Esfiya - Dhivehi Vaahaka Site\n“އެހެންނެއްނޫން… އަހަންނަށް އޯކޭ… އަހަރެން ހީކުރީ ޝީރީން ލޯބިވަނީ އެހެން މީހެއް ދެކެކަމަށް… ކޮންމެ މީހަކަށްވެސް ގޯހެއް ހެދިދާނެ….. ” ޝީރީން ރޯތަން ފެނުމުން މަނިކު ޝީރީން ގައިގަ ބައްދާލީ ނުރޯށޭ ބުނަމުންނެވެ.\nކޮންމެ ދުވަހެއް ނިމިގެން ދިޔައީ މަނިކުގެ ހިތަށް އުފަލާ ހިތްހަމަޖެހުން ގެނެސް ދެމުންނެވެ. ޝީރީންގެ އަޅާލުމާ ލޯބި ވެގެން ދިޔައީ ޝިޔާމާގެ ހިތްވެސް ދަމައިގަތްކަމަކަށެވެ. މާލޭގައި ޝީރީންގެ ހަޔާތުގެ ބޮޑުބައެއް ވޭތުކޮއްފައިވުމުން އެއްވެސް ކަހަލަ ގޭތެރެ މަސައްކަތެއް ނޭނގުނަސް ޝީރީންގެ ފަރާތުން ޝީޔާމާއަށް ކޮންމެ ދުވަހަކު އެހީ ލިބެމުންދިޔައީ އޭގެ އެންމެ ފުރިހަމައަށެވެ.\n“މަންމާ ކޮބާ ޝީރީން….” އިރުއޮއްސެނިކޮށް ގެއަށް ވަދެގެން އައި މަނިކު ޝީޔާމާ ކުރެން އަހާލީ ގޭތެރެއިން ޝީރީން ނުފެނުމުންނެވެ. ” ކޮޓަރީގަހެން މަންމައަށް ހީވަނީ…. ދަރިފުޅު ދެން ހަވީރު ގަޑީގައި ކޮންމެވެސް ވަރަށް ޝީރީން ގޮވައިގެންވެސް އުޅެބަލަ.. އެކުއްޖާވެސް ކިހާ ފޫހިވާނެ… ދެން މަންމައަށް ޔަގީން ދަރިފުޅު ރޭގަނޑު ހަތަރުދަމު ހޭދަކުރާނީ ތި ކުރަހާ އެއްޗެއް ކުރެހުމުގަކަން… އެމަންޖެއަށްވެސް ވަގުތު ބޭނުންވާނު” ޝިޔާމާ ހިތްހަމަނުޖެހި މަނިކުއާ ދިމާލަށް ބުންޏެވެ. “ދެން ނުވާނޭ އެހެނެއް…” މަނިކު ބޯކަހާލަމުން ކޮޓަރިއާ ދިމާލަށް މިސްރާބު ޖެހީ ޝިޔާމާ އެދެއްކީ ތެދުވާހަކަތަކެކޭ ހިތަށް އަރަމުންނެވެ. ކައިވެންޏަށް މަހެއްވާން އުޅޭއިރު އަދި ޝީރީން ގޮވައިގެން ރަށުން ބޭރަކަށް ދެވިފައެއް ނެތެވެ. ރޭގަނޑުގެ ގިނަބައި ޑިޒައިނިންގ މަސައްކަތުގައި އުޅެން ޖެހުމުން މިހާރު އޮންނަނީ ޝީރީންއަށް އެހާ ވަގުތު ނުދެވިފައެވެ. އެ ހުރިހާ ކަމެއް ވާއިރުވެސް ޝީރީންގެ ޝަކުވާއެއް ނައުމުން މަނިކު އަމިއްލަ ނަފްސު ކުއްވެރި ކުރެވުނެވެ. އެންމެ ލޯބިވާ އަނބިމީހާގެ ހައްގުތަށް އަދާކުރެވެމުން މިދަނީ އެންމެ ފުރިހަމައަށް ނޫނޭ މަނިކުގެ ހިތް ބުނެލިއެވެ.\nކޮޓަރިއަށް ވަތް މަނިކުގެ ނަޒަރުގޮސް ހުއްޓުނީ ބަންޑުން ފޯނާކުޅެން އޮތް ޝީރީންފެނިއެވެ. ޝީރީން ފޯނަށް ދީގެންއޮތް ޝައުގެއްގެ ބޮޑުކަމުން މަނިކު ކޮޓަރިއަށް ވަތްކަންވެސް ރޭކާނުލިއެވެ. މަނިކު އަވަސް އަވަސް ކޮއްލަމުން ފެންވަރާލީ ޝީރީންއާއި އެކު ލޯބީގެ ވަގުތު ކޮޅެއް ހޭދަކޮއްލަން ދިޔުމަށެވެ.\nއުނަގަނޑުގައި ތުވާލި އޮޅައިގެން ނިކުތް މަނިކު ގޮސް ޝީރީންއާ ދާދި ގާތުގައި އިށީދެލީ ޝީރީންގެ ހާމައަށް އޮތް އުނަގަނޑުގައި ފިރުމާލަމުންނެވެ. މަނިކުގެ ފިނި ފިނި އަތް ޝީރީންގެ ގައިގަ ބީހުމާއެކު ޝީރީންއަށް ތެޅިފޮޅެ ގަނެވުނީ ބިރެއް ފެނިގެން އުޅޭހެންނެވެ. މީހާގެ ދެލޯ ބޮޑުވެ އަތުގައި އޮތް ފޯނު ފުރަގަހަށްލާ ފޮރުވާލީ ހަމަޖެހެމުންނެވެ.\n“ޝީރީން… ރުޅި އައިސްފަދޯ ތިހުންނަނީ… މަންމަ ދެންމެ ރުޅިއައިސްފަ ބުނެފި އަހަރެން ޝީރީންއަށް އަޅާނުލާ ވާހަކަ… އައި އެމް ސޮރީ ބޭބީ..” މަނިކު ޝީރީންގެ ގައިގަ ބައްދާލީ ވަރަށްވެސް ބާރަށެވެ. ދެންމެ ހާސްވެގެން އުޅުނު މީހާގެ ހާސްކަން ފިލާދިޔައީ މަނިކުގެ އެ ހާމަ ހަށިގަނޑުން ލިބުނު ހޫނުކަމުންނެވެ. ޝީރީން މަނިކުގެ އެ ފަން އިސްތަށިގަނޑަށް އަތް މަހާލީ އެ އިސްތަށިގަނޑުން ދުވި ލުއި މީރުވަހުން ހިތްފުރަމުންނެވެ. “އައި ލަވް ޔޫ…. ދެން ނުވާނެ އެނގޭ އެހެނެއް.. ބޭބީ ބުނި ކޮންމެ ކަމެއްވެސް ކުރާން…” އިތުރަށް ޝީރީންގެ ހަށިގަނޑަށް ބާރުކޮއްލަމުން މަނިކު ބުންޏެވެ. “އަސްލުތަ..” ޝީރީން ކުއްލިއަކަށް މަނިކު ދުރައްޖައްސާލަމުން އަހާލީ އުފަލުން ފޮޅެމުންނެވެ. “ހޫމް….” ޝީރީންގެ ބުޅި އިސްތަށިގަނޑާ ކުޅެލަމުން މަނިކު ހީލީ ޝީރީން އުފާވެފަ އިންވަރު ފެނުމުންނެވެ. “މާލެ ޗޭންޖްވާން ހިނގާބަލަ… ޕްލީޒް…. ” ޝީރީން އެހެން ބުނުމުން މަނިކުގެ ދެބުމަ ގޮއްޖެހުނެވެ. ހިނިތުންވެފައި އިން މޫނުގެ ކުލަވަރު ބަދަލުވެގެން ދިޔައީ ހީވެސް ނުކުރާހާ އަވަހަށެވެ. “ބޭބީ… ނޯ.. މާލެ އެއްނޫން… މަންމަ ނުދާނެ… އަހަރެން ނުދާނަން މަންމަ ނުފެންނަ އެއްވެސް ތާކަށް…. އަހަރެންގެ މަސައްކަތްވެސް މިރަށުގައި ހުރެގެން މިކުރަނީ މަންމަ މާލެދާން ބޭނުންނުވާތީ…. އަހަރެން ނޫން އެހެން މީހަކު މަންމަގެ ނުވެސް ނެތެއްނު… ބައްޕައަކީ ހާލަކުން ފަހަރަކު ރަށައް އަރާމީހެއް… ބޭބީ.. މަންމަ އެކަނިކޮށެއް ނުލެވޭނެ…. ޕްލީޒް… ” މަނިކު ބެލީ ޝީރީންއަށް ވިސްނައިދެވޭތޯއެވެ. އެހެން ނަމަވެސް މަނިކަށް ފެނިގެން ދިޔައީ މިއިން ދުވަހަކުވެސް ޝީރީންގެ ފަރާތުން ފެނިފައި ނުވާކަހަލަ ސިފައެކެވެ. “މަންމައޭ… އަހަންނަށް ވުރެއް މަންމަ މުހިންމުވީތަ.. އެކަމް ދެންމެ ބުނި އަހަރެން ބޭނުން ކަމެއް ކޮއްދޭނަމޭ… ހައް…. ދެން ކީއްކުރަންތަ އަހަނީ…..” ޝީރީންގެ މޫނުމަތިން ފެނިގެން ދިޔައީ ރުޅިވެރިކަމެވެ. މަނިކުއާ ދިމާލަށް ލޯ އަޅާލައިގެން އިން އިރު ހީވަނީ ދެންމެ ދެންމެ އެ ދެލޮލުން ފިއްސާލަފާނެހެންނެވެ. “ބޭބީ..” މަނިކު ޝީރީންގެ އަތުގައި ހިފާލަމުން ގޮވާލީ އާދޭހުގެ ރާގަށެވެ. “ކޮން ބޭބީއެއް…. އަހަންނާ ދިމާލަށް ބޭބީއޭ ކިޔާ ގޮވާނެކަމެއް ނެތް… ވަރަށް ފޫހިވޭ….އަދި ބުނެފިޔޭ ކޮންމެ ކަމެއްވެސް ކުރާނެމޭ…. ” މަނިކަށް ފުރަގަސް ދެމުން ޝީރީން ހަށަންބަދެލިއެވެ. “ޝީރީން….. ޝީރީން ކޮންމެ އެއްޗެކޭ ކިޔަސް މަންމަ އެކަނި ކޮށެއް ނުލެވޭނެ… ބަޓް ބޭބީ ހަނީމޫނަށް ދެވިދާނެ… އޯކޭ…..” ޝީރީންގެ ކުރިމައްޗަށް އަރަމުން މަނިކު ޝީރީންގެ ދަތް ދޮޅީގައި ހިފާ އިސްއުފުލާލިއެވެ. “މާލެ…. ” ޝީރީން އުފަލުން މަނިކުގެ ގައިގަ ބައްދާލީ މަނިކު ބޯޖަހާލުމުންނެވެ.\nދޮންކެޔޮ ފީނީގައި ކުރިއެއް ކަނޑަން އިން ލައިލާ ސިހުނީ ފަހަތުން އަޑެއް އިވެން ފެށުމުންނެވެ. އެންމެ ކުޑައިރުންސުރެންވެސް ދޮންކެޔޮ ފީޏަކީ ނާމާން ތަނެކޭ މީހުން ބުނާތީ ލައިލާ އަޑުއަހައެވެ. އިސާހިތަކު ލައިލާގެ ނިއްކުރިން ދާތިކިތަކުގެ މުތީތަކެއް ވިދަންފެށިއެވެ. ތުރުތުރު ލަމުން ދިޔަ ދެފައި ނަގަމުން ދިޔައީ ހިންޏަކަށްވުރެއް މަޑުންނެވެ. “ޕޮއް” ކުއްލިއަކަށް ލައިލާ ސިހި ފަހަތަށް އެޅި ފިޔަވަޅާއެކު ވެއްޓުނީ ޗަކަތަކުގެ ތެރެއަށެވެ. “ހަހަހަހަހހަހަހ” ސާބަހޭ ލައީ…. ތިހާ ބިރު ގަންނަ މީހަކުވެސް މަ ހިތަށް އަރާ މިތަނަށް ތިވަންނަނީ ކީއްކުރަންބާއޭ…” މޭގައި އަތްއަޅައިގެން އަވަސް ނޭވާތަކެއް ލަމުން ދިޔަ ލައިލާއާ ދިމާކުރަމުން ނަދީމް ދިޔައީ ހެމުންނެވެ. އިރުކޮޅަކު ލައިލާ އެހެން އިނދެ ދެން ފެނުނީ އަތުގައި އޮތް ކުރި ނަދީމް އާ ދިމާލަށް ހޫރާލި ތަނެވެ. “އަތްދޯއި… ލައީ….” ބޯމަތީގައި އަތް އަޅަމުން ނަދީމް ދިޔައީ ފިރުމަމުންނެވެ. “އަހަރެންވެސް ބިރުގަތޭ.. މަގޭ ހިތް ބޭރަށް އައިނަމަ ކިހިނެއް ހަދާނީ..” ޗަކަ ތަކުގެ ތެރެއިން ތެދުވަމުން ލައިލާ ބުންޏެވެ. “އަހަރެން އެ ހިތް ހިފައިގެން ފިލާނީ….” ނަދީމްގެ ބެލުމުގައި މިއަދު ތަފާތެއްވިއެވެ. އެހެންނަމަވެސް ލައިލާ މާބޮޑުކަމަށް ނުހަދާ ހިނގައިގަތީ ކުރިއަށެވެ. “ހެހެހެހ les en anmeldelse.. ލައީ ސޮރީ އޭ… އެކަމް ލައި އަށް ދޮންކެޔޮ ކުރި ކެވިއްޖެއެއްނު..” ނަދީމް ހެމުން ހެމުން ލައިލާއަށް މަލާމަތް ކޮއްލިއެވެ. “އެ ކުރިގަނޑު ބޭކާރެއް ނުވިއެއްނު… ތިބޮލުގަ ތިހުރި ތަތްކިރުތަށް ފިލުވަން ކިތައްފުޅި ޝޭމްޕޫ ބޭނުންވާނެބާ…. ހަހަހހަހަ” ނަދީމްގެ ބޮލަށް އިޝާރާތް ކުރަމުން ލައިލާ ހެމުން ހެމުން ދުއްވައިގަތެވެ. ނަދީމްއަށް އެވަގުތު ރޭކާލީ ބޮލުގައި ހުރި ތަތްކިރުތަކެވެ. ލައިލާއޭ ކިޔާ ނަދީމްވެސް ލައިލާ ފަހަތުން ދުއްވައިގަތީ ހެމުންނެވެ.\n“މަންމާ…. މަންމާ…. މާލެދާން މިއުޅެނީ….” ޝީރީން ސަމްސިއްޔަގެ ގައިގާ ބައްދައި ގަންނަމުން ބުންޏެވެ. “ކޮބާ… މަންމަ ބުނީމެއްނު މަނިކު އެއީ ރަނގަޅު ކުއްޖެކޭ…. ދަރިފުޅު އުފަލުގައި ބަހައްޓަން އޭނަ ކޮންމެފަދަ ކަމެއްވެސް ކޮއްފާނެ….. “ސަމްސިއްޔަވެސް އުފަލުން ޝިރީންގެ ގައިގަ ބައްދާލީ ދަރިފުޅުގެ އުފަލުގައި ބައިވެރިވަމުންނެވެ.\nދަންވަރުގެ އެ ހަމަހިމޭން ވަގުތުގައި ކޮޓަރި ތެރެ ދިއްލިފައިވަނީ ޝީރީންގެ އަތުގައި އޮތް ފޯނުގެ އަލިންނެވެ. ބަންޑުން އޮތް ޝީރީން ދިޔައީ ފޫހިކަމެއްނެތި ޗެޓްކުރަމުންނެވެ. ކައިރީގައި އޮތް މަނިކު އިރުއިރު ކޮޅާ ދެފަރާތަށް ޖެހިލަނީ ޝީރީންގެ ގައިގަ ބައްދަމުންނެވެ. އެކަމުގެ ސަބަބުން ޝީރިންއަށް ކިތައްމެ އުދަގުލެއް ވިޔަސް ޝީރީންބެލީ އޮތްގޮތަށް އޮވެވޭތޯއެވެ. މަނިކު ހޭލައިފިއްޔާ އެ އުފާރިވަގުތުކޮޅަށް ނިމުމެއް އައިސްފާނެތީއެވެ. ޝީރީން އެތަށް އިރެއް އެހެން އޮތުމައްފަހު ބާލީސް ކައިރީގައި ފޯނު ބޭއްވީ ފާހަނައަށް ދިޔުމަށެވެ. އޭރުވެސް މަނިކު ދެފަރާތަށް އެނބުރި އެނބުރި އޮތެވެ. މަނިކު އެއްލިއަތް ޝީރީންގެ ގައިގަ ނުޖެހުމުން މަނިކު މަޑުމަޑުން ދެލޯ ހުޅުވާލަމުން ދެފަރާތް ހޯދާލިއެވެ. ފާހަނައިން ފެން ދޫކުރާ އަޑުއިވުމުން ޝީރީންވީ ފާޙަނައިގަކަން މަނިކަށް އެނގުނެވެ. އެއްލިއަތުގައި ޝީރީންގެ ފޯނު ޖެހުނީ އެވަގުތެވެ. ފޯނުގެ ޗްކްރީންވެސް ދިއްލިގެން ދިޔައީ އެވަގުތެވެ. އެހާ ލަސްގަޑިއެއްގައި ޝީރީންއަށް އައީ ކޮން މެސެޖެއްތޯ ބަލާލަން މަނިކު ފޯނު ކައިރިކޮއްލިއެވެ. “ބޭބީ ސަންޑޭއަށް ވެއިޓްވެސް ނުކުރެވޭ… އައި މިސްޔޫ…. އައި ލަވްޔޫ….. މިކަހަލަ ފިނި ރޭތަކުގައި ބޭބްސް ކައިރީގައި އޮންނަނަމަދޯ..” މަނިކު ފޯނު އަތުގެ މުށުތެރޭ ބާރުކޮއްލީ އެއީ އެމީހާގެ ކަރުނަމަ ފިތިގެން މަރުވާހާ ބާރަށެވެ. އެވަގުތު ފާޙަނައިން ނިކުތް ޝީރީންއަށް އެނދުމަތީގައި އިށީގެދެގެން އިން މަނިކު ފެނި ދެފައި މުށިތަކުމަތީގައި ތަތްވިކަހަލައެވެ.\n“ޝީރީން މާލެ ދާން ތިއުޅެނީ މިހެންވެތަ..” އަތުގައި އޮތް ފޯނަށް އިޝާރާތް ކޮއްލަމުން މަނިކު އަހާލީ ރުޅިއައިސް ރަތްވެފައި ހުރެއެވެ. “އަހަރެން… އަހަރެން…” ޝީރީންއަށް ފަސްޖެހެވުނީ މަނިކުހުރި ގޮތުންނެވެ. “ޝީރީން… މާލެ ދެން ނުދެވޭނެ… ލަދެއް ނުގަނޭތަ އަހަރެންގެ އަންބަކަށް ވެހުރެ ތިކަހަލަ ކަމެއް ކުރާކަށް…..” މަނިކު އައި ރުޅީގައި ބޭރަށް ނިކުތީ ދޮރު ބަން ލާފައި ޖަހަމުންނެވެ. އޭރުވެސް ޝީރީން އިން ގޮތަށް އިނީ ގުނޑިލަންވެސް ނޭނގިއެވެ.\nއަރައިގެން އައި އިރާއެކު މަނިކު މިސްރާބު ޖެހީ ނަދީމް ކައިރިއަށް ދިޔުމަށެވެ. އެހެން ނަމަވެސް ފަސްޖެހެވުނީ އިތުރުމީހަކަށް އެކަން އަންގަން ހިތް ނޭދޭތީއެވެ. “މަނިކު… ކައޭ މީހަކާ އިންފަހުން އަހަރުން މީ ނެތްބައެއްދޯ….” ނަދީމްއައިސް މަނިކުގެ ކޮނޑުމަތީގައި ޖަހާލަމުން ބުންޏެވެ. “ސާބަހޭ ކަލޭއަށް… މަ އަދި އައިމަ… އޯކޭ އޯކޭ… މަމިދަނީ..” މަނިކު އައިކޮޅަށް އެނބުރުމުން ނަދީމް މަނިކުގެ ގައިގަ ހިފެއްޓިއެވެ. “އޭ މަޑުކޮއްބަލަ…. އަދި ހާދަ އިމޯޝަނަލް އޭ ދޯ…. އެބައޮތޭ ވާހަކައެއް ބުނަން ބޭނުންވެފަ… ހިނގާބަލަ ގެއަށް….” މަނިކުގެ ކޮނޑަށް އަތްވައްޓާލަމުން ނަދީމް މިސްރާބު ޖެހީ ގެއަށް ވަނުމަށެވެ.\n“ދެން ކިޔާބަލަ…” ސިޓިން ރޫމް ސޯފާގައި އިށިންނަމުން މަނިކު އަހާލީ ނަދީމްއާ ދިމާލަށް ބުމަ އަރުވާލަމުންނެވެ. “މީ މީ… މަ ލައިލާ… ލައިލާ ސެޓްވޭތޯ…” އެންމެ ފަހުން ނަދީމް ހިތުގެ ސިއްރު ފާޅުކުރިއެވެ. “އޭ އަސްލުތަ… ލައީ އެއީ ވަރަށް ރަނގަޅު ކުއްޖެއް… ލައީ އަށް ދެރައެއް ނުދޭތި…. މަވެސް ހެލްޕެއް ވާނަން…” ހިތުގައި ހުރި ތަދަށް ފަރުވާލެއް ނުބަހައްޓައި މަނިކު ބެލީ ރަހުމަތްތެރިއާއަށް އެހީގެ އަތެއް ފޯރުކޮއްދެވޭތޯއެވެ. ނަދީމްގެ މޫނުމަތިން އެވަގުތު ފެނިގެން ދިޔައީ މިއިން ޒަމާނަކުވެސް ނުފެންނަ ހިނިތުންވުމެކެވެ.\n“ދަރިފުޅާ ޝީރީން…. އާދެބަލަ މަންމައަށް އެހީއެއް ވާން..” މެންދުރު ކެއުން ތައްޔާރު ކުރުމަށް އިން ޝިޔާމާ ޝީރީންއަށް ގޮވާލިއެވެ. އެހެން ނަމަވެސް ގޮވާ ގޮވާވެސް ޝީރީންގެ ހަބަރެއް ނުވުމުން ޝިޔާމާ ހާސްވިއެވެ. ހަނޑޫ ދޮންނަން އިން ތެލި ސިންކްއަށް ލަމުން ޝިޔާމާ މިސްރާބު ޖެހީ ޝީރީން ކޮޓަރީގައި އިންތޯ ބެލުމަށެވެ.\n“ދަރިފުޅާ ޝީރީން… ޝީރީން..” ތަކުރާރުކޮށް ޝީޔާމާ ދިޔައީ ޝީރީންއަށް ގޮވަމުންނެވެ. “ކިހާ ދެރަކަމެއް… ބޮލުގަ ރިއްސާތީއޭ މިއޮތީ… އަޅެ އަހަރެން މިގޭގަ އެހެންޏާސް މަސައްކަތް ކުރަންތަ… ނުކުރަމެއްނު… ދެން ކޮންމެހެން އަހަރެން ގެންދަން ޖެހޭތަ ތިކުރާކަމެއް ކުރަން…” ޝީރީންގެ ބަސްކޮށާރު ހުރި ގޮތުން ޝިޔާމާ އިނީ ބުނާނެ އެއްޗެއް ނޭނގިފައެވެ. ކުއްލިއަކަށް ޝީރީންއަށް އައި މިބަދަލުން ޝިޔާމާގެ ހިތް ކުދިކުދިވިއެވެ.\nHiii guyxxxx. Maadham varah bxy vaane ehnve mirey hama up mi kohly. N yes alhugandaky sarukaaru vazyfaa ehga ulhey kuhjeh. Office3jahaa iru nimey gothah baeh dhuvas dhuvahu havyruvx cls oveyy. N reyganduvx. Thedhah bunaanama i only get friday hama ehkoh free vaa. I just hope yu guyx understnd. Vaahaka liyany varah liyaa hithunn. N alhugandah hama yagyn mithaa gina writers aky job adhaa kuraa myhunnkann. Plus kiyavaa kudhinn. So please baeh faharu up kurun laa vedhaane. Tht doesnt mean vaahaka up nukuraane eyy. Mi site ga alhuganduge vaahaka thah ky hurihaa kudhinnah ingeyne vaahaka ehkoh genes nudhy huhtaa nulaakannn. Ehnve sorryy eyy vx buneveny. I am really sorryy once again mihaa bodu explanation eh dhinyma. N yes thnk yu guyx for supporting. I lov yu guyxx???????????\nThnk yu so much aishoo??\nV salhi mi vaahaka… next part ah eba v inthizaaru kurevey… next part avas kollahchey…\nThnk yu so much. Iraadha kurehvihyaa sundayga up kohla dheynan. Thnk yu so much??\nMe2 vvv salhi mipartves n understand veyjob ga ulhemun study kuramun v busyvaane kamah adhi thikuraa hiyyvarah hama saabas writers ah n thank u so much\nThnk yu so much khajja.?? aslu alhugandu ehgothakah ekahala vaahaka eh bunaakahnun hury. Bt readers ge cmmnt thah baeh strys inn fenifa hithah ery ehn bunann. Aslu gina readers ah understand vaakanvx ingeyy. Readrrss vx egothah react kurany kyvegnkann ingey. Yes baeh writer eba kuruvaa year ehvaruge inthixaaru n ehnve kann ingeyy readers ah faith noannany. Insha allah i will try to up stry hama ehkoh. Readers please have faith in us. ???? readers aky alhugandu mennge kuri erunnn. N i lov yu guyxxx. ??\nWoww…varah habeyss…Aslu vs varah busy job ulheymuh kiyavaathi vyma..thanks all the writers eyhaa schedule buxy koh ohnaa iru vs up koh dhey thi..thanksalot..love>3\nThnk yu so much mary. Insha allah will try to do my best. And thnk yu for trusting ??\nThnk yu so much ??\nohhh kamana u dnt hav to giv an explanation….ekaku understand nuviyas i truly understand hw hard u all writer will b…mibuny type kurumakee ves baei kudinnah ehaa fasheyha kamei noon dhw…i salute to those writers who upload their stories frm beginning to de end…\nn kamana ge stroies thakakee abadhuves v reethi furihama stories thakei…so m v thankful to u…??❤?✌?\nThnk uu so much ken. It means alot to me. N thnk yu for supprtn ?? i will try my best ingey\nI am really v sorry kamana vv foohivegen erey balaaly esfiya dhen story thah up nuvaathy egothah comment kurevuny vvv sorry kamana hurihaa fan un ge kibain vex maafah edhen sorrrrrrrrrrrrrrrrrrrrrry??? and me aky kamana dheke v loabivaa reader eh luv u ummaaaaaah.\nOoh itx okey thaathi. I knw ehn buny dhera akah nunkann. Thtx y i lov yu guyxx. Knme writer akahvx knmevx varehge trust eh kurahchey. N i lov yu tooo. Ummmwah??\nހިތާމަ ދީނީ ލޯބި May 7, 2020\nޤުރުބާންވުމީ މިހިތުގެ އުފާ 24 ވަނަ ބައި\nކެހިވެރި ދުނިޔެ – ތިންވަނަ ބައި-\nހަޤީޤީ ހިތާމަ ލޯބި October 16, 2017


Dhunfathuge isthiumaalu kurun huttaalumah BODU tharuheebeh | ungoofaaru.com\nބަނޑޭރިގަނޑު/ޚަބަރު/ދުންފަތުގެ އިސްތިއުމާލު ކުރުން ހުއްޓާލަން ބޮޑު ތަރުހީބެއް\nރޭ ފެށުނު ދެވަނަ ބުރުގެ ބައިވެރިނަށް މައުލޫމާތު ދިނުމަށް ބޭއްވި ބައްދަލުވުމުގެ ތެރެއިން\nސްމޯކިން ސެޒޭޝަން ޕްރޮގްރާމް ނުވަތަ ދުންފަތުގެ އިސްތިއުމާލު ކުރުން ހުއްޓާލަން ބޭނުންވާ ފަރާތްތަކަށް ހާއްސަ ކޮށްގެން އުނގޫފާރު ރީޖަނަލް ހޮސްޕިޓަލްގެ ޕަބްލިކް ހެލްތު ޔުނިޓުން ހިންގާ ހާއްސަ ޕްރޮގްރާމަށް ބޮޑު ތަރުހީބެއް ލިބެމުން އެބަދެއެވެ.\nއުނގޫފާރު ރީޖަނަލް ހޮސްޕިޓަލްގެ ޕަބްލިކް ހެލްތު ޔުނިޓުން މި ޕްރޮގްރާމްގައި ބައިވެރިވުމުގެ ފުރުސަތު ހުޅުވާލައިފައިވަނީ 18 ޑިސެމްބަރު 2019 އިން ފެށިގެން 22 ޑިސެމްބަރު 2019 ގެ ނިޔަލަށެވެ.\nއުނގޫފާރު ރީޖަނަލް ހޮސްޕިޓަލްގެ ޕަބްލިކް ހެލްތު ޔުނިޓުގެ ފަރާތުން އުނގޫފާރު ޑޮޓް ކޮމް އަށް މައުލޫމާތު ދެއްވަމުން އަހުމަދު މާހިރު ވިދާޅުވީ މިޕްރޮގްރާމްގެ ފުރަތަމަ ބުރު 26 ޑިސެމްބަރުގައި ފަށާފައި ވާ ކަމަށެވެ. މިބުރުގައި 19 ފަރާތަކުންވަނީ ޕްރޮގްރާމް ފަށާފައެވެ. އަދި ރޭ ފެށުނު2ވަނަ ބުރުގައި 29 ފަރާތަކުން ބައިވެރި ވެފައިވާ ކަމަށެވެ. އަދިވެސް މިޕްރޮގްރާމުގައި ބައިވެރިވުމަށް ގިނަބަޔަކު އެދެމުންދާކަމަށާއި އަންހެންބޭފުޅުންނަށް ހާއްސަކޮށް އެފަރާތްތަކަށް މިފަދަ ބުރެއް ބާއްވައިދިނުމަށް އެދެމުން ދާކަމަށެވެ. މީގެ އިތުރުން އަތޮޅުގެ ބައެއް ރަށްތަކުންވެސް މިކަމަށް ރިކުއެސްޓް ކުރަމުން ދާކަމަށެވެ.\nމިޕްރޮގްރާމުގައި ބައިވެރިވެ ޕްރޮގްރާމް ފުރިހަމަކުރަމުންދާ ޒުވާނަކު މައުލޫމާތު ހިއްސާ ކރުރަމުން ބުނީ މިއީ ވަރަށް ރަގަނޅު ޕްރޮގްރާމެއްކަމަށާއި އާއަހަރާއި ދިމާކޮށް ދުންފަތުގެ އިސްތިއުމާލުކުރުމުން ދުރުވުމަށް ލިބިގެން މިދިޔައީ ވަރަށް މުހިއްމު ފުރުސަތެއްކަމަށެވެ.\n“އަޅުގަނޑު ހުރީ މިކަމުން ސަލާމަތްވުމަށް ވަރަށް ބޭނުންވެފަ، އާއަހަރު ފެށޭއިރު ހުއްޓާލަން ނިންމައިގެން މިހުރީ، މިގޮތަށް ނިންމައިގެން ހުއްޓާ މިޕްރޮގްރާމުން ފުރުސަތު ލިބިގެން ދިއުން މިވީ މަށަށް ލިބުނު ވަރަށްބޮޑު ހިތްވަރަކަށް އަދި ފުރުސަތަކަށް”


Chelsea aai Manchester City in magaamugai lead nagaifi | Mihaaru\nލަނޑު ޖެހުމަށް ފަހު ޗެލްސީގެ ޖިރޫޑް އުފާފާޅުކުރަނީ.-- ފޮޓޯ: އޭއެފްޕީ\n23 ފެބުރުއަރީ 2020 - 09:15\nއަމިއްލަ ދަނޑުގައި ޗެލްސީ ވަނީ 2-1 އިން ޓޮޓެންހަމް ހޮޓްސްޕާސް ބަލިކޮށްފަ އެވެ. ލެސްޓާ ސިޓީ ދަނޑުގައި ކުޅުނު މެޗުން މެންޗެސްޓާ ސިޓީ މޮޅުވީ 1-0 އިންނެވެ.\nސިޓީ އަށް ލިބުނު މޮޅާ އެކު އެ ޓީމުން ވަނީ ދެ ވަނައިގައި ހަތް ޕޮއިންޓުގެ ލީޑެއް ނަގައިފަ އެވެ. ސިޓީ އަށް 27 މެޗުން 57 ޕޮއިންޓް ލިބިފައިވާއިރު، ލެސްޓާ އަށް 27 މެޗުން ހަމަކުރެވުނީ 50 ޕޮއިންޓެވެ. ހަތަރު ވަނައިގެ ރޭހުގައި ޗެލްސީން ވަނީ ރޭ ހަތަރު ޕޮއިންޓަށް ލީޑުފުޅާކޮށްފަ އެވެ. ޗެލްސީ އަށް 27 މެޗުން 44 ޕޮއިންޓް ލިބިފައިވާއިރު، ފަސް ވަނައިގައި އޮތް ޓޮޓެންހަމްގެ އޮތީ 27 މެޗުން 40 ޕޮއިންޓެވެ. އަދި ރޭ އަމިއްލަ ދަނޑުގައި 1-1 އިން ބްރައިޓަންއާ އެއްވަރުވި ޝެފީލްޑް ޔުނައިޓެޑް ހަ ވަނައިގައި އޮތީ 27 މެޗުން 40 ޕޮއިންޓް ހަމަކޮށްގެންނެވެ.\nލީގުގައި އެންމެ ފަހުން ކުޅުނު މެޗުން މެންޗެސްޓާ ޔުނައިޓެޑް އަތުން ބަލިވުމުން ޗެލްސީން ރޭގެ މެޗަށް ނުކުތީ ޓޮޓެންހަމް ބަލިކޮށް އަލުން ފޯމަކަށް އެޅުމަށެވެ. ގިނަ ދުވަސްތަކަކަށް ފަހު ފުރަތަމަ އެގާރައިގައި ފްރާންސްގެ އޮލިވިއޭ ޖިރޫޑް ހިމަނައިގެން ޗެލްސީން ނުކުތް މި މެޗުގައި އެ ޓީމަށް ލީޑުނަގައިދިނީ ވެސް އޭނާ އެވެ. ފުރަތަމަ ހާފުގައި ޓޮޓެންހަމުން އެއްވަރުކުރަން ކުރި މަސައްކަތް ކާމިޔާބުނުވެދިޔައިރު، ދެ ވަނަ ހާފް ފެށިގެން ތިން ވަނަ މިނިޓްގައި ޓޮޓެންހަމަށް ލީޑުފުޅާކޮށްދިނީ މާކޯސް އަލޮންސޯ އެވެ.\nޓޮޓެންހަމުން މި މެޗުގައި ޖެހި ގޯލަކީ މެޗުގެ ފަހު މިނިޓްގައި ޗެލްސީގެ ޖަރުމަނު ޑިފެންޑަރު އެންޓޯނިއޯ ރޫޑިގާ ފައިގައި ޖެހިފައި ބައިކޮޅަށް ވަން ގޯލެކެވެ.\nމި މޮޅާ އެކު ޗެލްސީގެ ކޯޗު ފްރޭންކް ލަމްޕާޑް ވަނީ ކޯޗިން ކެރިއަރުގައި ޓޮޓެންހަމްގެ ކޯޗު ހޯސޭ މޮރީނިއޯއާ ދެކޮޅަށް ނުކުތް ތިން ފަހަރު ވެސް މޮޅުވެފަ އެވެ. ޓޮޓެންހަމް އަތުން މި ފަހަރު ލީގުގައި ދެ ފަަހަރު ވެސް ޗެލްސީ މޮޅުވިއިރު، މިއީ މިދިޔަ 14 އަހަރު ތެރޭ ލީގުގައި އެކަން ހާސިލްވި ފުރަތަމަ ފަހަރެވެ. އެކަމަކު މި ހުރިހާ ކަމެއްގައި ކުރި ލިބުނަސް ލަމްޕާޑް ހިތްހަމަ ނުޖެހުނީ ރޭ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު ވެސް ޓޮޓެންހަމްގެ ޖިއޮވާނީ ލޮ ސެލްސޯ ކުރި ނުރައްކާތެރި ފައުލަށް ރަތް ކާޑެއް ނުދެއްކުމުންނެވެ.\nވީއޭއާރް މައްސަލައިގައި ރޭ ލެސްޓާ އިން ވެސް ވަރަށް ބޮޑަށް ހިތްހަމަނުޖެހުނެވެ. އެއީ އޭރިއާ ތެރެއިން ކެވިން ޑިބްރޭނާ އަތުގައި ޖެހުނު ބޯޅައެއްގައި ޕެނަލްޓީ ނުދިނުމުންނެވެ. އެކަމަކު ލެސްޓާގެ ޑެނިސް ޕްރައެޓް އަތުގައި ޖެހުނު ބޯޅައެއްގައި ސިޓީ އަށް ޕެނަލްޓީ ދިނެވެ. އެ ޕެނަލްޓީން ސިޓީގެ ސާޖިއޯ އަގުއޭރޯ ޖެހި ބޯޅަ ލެސްޓާގެ ކީޕަރު ކެސްޕާ ޝްމައިކަލް ވަނީ މަތަކޮށްފަ އެވެ. މި މެޗުގައި ސިޓީގެ ހަމައެކަނި ގޯލު ޖެހީ ބަދަލު ކުޅުންތެރިޔެއްގެ ގޮތުގައި ކުޅެން އެރި ގަބްރިއެލް ޖީސޫސް އެވެ. މެޗުގެ ކުރީކޮޅުގައި ލެސްޓާ އަށް ލީޑުނަގައިދޭން ޖޭމީ ވާޑީ ޖެހި ބޯޅައެއް އަމާޒުވީ ގޯލުގެ ދަނޑިއަށެވެ.\nސިޓީން އެންމެ ފަހުން ފޮނުވާލި ހަތަރު ޕެނަލްޓީ ވެސް ނާކާމިޔާބުވެފައިވާއިރު، މިއީ އޮތް ކަންބޮޑުވުމެއް ކަމަށް އެ ޓީމުގެ ކޯޗު ޕެޕް ގާޑިއޯލާ ވަނީ ބުނެފަ އެވެ.\nމެންޗެސްޓާ ސިޓީ ޗެލްސީ ޓޮޓެންހަމް އިންގްލިޝް ޕްރިމިއާ ލީގް ލެސްޓާ ސިޓީ\nޗެލްސީ ފޭން ބޭސް\nޕްރިމިއާ ލީޣްގަ މިިސީޒަނުގައެންމް ރަނގަޅު ކުރިއެރުމެއް ހޯދި ކުލަބަކީ ރާއްޖޭގެ އެންމެ ސަޕޯޗަރުންގިނަ ކުލަބް ޗެލްސީ.ތޮޓެންހަމް ހީކުރީ ޗަމްޕިއަންސްލީގްގެ ފައިނަލް ކުޅެވުނީމަ ބޮންތިއަށް އެރުނީކަމަށް.މޮރީނިއޯއަށް ޓޮޓްހަމް މޮޅުކުރުން ފަސޭހަނުވާނެ.ޗެލްސީ ހޮޕ ހޮޕް.\nޕްލާސްޓިކް ފޭން ބޯއީސް\nރާއްޖޭގަ އެންމެ ސަޕޯޓަރުން ގިނަވާނީ މެންޗެސްޓަރ ޔުނައިޓެޑްގަ، ދެން ލިވަޕޫލް، އަދި އެއަށް ފަހު ރެއާލް މެޑްރިޑް ދެން އާސެނަލް. ޗެލްސީގެ އަސްލު ސަޕޯޓަރުންނެއް ނުވެސް ތިބޭނެ، ޗެލްސީއަށް ސަޕޯޓްކުރަނީ 2005 ގެ ފަހުން ފުޓުބޯޅަ ބަލަން ފެށި ޕްލާސްޓިކް ފޭން ބޯއީސް ކިޔާ ބައެއް، ޗެލްސީ މެންޗެސްޓަރ ސިޓީ، ބާސެލޯނާ އަދި ޕީ.އެސް.ޖީ އަށް ސަޕޯޓްކޮށް އުޅެނީ އިއްޔެ މެންދުރު ފުޓުބޯޅަ ފެނިގެން އުޅޭ ޕްލާސިޓިކު ފޭނުން. އެމީހުންނަށް ފުޓުބޯޅަ ފެނުނީ 2005 އާ 2008 ހިސާބުގަ


Mausoom ge hissaa onna kunfunnakah 22 million rufiyaa dheyn Customs ge macchah hukum koffin | Mihaaru\nޝަރީއަތް ހިންގާ މާލަމެއް: ކޮމަންވެލްތުން މުޝީރަކު އައްޔަން ކުރަނީ ޝަރުއީ ދާއިރާ އިސްލާހުކުރުމުގެ މަސައްކަތުގެ ތެރެއިން ކަމަށް އެ ޖަމާއަތުން ބުނޭ -- ފައިލް ފޮޓޯ: ނިޝާން އަލީ/ މިހާރު\nމައުސޫމް ހިއްސާވާ ކުންފުންޏަކަށް 22 މިލިއަން ދައްކަން ކަސްޓަމްސްގެ މައްޗަށް ހުކުމްކޮށްފި\n14 މާޗް 2019 - 13:33 112 comments\nމައުސޫމްގެ ހިއްސާ އޮންނަ ސީޖީޓީ ޕްރައިވެޓް ލިމިޓެޑަށް 22 މިލިއަން ރުފިޔާ ދައްކަން ހުކުމްކުރީ އެ ކުންފުނިން ރާއްޖެ އެތެރެކޮށްފައިވާ ސިނގިރޭޓަށް ދެއްކި ޑިއުޓީގެ މައްސަލައެއްގަ އެވެ.\nރާއްޖޭގައި އެންމެ ފުޅާ ދާއިރާއެއްގައި ސިނގިރޭޓް އެތެރެ ކުރާ އެ ކުންފުނިން ދައުވާކުރީ ޑިއުޓީގެ ގޮތުގައި ދައްކަން ކަސްޓަމްސް އިން ކަނޑައެޅި އަދަދާ މެދު ހިތްހަމަނުޖެހިގެންނެވެ. އެނގިފައިވާ ގޮތުގައި، މި މުއާމަލާތް ހިނގީ ސިނގިރޭޓްގެ ޑިއުޓީ މާޗް، 2017 ގައި ބޮޑުވި ދުވަސްވަރު އެވެ.\nCigarette, energy drinks ge duty bodu koffi\nއެ ކުންފުނިން އެ ފަހަރު ސިނގިރޭޓް ޝިޕްމެންޓް އެތެރެކުރިއިރު، ސިނގިރޭޓްގެ ޑިއުޓީ ބޮޑުކޮށްފައި އޮތުމުން، ހިލާފު އުފެދުނީ ބޮޑުކުރި ޑިއުޓީ ދެއްކުމާ މެދުގަ އެވެ. އެކަމަކު ޑިއުޓީ ބޮޑުވުމުން އިތުރަށް އެރި 22 މިލިއަން ރުފިޔާ ކަސްޓަމްސް އަށް ދެއްކުމަށް ފަހު ސީޖީޓީން ދެން ދިޔައީ އެ ފައިސާ އަނބުރާ ހޯދަން ކޯޓަށެވެ.\nސިނގިރޭޓް ޝިޕްމެންޓް، ޑިއުޓީ ބޮޑުކުރި ދުވަހުގެ ކުރިން ރާއްޖެ އެތެރެކުރިއިރު، އެ އަށް އޭރު ހުރީ ކުރީގެ ޑިއުޓީ ދައްކައި ނިންމައިފަ އެވެ. އެކަމަކު، އެ ޝިޕްމެންޓަކީ ކަސްޓަމްސްގެ ބޮންޑެޑް ވެއާ ހައުސް ގައި އެ ވަގުތު ބަހައްޓާ ގޮތަށް ގެނައި މުދަލެއް ކަމަށް ވުމުން، ސިނގިރޭޓް ޝިޕްމެންޓް ސީޖީޓީން ނެރުނުއިރު އޮތީ ބޮޑުކުރި ޑިއުޓީ އަށް އަމަލުކުރަން ފަށައިފަ އެވެ. އެހެންވެ ކަނޑައަޅާފައިވާ އުސޫލުގެ ދަށުން އެ ސިނގިރޭޓް ޝިޕްމެންޓަށް ކަސްޓަމްސް އިން އެޕްލައި ކުރީ ބޮޑު ޑިއުޓީ އެވެ.\nކަސްޓަމްސް ކޮންޓްރޯލް ސަރަހައްދު، ބޮންޑެޑް ވެއާ ހައުސްގައި ހުންނަ މުދަލެއް ނެރޭއިރު ނަގަނީ އެ ވަގުތަކު އެ މުދަލަކަށް ކަނޑައަޅާފައިވާ ޑިއުޓީ އެވެ. ބޮންޑެޑް ވެއާ ހައުސް އަށް ވައްދާއިރު ކަނޑައަޅާފައިވާ ޑިއުޓީއެއް އެ މުދަލަކަށް ނުނަގާނެ އެވެ.\nކުރީގެ ބަންޑާރަ ނައިބު މުހައްމަދު އަނިލްގެ ދުވަސްވަރު ބޭއްވި ޝަރީއަތުގެ އަޑުއެހުންތަކުގައި ދައުލަތުން ބުނަމުން ދިޔައީ ޑިއުޓީގެ ގޮތުގައި ނެގި އަދަދު ރަނގަޅު ކަމަށާއި އެހެންވެ، ސީޖީޓީ އަށް ކަސްޓަމުން އަނބުރާ ފައިސާ ދޭން ނުޖެހޭ ކަމަށެވެ. އެކަމަކު އާ ސަރުކާރާ އެކު ދައުލަތުގެ ސްޓޭންޑް ބަދަލުވެ އެއްބަސްވީ ސީޖީޓީން އިތުރަށް އެ ފަހަރު ދެއްކި ނުވަތަ ބޮޑު ޑިއުޓީގެ ގޮތުގައި ދެއްކި 22 މިލިއަން ރުފިޔާ އަނބުރާ ދޭން ޖެހޭ ކަމަށެވެ. މި މައްސަލަ ނިންމި އިރު، ސީޖީޓީގެ ވަކީލުގެ ގޮތުގައި ތަމްސީލު ކުރެއްވީ ހިސާން ހުސެއިންގެ ލޯފާމެވެ.\nބުދަދުވަހު ސިވިލް ކޯޓުން ކަސްޓަމްސްގެ މައްޗަށް އަމުރުކުރީ ސީޖީޓީން ހޯދަން އެދުނު 22 މިލިއަނަށް ވުރެ ގިނަ ރުފިޔާ ހަ މަސް ތެރޭގައި ކޯޓަށް ދައްކައި ހަލާސް ކުރުމަށެވެ. ހުކުމުގައިވާ ގޮތުން، އެއީ ސީޖީޓީ އަށް ކަސްޓަމްސް އިން އަނބުރާ ދޭން ޖެހޭ ފައިސާ ކަން ދައުލަތުގެ އިއުތިރާފުން ޝަރީއަތަށް ވަނީ ސާބިތުވެފަ އެވެ.\nއެމްޑަބްލިއުއެސްސީގެ ޗެއާމަން މައުސޫމް. އޭނާގެ ހިއްސާ އޮންނަ ކުންފުންޏަކަށް 22 މިލިއަނަށް ވުރެ ގިނަ ރުފިޔާ ދައްކަން ކަސްޓަމްސްގެ މައްޗަށް ހުކުމް ކުރީ މިދިޔަ ބުދަ ދުވަހު.\nޑިއުޓީ ބޮޑުކޮށް ދައްކަން ޖެހުނީ ކީއްވެ؟\nސިނގިރޭޓްގެ ޑިއުޓީ ބޮޑުކުރި ބިލް ގާނޫނަކަށް ވީ އިރު ސިނގިރޭޓް އެ ޝިޕްމެންޓް ރާއްޖެ ނުގެނެ އެވެ. އެނގިފައިވާ ގޮތުގައި އޭރު ބޯޓު އުޅެނީ ދަތުރުމަތީގަ އެވެ. އެ ޝިޕްމެންޓްގެ އަގުގެ ގޮތުގައި ސީޖީޓީން ޖަހާފައި އޮތީ ޑިއުޓީ ބޮޑުކުރުމުގެ ކުރީގެ އަގެވެ. އެކަމަކު ޝިޕްމެންޓް އައި އިރު ޑިއުޓީ ވަނީ ބޮޑުވެފަ އެވެ.\nސީޖީޓީ އާއި ކަސްޓަމްސްއާ ދެމެދު ހިލާފު އުފެދުނީ ދައްކަން ޖެހޭނީ ކުޑަ ޑިއުޓީތޯ ނުވަތަ ބޮޑު ޑިއުޓީތޯއާ މެދުގަ އެވެ. ޑިއުޓީ ޑިކްލަރޭޝަން ފޯމުގައި އަގު ޖަހާފައި އޮތަސް، ޑިއުޓީ ދެއްކި ކަމަށް ކަސްޓަމްސް އިން ގަބޫލުކުރަނީ އެތަނަށް ފައިސާ ލިބުމުންނެވެ. އެހެންކަމުން ކުޑަ ޑިއުޓީ އޮތް އިރު ގެންނަން އުޅުނު ސިނގިރޭޓް ޝިޕްމެންޓް ރާއްޖެ އައި އިރު ޑިއުޓީ އޮތީ ބޮޑުވެފައި ކަމުން އެ މުދާ ސީޖީޓީއަށް ދޫކުރީ ބޮޑުވި އަދަދު ދެއްކުމުންނެވެ.\nކަސްޓަމްސް އިން އަބަދުވެސް އަމަލްކުރަމުން އަންނަނީ އެގޮތަށް ކަމަށް ވެ އެވެ.\n"މިހާރު" އަށް އެނގިފައިވާ ގޮތުގައި ސީޖީޓީން ބުނަމުން ދިޔައީ އެ ޝިޕްމަންޓަށް ދައްކަން ޖެހޭނީ ކުޑަ ޑިއުޓީ ކަމަށެވެ. އެހެންކަމުން 22 މިލިއަން ރުފިޔާ އަނބުރާ ހޯދަން ކޯޓަށް ދިޔައީ އެވެ.\nމައުސޫމް އަދިވެސް ސަސްޕެންޝަނުގައި\nއެކަމަކު މައުސޫމް ވިދާޅުވެފައި ވަނީ އެސްއޯއެފްއާ އެކު އެސްޖީޓީން ކުރީ ސައްހަ ވިޔަފާރީގެ މުއާމަލާތެއް ކަމަށެވެ. އަދި އެކަން ސާބިތުކޮށްދެވޭ ވަރަށް ލިޔެކިޔުންތައް އެބަހުރި ކަމަށް ވެސް އޭނާ ވިދާޅުވި އެވެ.\nސަސްޕެންޑްކުރުމާ އެކު ކުރީގެ ރައީސް މުހައްމަދު ނަޝީދު ވަނީ މައުސޫމަކީ ނަޒާހަތްތެރި ބޭފުޅެއް ކަމަށް ވިދާޅުވެ، މައުސޫމްގެ ދިފާއުގައި ނުކުންނަވައިފަ އެވެ.\nމައުސޫމަކީ ނަޝީދުގެ ވެރިކަމުގައި ރައީސް އޮފީހުގެ ޗީފް އޮފް ސްޓާފް އަދި އެ ޕާޓީގެ ކުރީގެ ޗެއާޕާސަންގެ ނައިބު (މާލީ)ގެ މަގާމް ފުރުއްވި ބޭފުޅެކެވެ.\nއިތުރު ލިޔުންތައް ސިވިލް ކޯޓް ކަސްޓަމްސް އެޓާނީ ޖެނެރަލްގެ އޮފީސް އެޓާނީ ޖެނެރަލް ދިވެހި ސަރުކާރު މެމްބަރު ހިސާން ހުސެއިން (ތުޅާދޫ) އިބްރާހިމް ރިފްއަތު، އެޓާނީ ޖެނެރަލް ސިނގިރޭޓް އިމްޕޯޓް ޑިއުޓީ


''Ronaldo ah thafaathu dhekkeyne,eumurugai ehaa fit ehen kulhuntheriyaku nudheken'' - One Online\nޔުނައިޓެޑްގެ ކޯޗު ރާފް ރަންގްނިކް --- ފޮޓޯ/ ޔުނައިޓެޑް ޓްވިޓާ\n"ރޮނާލްޑޯއަށް ތަފާތު ދެއްކޭނެ، އެ އުމުރުގައި އެހާ ފިޓް އެހެން ކުޅުންތެރިޔަކު ނުދެކެން"\nމެންޗެސްޓާ ޔުނައިޓެޑްގެ ޕޯޗުގަލް ފޯވަޑް ކްރިސްޓިއާނޯ ރޮނާލްޑޯއަކީ އަދިވެސް ތަފާތު ދެއްކޭނެ، ފިޓް ކުޅުންތެރިއެއް ކަމަށް ކްލަބުގެ ކޯޗުކަމާ އަލަށް ހަވާލުވި ރާފް ރަންގްނިކް ބުނެފިއެވެ.\nޔުނައިޓެޑްގެ ކޯޗުގެ މަގާމުގައި ހުރެ ރަންގްނިކް ދިން ފުރަތަމަ ޕްރެސް މިއަދު ދީފައިވާ އިރު، އޭނާ ވަނީ ކްލަބުގެ ކޯޗުކަމުގެ މަގާމާއި، އޭނާގެ ސްޓައިލާ ގުޅިގެން ކުރިމަތިކުރި ސުވާލުތަކަށް ޖަވާބު ދީފައެވެ. ހައި ޕްރެސިން، ފާސްޓް، އަދި އިންޓެންސިޓީ ހައި ފުޓުބޯޅަ ސްޓައިލެއް ގެންގުޅޭ ރަންގްނިކް ޔުނައިޓެޑާ ހަވާލުވުމާއެކު ގިނަ ބަޔަކު ފާހަގަކުރީ އުމުރުން 36 އަހަރުގެ ރޮނާލްޑޯއަށް އެ ފުޓުބޯޅައިގައި މިހާރު ކެތް ނުކޮށްލެވޭނެ ކަމަށެވެ. ހާއްސަކޮށް ގިނައިން ދަނޑުމަތީގައި ދުވަން ޖެހުމަކީ ރޮނާލްޑޯގެ އުމުރުގައި ކުރެވޭނެ ކަމެއް ނޫން ކަމަށްވެސް ގިނަ ބަޔަކު ފާހަގަކުރިއެވެ.\nއެ ވާހަކަތަކާ ގުޅިގެން ރަންގްނިކް ބުނީ ކްލަބަކަށް ގޮސް ކުޅުވާ ފުޓުބޯޅަ ބިނާކުރަން ޖެހޭނީ ކްލަބުގައި ތިބި ކުޅުންތެރިންނަށް އެންމެ އެކަށޭނެ ގޮތަކަށް ކަމަށާއި، އެ ނޫން ގޮތަކަށް ކޯޗަކު ކަންކޮށްގެން ނުވާނެ ކަމަށެވެ.\n"ކްލަބެއްގެ ކުޅުމުގެ ސްޓައިލް އެކަށައަޅަން ޖެހޭނީ ކުޅުންތެރިން ތިބި ގޮތަކަށް ބަލައިގެން. ރޭ އާސެނަލްއާ ދެކޮޅަށް ކުޅުނު މެޗުގެ ދެވަނަ ހާފަށް ބަލައިލިޔަސް އުމުރުން 36 އަހަރުގައިވެސް ރޮނާލްޑޯއަކީ ޕްރޮފެޝަނަލް ކުޅުންތެރިއެއްކަން ސާފުވާނެ. ރޮނާލްޑޯއަށް އަދިވެސް ތަފާތު ދެއްކޭނެ. އެ އުމުރުގައި އެހާ ފިޓްކޮށް ހުރި އެހެން އެއްވެސް ކުޅުންތެރިޔަކު ނުދެކެން،" ރަންގްނިކް ބުންޏެވެ.\nރަންގްނިކް ބުނީ އޭނާއާއެކު ޔުނައިޓެޑުން ކުރިމަތިލަނީ ދުނިޔޭގެ އެންމެ ވާދަވެރި ލީގަށް ކަމަށާއި، އެ ލީގުގައި ޓީމުގެ ނަތީޖާ ރަނގަޅު ކުރުމަށް ބޭނުންވާނީ އެންމެ ކުޅުންތެރިއެއް ނޫން ކަމަށެވެ. ހުރިހާ ކުޅުންތެރިން ހަމަހަމައަށް ޓީމުގައި ބައިވެރިވާން ޖެހޭނެ ކަމަށާއި، ރޮނާލްޑޯއަކީވެސް އެ ރޫހު ޓީމަށް ގެންނަން ތައްޔާރަށް ހުރި މުހިއްމު ކުޅުންތެރިއެއް ކަމަށްވެސް ރަންގްނިކް ބުންޏެވެ.\nއުމުރުން 63 އަހަރުގެ ރަންގްނިކް ޔުނައިޓެޑްގެ ކޯޗުކަމާ ހަވާލުވީ މި ސީޒަން ނިމެންދެނެވެ. ޖަރުމަނުގެ ތަޖުރިބާކާރު ކޯޗު މި ސީޒަނަށްފަހު ދެ އަހަރު ދުވަހު މަސައްކަތް ކުރާނީ ޔުނައިޓެޑުގެ ކޮންސަލްޓެންސީ މަގާމެއްގައެވެ. އެގޮތަށް އަދި އޮތް ނަމަވެސް ރަންގްނިކް ބުނެފައި ވަނީ ސީޒަނުގެ ބާކީ ބައި ރަނގަޅަށް ގޮސްފި ނަމަ، އަދި އެއް އަހަރު ކޯޗުކަމުގައި މަޑުކުރުމުގެ ވިސްނުމެއްވެސް އެބަހުރި ކަމަށެވެ. ކުރިން ލެއިޕްޒިގާއި ޝާލްކޭގައި ތަފާތު ޓީމުތަކެއް ބިނާކުރި ރަންގްނިކް ޔުނައިޓެޑަށް ދިޔައީ ރަޝިޔާގެ ކްލަބެއް ކަމަށްވާ ލޯކޮމޯޓިވް މޮސްކޯގެ ސްޕޯޓްސް އެންޑް ޑެވަލޮޕްމަންޓް މަގާމެއްގައި ހުރެފައެވެ.\nމި ސީޒަނަށްފަހު ހިލޭ ޓްރާންސްފާއެއްގައި ޕޮގްބާ ޔުނައިޓެޑް ދޫކޮށްލަނީ


Covid-19: Bihar Gai Haalathu Goasve, Fiyavalhuthah Harukashi Kohffi - Vaguthu\nއިންޑިއާގެ ބިހާރް ސްޓޭޓްގަައި ހަލުވިކަމާއެކު ކޮވިޑް-19 ފެތުރެން ފެށުމާއެކު އެ ސްޓޭޓްގައި ރޭގަނޑުގަޑީގައި ކާފިއު އިއުލާނު ކުރުމަށް ނިންމައިފިއެވެ.\nއެ ސްޓޭޓް ޗީފް މިނިސްޓަރ ނިޓިޝް ކުމާރް ވަނީ ކޮވިޑާއި ގުޅިގެން އެ ސްޓޭޓްގައި ފިޔަވަޅުތަކެއް އެޅުމަށް ނިންމާފައިވާ ކަން ހާމަކޮށްފައެވެ. އެގޮތުން އިރުއޮއްސި 6:00 ގެ ފަހުން ފިހާރަތަކާއި ވިޔަފާރިތައް ބަންދު ކުރުމާއި 5:00 ގެ ކުރިން ސަރުކާރު އޮފީސްތައް ބަންދު ކުރުން ހިމެނެއެވެ.\nފާއިތުވި 24 ގަޑިއިރު ތެރޭގައި ބިހާރްގައި 8،690 މީހަކު ވަނީ ކޮވިޑަށް ފައްސިވެފައެވެ. އަދި އެ ސިޓީން ފައްސިވި މީހުންގެ ޖުމްލަ އަދަދު ވަނީ ތިން ލައްކައަށް އަރާފައެވެ.\nއަދި އެ ސްޓޭޓަށް ނިސްބަތްވާ އެހެން ސްޓޭޓްތަކުގައި މަސައްކަތް ކުރާ ހިދުމަތްތެރިން އަނބުރާ ސްޓޭޓްއަށް އައުމަށް އެދިފައި ވެއެވެ. އަދި ނިތިޝް ވަނީ ބައެެއް ސަރަހައްދުތަކުން މިހާރުވެސް ކޮވިޑް ފެންނަމުން ދާތީ ބައެއް މަސައްކަތްތެރިން އަނބުރާ ސްޓޭޓަށް އަންނަކަން ފާހަަގަކޮށްފައެވެ.\nމީގެ އިތުރުން އެ ސްޓޭޓްގައި އަޅާފައިވާ އިތުރު ހަރުކަށި ފިޔަވަޅުތަކަށް ބަލާއިރު، ސިނަމާތަކާއި ޕާކްތައް ބަންދު ކުރުމާއި ރެސްޓޯރެންޓްތައް ބަންދުކޮށް ޓޭކްއަވޭ ހިދުމަތް ދިނުން ހިމެނެއެވެ.\nމީގެ އިތުރުން ތަައުލީމް ފޯރުކޮށްދޭ ތަންތަން މެއި 15ގެ ނިޔަލަށް ބަންދުކޮށް، އަޅުކަން ކުރާ ތަންތަނަވެސް ބަންދު ކުރަން އިރުޝާދު ދީފައި ވެއެވެ. އަދި ނިތިޝް ވަނީ ޓެސްޓު ކުރިއަށް ނުގެންދާނެ ކަން ހާމަކޮށްފައެވެ.